text:
今朝食完早餐,原本打算去萬寧買野用埋張現金券既,見到屈臣氏感謝日喎,買滿百五減十蚊,咪入去睇下咯.隱形眼鏡葯水,朱古力,洗手液,衛生用品,果仁,香口珠,看門口既葯物,都二百九十四個幾,原則上買多少少可以分兩張單,可以再平多十蚊,又可以多份贈品.但就冇乜心機計數,費鬼事計啦,跟手去門口拎埋包贈品就走啦.D贈品係隨機由店員順手送出黎既,包野好似咁黑萌萌既?返到公司打開,有一個黑色束帶袋,一set男士旅行護理套裝磨砂洗面膏同沐浴露,其餘既全部都係香水版黎,Intimately Beckham既男士同女士版各一枝,Thierry Mugler既Violette Angel,Coty既Kate Moss,仲有一個盒仔,咩黎既呢?原來係Maybelline New York既防曬粉底.
呢個袋B4紙咁大, 都唔知有乜用?
沐浴露, 磨砂膏, 仲有黑鼻貼添!
呢三枝香水仔都係滋滋庄黎, 都幾方便架. 留返個樽黎裝我d粒粒就啱啦, 不過都好似大咗少少.
我冇化粧既, 果盒防曬粉底我初初都唔知係乜黎, 要睇字先知.
由上面數落黎第二枝就係Kate Moss啦, 冇個噴噴既.
呢盒粉底幾得意, 或者個盒仔可以有用.


c: text/html

text:
今日係過大禮既日子,約清晨五點,太陽哥哥就起身,將過大禮既野,由大圍先搬回青衣我地屋企,連太陽爸爸媽媽都有幫手拎落去樓下架,放低所有野係青衣後,太陽哥哥就即刻開工楂車,約好九點多會車埋victor入黎幫手過大禮!
行程相當緊密兼爭取每一分每一秒賺錢養家,真係好勤力,勤奮指數簡直爆燈呀!不過我當初聽到太陽哥哥講呢個安排時,第一個反應係O咀+"下....?!",覺得點解唔楂少日呢?其實見佢咁辛苦搵錢,真係好誇張,我都唔知話佢好定支持佢好...
呢張相係我攝於清晨約六時,當時我都訓唔返,咪拎晒d野出黎,好似去旅行到最後一日咁影下d戰利品囉!哈哈~~ 但呢度仲漏左少少野,就係潮州餅喇,計劃係呀Ben八點會同琪琪係九龍城拎餅,因為間貴嶼仔開八點正,咁就保證可以新鮮運到啦!
加埋潮州餅就齊啦,呢堆就係林張聯婚既過大禮物資喇:
就咁睇相感覺唔到有幾多野,加埋我同太陽哥哥係鏡頭入面,係咪就有didea 呢?因為要攪過大禮,我地學識左好多野,呢度既物資其實一d都唔多,因為呢d只係比女家既野,其實仲有回男家既野架,諗起都恐怖~~不過男家個邊從簡就得,咁就以利是代替,先唔洗預備咁多野咋!
好啦,大合照睇唔清楚,分批影近鏡先;先係一男家一女家過大禮必備既籃,內各有一對椰子,檳榔,對聯,龍鳳花燭,茶葉等,仲有兩支酒+生果籃:
而大囍禮盒內有青褸,扁柏,四京果(花生,合桃,荔枝乾,龍眼乾,連子,百合,紅豆,綠豆,紅頭繩等),最重要梗係禮金啦,最大封紅卜卜個封就係啦,入面放左一叠cash架,我咁大個女都係第一次幫手封咁大封利是呢!其實開頭諗住寫支票架,但金都個姨姨教我地比cash有誠意d架,櫃員機一日先提到兩萬蚊,所以封好多既朋友仔,就要計定分幾多日"禁"機,又或者要去銀行啦!
個兩個黃色利是封,係我地自己另外預備既,一封係比威哥既舅仔置裝費,其實冇話過大禮比架,只係之前已交左呢個項目比媽咪全權負責,我地就係後面全權負責比錢,咁橫掂都係,就今日比埋啦!另一封就係三牲禮金,代表雞,豬,魚!
尋晚買既海味:
潮州餅,西餅咭,唐餅咭:
呢張相好爆笑,呀Ben扮貴嶼仔!乜拎餅拎到拎埋貴嶼仔都黎埋我屋企呀?哈哈~~
威哥食食下腸仔扮劍客!只係朝早大約九點,晨咁早屋企已經好嘈好熱鬧~~
等緊太陽哥哥同Victor時,我地就係咁影相;但似乎琪琪影相影得好過呀Ben,呀Ben影個d,張張都影唔晒d野...
重影多幾次,都係影極都影唔晒...激死人~~
睇下呀Ben影相幾咁落力,理應我真係唔應該笑既,但實在忍唔住,笑到肚都痛埋!姿勢就有啦,但點解影極都影唔到d餅咭入鏡架,幫我地影個d全部都影唔到d餅咭...
太陽哥哥同Victor黎到啦,一齊影返張相留念先!Victor同Ben兩位兄弟今日都係第一次見,冇夾過下件tee又會咁襯既,希望922個日您地都咁有默契啦!
玩夠影夠後就入籮,準備出發啦~~
Ready好晒後,我就返過隔離屋匿埋先,攝影方面就交比琪琪啦!
Go Go Go~~
敲門~~
過大禮爆笑全紀錄:
真係比呀Ben激死,把聲大到蓋左victor把聲,又要係咁帶頭講野,但又成日唔記得要講d咩喎,攪到琪琪係咁提佢;講利是時又淨係掛住講H1N1笑,連禮金舅仔金都完全唔無提到...不過成個過程我同太陽哥哥一路睇返,一路都覺得好好笑既,雖然呀Ben傻傻地,但攪笑本身係佢既特色黎既,呢次點都係一個幾難忘既經歷,唔該晒琪琪拍低晒成個過程,等我地事後可以睇返,so good!
禮成後影相留個念先:
跟住太陽哥哥繼續開工,車埋Victor走,我就請大家去飲茶!
飲完茶返去hea左幾個鐘,等到太陽哥哥放工,我地又出旺角泉章居食晚飯!
我地叫左個$328四人餐,揀左鹽焗雞半隻,玉鮑扒時蔬,豉油王煎中蝦,花膠炆海參!
對於今日過大禮,我完全feel 到媽咪好滿意呀,攪掂完去飲茶時,佢一路行一路係咁笑咪咪,仲比我見到,我咪問佢:仲咩係度自己同自己笑呀? 佢開心就好了,之前都有d擔心唔知d野做得足唔足架,佢滿意就真係so good,又攪掂一個task!反而媽咪問點解d海味買咁大包呀,我咪話太陽媽媽話咁好睇d囉!嘻嘻~~太好了,我都好開心呢,因為其實今日個過程,都真係幾好玩!

robotstxt: allowed

filter: keep


text:
广州公交番禺153路线路(番禺汽车客运站总站到民立总站)
往程:番禺汽车客运站总站 到 金海岸花园 到 石岗村[番禺] 到 东怡新区(清河东路) 到 好又多(番禺大道) 到 蚬涌路口 到 草河村 到 大同村 到 大同牌坊 到 西樵村 到 上坭村 到 下坭村 到 坳尾村 到 雁沙村 到 沙角村 到 九比村 到 榄九路口 到 顺河村 到 灵山二中 到 灵岗二桥 到 平稳村 到 平稳工业区 到 嘉裕花园 到 尖沙咀花园 到 灵山医院 到 高新沙路口 到 东升农场 到 庙贝村 到 宜安村 到 庙青村 到 中教村 到 亭角路口 到 庙贝农场 到 庙南村 到 庙南市场 到 大元村 到 横沥 到 威特高纸厂 到 一涌 到 二涌 到 三涌 到 四涌 到 五涌 到 珠江农场 到 万顷沙 到 六涌 到 七涌 到 八涌 到 九涌 到 民建 到 民兴 到 民立总站
返程:民立总站 到 民兴 到 民建 到 九涌 到 八涌 到 七涌 到 六涌 到 万顷沙 到 珠江农场 到 五涌 到 四涌 到 三涌 到 二涌 到 一涌 到 威特高纸厂 到 横沥 到 大元村 到 庙南市场 到 庙南村 到 庙贝农场 到 亭角路口 到 中教村 到 庙青村 到 宜安村 到 庙贝村 到 东升农场 到 高新沙路口 到 灵山医院 到 尖沙咀花园 到 嘉裕花园 到 平稳工业区 到 平稳村 到 灵岗二桥 到 灵山二中 到 顺河村 到 榄九路口 到 九比村 到 沙角村 到 雁沙村 到 坳尾村 到 下坭村 到 上坭村 到 西樵村 到 大同牌坊 到 大同村 到 草河村 到 蚬涌路口 到 好又多(番禺大道) 到 东怡新区(清河东路) 到 石岗村[番禺] 到 金海岸花园 到 番禺汽车客运站总站


text:
你班Auntie Uncle可唔可以用文明方式表達意見!?
作者為學民思潮義工
擺咗咁多次街站,但都唔及今日嘅咁難忘.開站無耐,已經有便衣(應該係)嚟同我地講有藍絲係附近,原本都覺得冇咩野,畢竟次次開站都總會有啲同我地不同意見嘅人嚟鬧吓我地搞亂香港,問候吓我地啲屋企人,一直到有人播改版嘅《祝壽歌》,意圖騷擾我地嗌咪.
老老實實,我覺得大家有唔同意見好正常,你唔贊同我地做緊嘅野冇問題架喎,每個人嘅價值唔同睇法唔同,你覺得我地佔領影響到你地搞到你地要早15分鐘出門口係罪大惡極所以要成班 auntie uncle 嚟鬧吓我地班細佬,希望我地「回頭是岸」it's okay.
但係,你地班auntie uncle想我地「回頭是岸」係咪都應該搵番啲「道理」嚟說服我地,用文明嘅方法表達你地嘅意見?!
係同學嗌咪嘅時候,auntie 帶哂漁夫帽黑超同口罩飛撲埋同學度一手搶咪一手搶大聲公,然後又話學生連回鄉證英文係咩都唔知we shame on you係國際笑話
有個被稱為「博士」嘅uncle係度講咩再生醫學,納米醫學得出嚟嘅結論係佔領人士腦部痴咗筋.
仲有個uncle一路係度講日本侵華果陣殺咗三百幾萬人但就一路話我地係慰安婦
三個鐘嘅時間有太多令人啼笑皆非嘅說話不能盡錄,我想講嘅係,auntie uncle你地唔係真係以為係我地擺站嘅時候你地講埋啲咁嘅野就代表你地有道理呀?
除咗人身攻擊同抹黑之外我聽唔到有任何道理,理由去叫我地聽你地講,成日就叫我地番屋企,你估我地唔想番咩,瞓街好好玩好舒服咩.你地又俾唔到個理由我說服我番屋企,淨係識係度人身攻擊又鬼用咩.人身攻擊有用嘅話我地都唔洗瞓街啦.其實我最想講嘅就係,我接受亦尊重你地有唔同嘅意見,我屋企人個個都係藍絲嚟添,但請你地用道理嚟說服我地,繼續人身攻擊只會顯得你地嘅理據不足.
嚟緊嘅街站我相信都會再次遇到呢啲情況,但我地會繼續保持理性擺我地嘅站派我地嘅單張,堅持我地嘅信念. :)
從我的 iPhone 傳送


text:
我點會like小麗老母啊屌你,呢個時候suggests 我睇,傻撚左啊
其實唔係好明朋友點解會因為建制大勝而沮喪,因為我一直冇期望過建制能夠有幾墮馬.
只係家母平時都唔投票,今次為左踢走葉建源,順便投埋柯創盛.哎唷唷,我不爽.
我真正想屌,係羅37同屌麗都入局.不過冇乜人明白,佢地仲傷心緊建制大勝,唔通我同佢地講呢d.
Heidi chu左膠,但我其實幾鍾意佢,估唔到佢係票王,可能吸左好多新移民票,希望佢唔好再咁左膠.
游蕙楨都入到,又係估唔到,希望佢畀心機,而家仲未夠班.
最後又要講返界票論.D票本身唔係你,何來界.熱普城同所謂泛民同其他非建制,唔同路線,冇話唔投你就會投佢啊,自由意志揀射落海都得,唔好再講界票.
仲有配票.根本民調信唔過,非建制狗咬狗配票唔係咁易,雷動同掌心雷動邊個準d?分分鐘自己配錯票dum爆心口.再講,就算非建制守得住,都可能只係茍延殘喘,亦都可以禍港.既然預計唔到,不如跟隨個人本意投票,唔好再諗配票,投票本意就係投你想投那個,唔係保大局,何況保大局唔係咁保,棄選係咪有黑幕都要睇定d.
說穿了,畀得你玩呢個遊戲,就係因為搞個班人有勝算,唔係點會畀你玩.係好無力好黑暗嫁喇.啊,我咁講算唔算企左係高地?
利申:我冇投票,我唔岩.


text:
公開網誌
Tempo一向既品質都好好, 所以一路以來我都堅持只會買Tempo包裝紙巾用 (因為唔想抹到塊面痴到一撻撻咁失禮,, hehehe )
以前我一直都諗, 點解Tempo只出包裝紙巾而唔出卷裝或盒裝面紙, 以佢既口碑應該唔怕無人買.
點知到佢真係出左盒裝後, 我發現佢既價錢比起市面上其他品牌既面紙都貴幾多! 廿幾蚊得三盒, 所以我又卻步無買到黎試, 直至承熹出世後無幾耐, 我先買左一pack試下.
因為好多時幫承熹抹'seafood'時, 用其他品牌個d 紙巾好易濕到水就穿, 而且質地比較'鞋'身. 見到BB既皮膚咁幼嫩, 我又點捨得佢日日被粗糙既紙巾一日抹五六七次!
試過一次後即刻愛上!
Tempo果然係Tempo, 佢既紙質厚身好多, 而且好柔軟.. 以前用其他品牌既紙巾, 好多時抹seafood都要用多幾張先抹得晒, 抹得乾淨 (因為好易濕水就爛), 但係依家用Tempo就好好多, 至少抹poopoo, 都唔會一抹就過底, 攪到一手都係, 反而仲唔洗用咁多張紙巾黎抹添!
不過點解我會突登出一篇網誌黎讚一讚Tempo?! 原因係.........
今朝幫承熹洗衫時, 原來唔小心將一張Tempo紙巾都撈埋d衫一齊放入洗衣機, 當洗完後同大少一齊掠衫時, 我見到一條似毛巾但又好薄, 薄到有少少透既物體! 我同大少都驚嘆究竟呢條係毛巾定紙巾?! 好明顯, 佢係一張被洗過既紙巾, 但奇就奇在佢竟然無穿無爛, 好完整咁成張紙巾係返到, 只係濕左!
大少同我摸左幾次, 都覺得Tempo真係好掂啊! 果然係紙巾中既名牌啊, 所以我係到極力推介俾各位, 真係物有所值!
提外話 : 我發現吉之島/Apita既價錢比較貴, 要廿四個幾三盒, 但惠康好多時就十九個幾三盒, 藥房我就唔知, 因為我屋企付近既藥房都係偏貴, 所以無係個到買, 大家可以以十九個幾呢個價錢作參考!


text:
25/4/2009(星期六)
星期六一放工就趕住去又一城Joint軼賢小主,因為爺爺,嫲嫲,大伯同軼賢小主喺又一城商場等我同Bebe爸爸放工後一齊食晏.
去咗王家沙食lunch
去到軼賢小主瞓咗覺,快快趣趣咁食咗一陣軼賢小主就醒咗喇!
因為order有d食物好耐都未到
所以爺爺抱住出去行商場等我同
Bebe爸爸繼續食,
食完王家沙去shopping
軼賢小主喺度睇鞋,鍾意邊對呀!
之後伯伯買咗對粉紅色嘅鞋仔比軼賢小主
多謝晒! (就係e對鞋仔喇!係唔係好靚呢!)(後加相片)
之後繼續shopping,軼賢小主指伯伯入咗去sanrio,一入到去,軼賢小主好開心,因為有好多公仔,樣樣都野都好colorful
結果軼賢小主揀咗Hello Kitty公仔,我話比軼賢小主聽,未攞得住架,要比錢先架,跟住軼賢小主竟然攞比伯伯,即示意叫佢比錢.跟住爺爺話要買比BB.咁就多謝爺爺喇!
Hello Kitty 公仔軼賢小主真係好鐘意呀!(後加相片)
買完Hello Kitty公仔,軼賢小主要自己拎住行,
著住新鞋仔繼續Shopping,幾招積.
同媽咪合照先
再加埋嫲嫲添
又要返屋企喇!因為晏d要入荃灣
續
~


text:
一直想襯二號出嚟之前一家三口去一次旅行,嚟個 babymoon.本來想去 Disney World, 但太貴了,所以近近地 road trip 住吓 cabin, 親親大自然好過!人仔又就嚟三歲,當埋生日 trip 啦!
我哋住 cabin, 一間屋仔得兩張床同好細㗎枱,要自備床單睡袋.有電有 heat, heat 呢樣好緊要,因為嗰度好凍!
第一日去到安頓好,就晌 camp site 㗎去 playground 玩一陣,之後就去附近㗎超級市場買啲嘢,然後返 campsite 煮嘢食.食完嘢洗碗沖涼,之後仲睇咗一陣星,跟住就瞓覺啦!
第二日食完早餐就出發去國家公園.
個個都話嗰度好凍,會有雪玩.一去到覺得唔凍又冇雪有啲失望.不過上一輪山之後就見雪啦!
晌嗰度旁邊有啲積雪,人仔玩得好開心!第一次砌雪人呢!
之後揾個地方食午餐,都係吞拿魚麵包水果呢啲簡單嘢.
跟住去咗個 museum 參觀,之後繼續晌出面玩雪!人仔玩到唔捨得走呀.
玩咗一輪,就回程啦!
夜晚返 campsite 同人傾計,佢哋話晌 campsite 附近都有地方玩雪,於是決定第三日去嗰度玩.
第三日朝早食完早餐就出發上山玩雪.去到 campsite 啲人講嗰個小 town, 原來嗰度係私人地方唔比我哋入!後來我哋晌路邊停低,去雪地玩雪.
之後落山行吓穚,睇吓河,再野餐.人仔瞓完午覺之後我哋去到另一個小鎮,嗰度有個公園,覺得幾靚,就停低玩吓.嗰度有條河,仲見倒鴨仔添.啱啱有包餅,就比人仔餵鴨.估唔到佢餵鴨睇鴨都玩得好開心!
玩完之後返 campsite 煮嘢食.之後執嘢沖涼瞓覺.
第四日一早出發再去國家公園,因為見人仔玩雪玩得好開心,平時又冇機會比佢玩,所以決定再去多次.
前兩日去嗰個地方太多人,結果我哋無意間揾咗另一個地方,嗰度有一大片雪地,又少人,仲有 picnic table 比我哋野餐添!
我哋玩到兩,三點就回程返屋企啦!
今次旅行行程簡單,不過有得親親大自然,仲可以玩雪添,所以好開心呀!期待二號快啲大少少,一家四口再玩過!


text:
塔利班
塔利班(普什圖話:طالبان)係阿拉伯話音譯,係學生嘅復數寫法,波斯話同普什圖話都一樣咁解.曾經喺1996年至2001年佔領咗阿富汗三份一省份,建立阿富汗伊斯蘭酋長國,實施獨裁專制同政教合一.
塔利班以普什圖部族人為主,原本係一班經文學校嘅學生,但係阿富汗因為經歷抗蘇戰爭同反傀儡戰爭之後,成個阿富汗因為軍閥間混戰而搞到立立亂,周圍又殺人又強姦乜都齊,於是喺阿富汗境內,加埋巴基斯坦難民營入面一班經文學校嘅學生頂唔順,以歐瑪爾教長(Mullah Mohammed Omar)為首嘅一班人,由最初只係清談時局嘅組織,決定用激進方式武裝起嚟,加入政治同軍事鬥爭,塔利班原本嘅目的係為咗剷除軍閥,恢復和平伊斯蘭社會,不過因為佢哋極端保守嘅宗教主張,執政期間搞到阿富汗經濟完全崩潰.後來群埋落賓拉登度,搞到阿富汗成為恐怖份子訓練中心.
目錄
歷史背景[編輯]
1979年蘇聯為咗擴展勢力而入侵阿富汗,但英美兩國為咗唔想令蘇聯坐大,就介入咗阿富汗抗戰活動.另外,沙地阿拉伯同巴基斯坦亦基於共同對伊斯蘭信仰嘅情誼,亦出手相助.其中美國對阿富汗嘅反抗軍提供咗成五十憶美元嘅軍事援助,而一個喺沙地阿拉伯富家子弟出身嘅賓拉登(Osama bin Laden)亦負責喺阿拉伯招募志願軍加入阿富汗反抗軍行列,佢招募到嘅志願軍差唔多有成三萬五千人咁多,呢啲加入抗戰活動嘅志願軍又叫做「聖戰者」.由於各國嘅軍事支援,令阿富汗變成一個好大嘅軍火庫.
1989年蘇聯軍終於撤離阿富汗,但係嚟自各國嘅聖戰者同喺民間游擊隊嘅聖戰者之間又開始發生鬥爭,因為喺抗蘇期間而造成政治真空,所以唔同嘅軍閥之間個個都想做阿頭,而啲軍閥之間嘅鬥爭手段又好殘忍,殺人放火姦淫擄掠乜都有,結果,以歐瑪爾教長(Mullah Mohammed Omar)為首嘅一宗教學生就頂唔順,就由最初只係議論局勢,純粹吹水嘅組織,武裝起嚟以激進方式同啲軍閥死過.呢班宗教學生組織,亦即係「塔利班」,阿拉伯話同普什圖話嘅塔利班就即係解學生,所以亦有人譯做「神學士」.
塔利班喺1994年掘起,由於好多阿富汗人對啲軍閥嘅所作所為已經忍無可忍,好多塔利班殺軍閥鋤強扶弱嘅故事開始周圍傳,慢慢喺巴基斯坦同阿富汗難民營支持同加入塔利班嘅人就越來越多,塔利班游擊隊好快就成為對抗軍閥嘅力量,但喺呢啲戰爭入面,佢哋都好傷,例如歐瑪爾教長就盲咗一隻眼,坎達哈省長就無咗隻腳,重有好多領袖個個唔係盲就係跛.最後佢哋統一咗阿富汗南方普什圖人哋方,1996年攻入首都喀布爾,趕走北方聯盟,塔利班終於由游擊隊變成阿富汗執政政權.
理念[編輯]
塔利班由宗教學生組成,自然以宗教信念為思想基礎,佢哋以「迪歐班德學派」(Deobandism)作為信仰根基,思想相當守舊同排他性好強,佢哋守舊到唔準有現代生活,睇電視,聽收音機都唔畀.傳統上婦女因為要有「體面」,所以要全身包到實晒.除此之外,由於傳統認為,婦女嘅責任係服侍丈夫同照顧仔女,所以唔畀婦女出街,唔畀返工,唔畀接受教育,結果喺塔利班政權下,好多婦女要喺街乞錢.另外,由於佢哋認為放紙鳶都唔係穆斯林行為所以禁止.喺2001年8月又下令禁止婦女進行任何娛樂活動,去旅行,出街買嘢都唔畀,違反嘅畀「宗教警察」發現,會立即鞭刑.同時又禁止上網.
佢哋又實施一啲傳統伊斯蘭教法式刑法,例如將違法嘅人用石頭掟死或者整斷手腳.
宗教背景[編輯]
抗蘇期間,有幾隊喺阿拉伯嚟嘅聖戰者脫離咗伊斯蘭黨,同喺阿富汗嘅一啲普什圖部族酋長成立咗一個「古籣經與聖訓宣教黨」,佢哋信奉巴基斯坦瓦哈比派之中一個叫賽來非耶嘅極端主義派系思想.呢班人排他性好強,佢哋會將唔肯參加抗蘇嘅人當做叛教者,然後執行傳統伊斯蘭教法式刑法處死,又唔肯接受非穆斯林嘅支援,同時又鍾意襲擊外國記者.後來呢班人成為塔利班嘅一部份,形成咗塔利班嘅極端保守思想.
受瓦哈比派影響而變得保守,加上喺打仗嗰陣,經文學院搵唔到一啲有毛拉資格嘅伊斯蘭教職人員入去教,搞到佢哋喺好多伊斯蘭同阿富汗歷史,伊斯蘭教法,古籣經智識都好貧乏,好多宗教智識都係靠自己估吓估下咁嚟,加上又同個世界脫晒節,唔好話一啲政治發展同經濟嘅理論,就算係好多現代伊斯蘭教法改革理論,佢哋直情連聽都未聽過.
後來佢哋喺巴基斯坦一啲伊斯蘭極端教派例如穆斯林兄弟會,伊斯蘭教士黨,巴基斯坦先知之友守護者(簡稱SSP),伊斯蘭學者協會入面搵人入經文學院教,喺原本保守思想之下,再混合咗一啲巴基斯坦「迪歐班德學派」(Deobandism)思想,結果搞到重極端過呢啲極端派.
「迪歐班德學派」(Deobandism)係遜尼派哈乃斐學派入面,一個喺19世紀英屬印度興起嘅伊斯蘭復古主義分支,哈乃斐學派其實係伊斯蘭敎派入面最開明一個教派,而迪歐班迪教派本來亦係一個追求改革嘅教派,著重點樣令現代思想同伊斯蘭教法融合,不過喺巴基斯坦嘅迪歐班德學派都傾向保守,佢哋有啲主張,例如排斥什葉派,反對任何形式嘅階級觀念,重有對婦女約束等,去到原本已經保守嘅塔利班手上都變到好極端,極端到連原本傾向保守嘅迪歐班德學派人見到都嚇親.
因為咁樣,雖然塔利班以迪歐班德學派信仰為基礎,但係亦好反對迪歐班德學派一啲改革主張,例如塔利班認為辯論係一種邪說,唔可以接受任何懷疑.
塔利班反對伊斯蘭教一啲溫和派同西方社會妥協,亦拒絕同聯合國嘅人道機構妥協,甚至斥責嗰啲妥協嘅穆斯林領袖係腐敗.
大屠殺[編輯]
塔利班主要由普什圖族人組成,而普什圖族同哈薩拉族傳統上都係世仇,咁係由於哈薩拉人相傳係成吉思汗後人同突厥人,塔吉克人通婚嘅後代.而成吉思汗喺1222年因為報復佢一個孫仔喺巴米揚畀人殺死,於是將巴米揚地區所有人殺晒.之後哈薩拉族同普什圖族就成為世仇,兩族經常發生涉及大規模屠殺嘅報復活動.
不過由於哈薩拉族喺阿富汗無論政治,社會重有軍事上影響力向來都係較大.哈薩拉族以什葉派為主要信仰,而塔利班就以遜尼派為主,塔利班向來都覺得什葉派偽善,加上傳統流傳落嚟嘅種族仇恨,結果以普什圖族人為主嘅塔利班喺1998年7,8月期間佔領咗邁馬納(Maimana)之後,就開始咗一連串針對普什圖族人同什葉派嘅大屠殺.1998年8月8號塔利班車隊開入馬薩,之後開住架車一路瘋狂開鎗殺人,大人細路男人女人,連羊同騾仔都殺,一路殺殺咗兩日,殺到連唔係哈薩拉族都殺埋.之後有幾千個哈薩拉族人拉咗入監獄,又全部殺晒,一係就塞啲人入貨櫃屈死.
大屠殺死咗幾多人無一個確實數字,根據聯合國同紅十字會估計,至少都有成六千到八千平民被殺.
經濟影響[編輯]
販毒活動[編輯]
北方聯盟大戰[編輯]
- 內文: 阿富汗內戰
國際關係[編輯]
伊朗[編輯]
1998年塔利班喺馬薩發動嘅滅族大屠殺,除咗係針對哈薩拉族,亦係針對什葉派教徒.於是,以多斯特(Mullah Dost Mohammed)為首嘅一批塔利班士兵,聯同巴基斯坦一個反什葉派組織「先知之友守護者」(Sipah-e-Sahaba Party,簡稱 SPP),就殺咗入馬薩嘅伊朗領事館,殺咗十一個伊朗外交官同情報員,重有一個記者,令伊朗對塔利班極為不滿,不過由於塔利班死口唔認,雖然係人都知十幾人已經死咗,但都只可以當失蹤處理,結果件事就一路拖咗好耐,重引起國際社會同聯合國關注.
塔利班又走去炸喺巴米揚啲佛象,令伊朗忍無可忍,於是伊朗政府根據聯合國憲章同國際法宣佈會對塔利班同成個地區發動自衛戰爭,而巴基斯坦因為同塔利班關係密切亦拖埋落水,亦令巴基斯坦同伊朗關係變差.
之後伊朗發動多次軍事演集,聯合國安理會見到就好緊張,搵人去咗同塔利班亞頭歐瑪爾傾,亦係塔利班第一次接觸聯合國官員.之後塔利班承認伊朗領事館十幾個人已經死咗,同時交出屍體,另外歐瑪爾釋放晒所有被佢哋捉咗嘅伊朗卡車司機,同時又承諾會聽聯合國話,又將指使殺人嘅多斯特收監,不過收監嘅原因唔係因為佢殺人,而係因為佢帶咗兩個哈薩拉族嘅女人做老婆.不過因為咁,伊朗同塔利班呢場仗雖然打唔成,但塔利班同國際社會牙印就開始越積越深,巴基斯坦亦因為咁而開始要同塔利班劃清界線.
聯合國[編輯]
聯合國因為要調停塔利班同哈薩拉族嘅種族仇恨而同塔利班開始關係,但無論哈薩拉族定塔利班都當聯合國無到.基本上塔利班唔知聯合國係乜,佢哋只係當聯合國嘅和平行動喺度搞笑同阻頭阻勢,亦覺得聯合國只係想喺阿富汗推廣西方價值觀,對聯合國嘅誤解令阿富汗好多人道救援工作做唔到.
1997年8月聯合國秘書長安南派咗阿爾及利亞外長布拉希米(Lakhdar Brahimi)去睇吓阿富汗乜環境,之後喺10月開咗個「相關國家組織」(Group of Concerned Contries)又叫做「六加二國集團」,成員包括巴基斯坦,伊朗,土庫曼,烏茲別克,塔吉克,中國,俄羅斯同美國,希望促成巴基斯坦同伊朗對話,同時落實對阿富汗武器禁運,以及阿富汗各派系之間對話.
安南希望促成巴基斯坦同伊朗對話,係因為呢兩個國家一直當聯合國無到,同時成日喺錢同物資方面都不斷供應畀阿富汗唔同派系,加劇阿富汗入面唔同種族同派系內戰.
賓拉登[編輯]
- 內文: 賓拉登
賓拉登因為支援阿富汗抗蘇戰爭而識到塔利班阿頭歐瑪爾,重做埋老友,喺塔利班佔領咗阿富汗首都成為阿富汗主要政權之後,重成為賓拉登同阿蓋達靠山,喺賓拉登發動幾次針對美國嘅恐怖襲擊之後,阿富汗成為賓拉登藏身之所,而塔利班亦一直保護賓拉登,即使國際社會不斷施壓要求交人,塔利班亦以賓拉登唔係塔利班嘅人,美國以致國際社會亦無証據話啲恐怖襲擊係賓拉登做,所以唔肯交人.同時賓拉登亦係塔利班作為交換國際社會承認塔利班喺阿富汗政權嘅籌碼.
但係喺2001年美國發生911事件之後,英美聯軍向阿富汗轟炸,令塔利班無咗阿富汗政權.但係早喺1999年2月塔利班已經將賓拉登偷偷送出咗坎大哈,之後賓拉登去咗邊都無人知,結果賓拉登變成咗塔利班嘅負擔.
巴基斯坦[編輯]
炸大佛[編輯]
- 內文: 巴米揚大佛
2001年2月16號,歐瑪爾下令銷毀所有阿富汗境內所有非伊斯蘭文物,歷史悠久嘅巴米揚大佛成為銷毀對象,雖然聯合國教科文組織同外國非政府組織不斷反對,但塔利班一於話之你,喺2001年3月,經過近一個月猛烈炮轟下,最後炸到個佛像爛晒.
美國介入,取締塔利班[編輯]
2001年美國發生911事件之後,矛頭直指向賓拉登,原因係早喺6月賓拉登已經發出警告將會對美國同以色列發動恐怖襲擊,所以喺2001年9月11號美國世貿大樓同華盛頓五角大樓受到襲擊之後,賓拉登自然成為頭號疑犯.由於賓拉登受到塔利班保護,經巴基斯坦出面要求塔利班交出賓拉登,但塔利班話無証無據所以唔肯交人.結果,美國國會同意總統布殊嘅反恐政策,即係話要以武力反擊恐怖主義.
9月15號塔利班趕走晒阿富汗境內所有外國人,同時揚言如果附近有邊個國家幫美國,實會報復.但係喺正阿富汗側根嘅巴基斯坦政府就決議支持美國反恐政策,立即關閉阿富汗邊境,同時開放領空畀美軍飛機飛過.最後喺10月7號,英美聯軍連續幾日空襲阿富汗[1].最後喺12月7號,塔利班宣佈放棄抵抗,同時向普什圖族部落領導人組成嘅新政權繳械,塔利班喺阿富汗嘅政權正式結束[2].


text:
由2013年10月開紿至今日,終於完成咗廖彩杏書單嘅 Week 1 至 Week 10喇!加埋我自己加嘅書,阿肶 total 聽咗36本Audio Books.跟廖彩杏嘅書單聽,一來可以俾阿肶聽多D英文,二來可以俾阿肶睇多D唔同品種嘅書,因為如果以阿肶嘅喜好作為選書嘅標準,範圍一定好狹窄.
不過有兩本Dr Seuss 嘅書 Green Eggs and Ham 及 Fox in Socks,阿肶就真係接受唔到,我當然無勉強佢聽啦!或者等佢大D,會有番興趣都未定......
經過呢年幾同阿肶一齊聽 audio book 嘅時間,我覺得對於年紀小嘅小朋友呢......佢哋就真係未必咁有興趣及耐心去聽,如果真係俾佢哋聽,當歌仔咁俾佢哋聽好了.或者可以將當星期嘅所有audio book 燒成一條 sound track 咁播俾小朋友聽,咁就可以好似寥老師咁一日播三次喇!如果家長伴讀呢......我就覺得K1開始就差唔多,可能年紀大少少,加上喺學校又學到守紀律,咁坐定定喺度一齊聽嘅機會就大好多喇!好似阿肶咁,真係一直進步中,喺呢個星期裡面,好多時都係佢主動叫我聽書,所以培養成習慣真係好重要.
咁到底點先知小朋友聽完有無用呢? 當然唔可以用考核嘅方法啦!咁樣會加添小朋友嘅壓力.其實喺日常生活裡面小朋友自自然然會話你知o架喇!喺呢D Audio Books 裡面,小朋友喺不知不覺間學咗好多英文詞彙同英文歌,平日佢哋心情靚嗰時就會唱番出嚟!見到條毛蟲又會話你知嗰條係 caterpillar,而且我發現喺佢哋睇其他非 Audio Books 時會易理解D,同埋自自然然會讀埋一份,好似阿肶咁,佢依家臨瞓前睇Maisy D書時,好多時都會自己讀埋一份o架!我覺得都係聽 Audio books 嘅功勞.
嚟緊Week 11-13 係 Revision Week,我同阿肶會重溫當中部份嘅書.Week 14 將會係一個新嘅開始,希望阿肶繼續有興趣聽,咁個有聲書閱讀計劃就可以繼續落去喇!


text:
10 July 2016
汕頭開埠尋跡 - Day.01a(19Apr14)
貳零壹肆年肆月拾玖至貳拾壹日 - 汕頭開埠尋跡
坐車上汕頭真係非常遠,比去惠東還遠,總共坐左4個幾鐘,真係腰都直埋,因安排既關係,先到達濠食lunch同睇完野先入番汕頭市,差唔多到成2點先食lunch,係食潮州牛丸,成條街都係賣牛丸既,我地食果間叫蒂蒂香魚丸,有個牌寫廣東老字號,有時ed野好虛既好唔好食先係重點,可能時間太晏既關係,人唔算多,有d丸或食物同香港唔同,不過味道一般,d粉仲要好鞋,另有d甜或咸既煎包,好味唔講得當係未食過試下啦,而且價錢都唔平,有時旅行團就會係咁
食完就去達濠古城,非常細既古城,只有一個半足球場咁大,清朝既東西但因本身係漁港雖然位置重但當地人不太重視,所以只係象徵式起左個非常矮城牆同兩個城門,範圍仲非常細,雖然加下留落黎既野無咩特別,但算係一個有趣既古城
睇完就直接入汕頭市,開車入市前先見到沙汕頭再入就見d舊建築物,有個好似油麻地戲院既東西,再行就見好多又舊又殘但又非常大座既舊樓,對於我依d中意舊東西既人黎講都幾吸引下,anyway,我地先到開埠文化陳列館睇,建築物係歐洲式建築,入到去見到好靚既樓梯,至於當中既展品,我興趣不大,反而一d舊相感覺幾似香港舊時既建築物,我地黎依度既原因,亦因為汕頭同香港有差不多既時期,都係百幾年歷史既城市,而且又有歐洲人涉足,所以黎依度睇個關係同對比
一路行一路覺得感覺良好,雖然真係好舊同好殘,而且好多都已列為危樓,但因汕頭發展不太好,所以係中國一個拆樓非常快既地方仲比我地見到d舊野,真好,當中一座座既舊樓,有d似係香港所剩無幾可能得番一至兩個鋪位咁大既舊樓同騎樓,而依度呢就係一整排,有少少似廣州所見既舊樓但汕頭市既樓仲比香港,廣州同上海既精美,窗外有好靚既雕花,當中行到某一條街,睇得出係當時有錢人既地方,建築非常壯觀
幾日公眾假期跟海濱去左汕頭, 主題係汕頭開埠尋跡,本身未去過潮汕,根本連邊度打邊度都唔知,不過事前就係google map mark底左d地方,算係有個少少概念啦
19號一早8點到福田口岸集合,因一連幾日假既關係, 非常多旗非常多人,不過之前已去過依度幾次所以食埋個早餐先到集合地點,但又例牌有人遲到,而且太多車,所以要行成十分鐘先到上車地點,開車已經差唔多8點9了
睇完出左去睇下外馬路原郵政局同永平酒樓舊址,後者已經爛晒但之前陳列館睇相好大座好靚,而政局呢就番新過而且仲用緊,當然係好熟口面既歐陸式建築啦
睇完因本身想去既僑批文物館已經關左門,所以就要求去睇附近有小公園之稱既汕頭騎樓建築,太好了,本身個planning係有多時間先去,雖然僑批文物館係展示當時在外工作既華僑寄錢同寫家書係背後既一封封展品,但睇唔到亦唔算太可惜(因每信一個故事,要好多時間慢慢睇先得)
[19to21/04/14]
Photo Link <<<<<<<<<<<<<<<<<<<<<
No comments:
Subscribe to: Post Comments (Atom)


text:
一月初工人完約返印,預早用$8000 agent fee 重新請一個 oversea 既印傭,遲左黎三個星期,當中已經覺得頂得好辛苦,點之黎左只係 1.5 個月,完全貨不對版,頂唔順買$1500 機票送佢走,agent 都冇幫到咩手,雖然可以半價換另一個,但我已冇信心再花幾個月請另一個可能係類似既物體.
之後朋友介紹經 Hire Me Free 請左個斷約工人,我真係好抗拒斷約嗰D,總覺得係好既,人地就唔會唔用你,自己 break contract 既,break 得人地他日都可以 break 我…… 我要求 agent 幫我聯絡前僱主,想查詢一下佢既工作表現,agent 之後通知我話前僱主話:「人都走左,唔想再講」,我當時衰心急,唔想再過冇人幫既日子,interview 完就請左呢斷約菲傭.
請完又唔安落都係擔心,於是自己跟住個斷約工人既 contract 地址寄左封信俾前僱主,希望佢好心簡單話我知個工人請唔請得過,誰不知前僱主一收到信,知道我要請呢個工人照顧一個一歲三個月既Max,同3歲既 Josie, 即時同我傾左45分鐘詳談呢個工人超級唔掂既工作表現(全日發白日夢,精神不集中,不能跟從指示,練精學懶,得過且過,不可靠,不踏實,不老實,不可信,讓她照顧小朋友好危險,講好多次要啄住先做,講大話,向僱主借糧,博炒……),與此同時查證得到 agent 根本冇問過佢願唔願意同新僱主對話,擺到明係唔想穿煲.
結果我即時叫停呢份合約,因為佢地存心忍瞞,如果一早知道呢個工人既惡行 ,我絕對唔會請佢,我要求佢地全數退回 $5980 agent fee, 但對方唔認錯,只係願意退$1980菲律賓出國未付既文件費.
雖然已向消委會投訴,經過多次磋商,但對方依然唔肯賠,下一步可能係小額錢債,錢係一個問題,誠信係呢一個問題,我實在唔能夠接受咁無良既僱傭公司,只係為左促成生意,乜都唔會理,慶幸遇到一個肯合作既前僱主,如果唔係都係嘥時間,請左返黎又係倒貼機票送走.
經過呢兩單野之後,唔想再撞板,決定唔再心急,不斷向身邊既親朋戚友打探有冇完約工人,另一邊自己上網搵,當中同過50多個菲傭交涉,佢地真係揀工揀到爆,唔係住港島區就會嫌遠,冇工人房又唔制,曾經有兩三個差D成到事,又有一個好過份騎牛搵馬既簽好晒合約,所有文件入晒入境處,上工前一晚同我講唔做,仲要同我講 “I can have the right not to work
for u, and u can also have the right not to hire me!”, 嬲到爆炸!
最最最後竟然係因為喺 club house 貼既 memo, 請到一個只係喺香港完成第一個合約既工人,鄰居因為仔女一個升中一,一個升大學,又想佢地獨立D所以唔再請工人,深入了解佢既工作表現之後,大家你情我願簽左合約.
8月尾正式上工,告別7個月冇工人既日子,新工人表現良好,屋企非常整潔,好愛錫 Josie & Max, 煮野都唔錯,一切好快上手,所有野都自動波完成,終於覺得可以鬆一口氣,過返正常生活.
誰不知有一日佢話大仔入左院緊急地需要做手術,想同我地借錢,咁多個工人我都堅守唔借錢呢個原則,但今次事出突然,原來我對住一個喊到死既人係會心軟,就係咁我地借出左 $10,000.借係出於真心覺得佢好,我真係好滿意佢既表現,心諗覺得搵到個啱既人,想幫佢擺平件事,唔想因為咁冇左個人,諗住佢會報恩,以後更用心幫我做埋落去.
其間斷續地攞假話佢個仔ICU緊情況唔穩定,又話再需要錢,但我地已經表示唔再借,再之後就話個仔救唔返,要返菲辦身後事承諾十月尾返黎,結果一去冇回頭.
我即時通知入境處終止佢既 working visa, 同時間去埋警署備案.
其後搵到佢既朋友,同埋喺 facebook 搵到佢家人同個仔,知道一切都係大話,佢仔好健康,冇做過手術,亦都冇死,原來三張醫院收據都係偽造既,佢喺香港同菲律賓都係周身債,passport 都抵押埋俾債主,入境處查到佢冇出境紀錄,而家失蹤,全世界都搵緊佢.
唉~原來一直都處心積慮,當中騙左無數個大話,為左錢一個媽媽可以話自己個仔病重再死埋,簡直係最佳女主角,自編,自導,自演.好失望! 好憤怒!!!
之後終於物識到一間朋友介紹既僱傭公司,請過另一個全新未黎過香港既菲律賓工人,又捧上 $8180 agent fee, 再一次祝願自己好運,靜待2015二月中會有個正常既工人用.
由一月中到而家,使左幾萬蚊,用左勁多時間,花左好多心神,結果都係運吉.成年都係自己捱,爸爸媽咪身體既事,由 Max 一歲湊到兩歲呢年真係好辛苦,餵人奶既堅持等等,再加上最近信箱爆滿搬運公司既宣傳單張,心知不妙,上網睇睇原來業主賣左樓,超大鑊,一對手究竟可以做幾多野,呢個 2014 太過精彩了,救命!
請賜我正能量!!!


text:
由於出院個日bb嘔,最後上左新生嬰兒病房,
而且唔知係咩事,所以bb未出得院
呢度病房探病時間係每日3-8,比一般病房長
因為可以係呢段時間餵到兩餐奶同陪bb
上到去見到自己個囡係暖箱入面,好心疼,又唔知咩事,淨係話血含氧低,要再check
不過,係呢度我地都去學點做爸爸媽媽,點餵奶,掃風,換片
禮拜一,上左病房,因為老公返工陪唔到我
我就將泵左既人奶,拿去醫院
呢度好好,可以擺低人奶,到餵既時間,佢地就會拎曬出黎比你餵,你想埋身餵又得,餵奶粉又得,最緊要係你肯去餵就得
大約我三點半餵完個囡,掃下風,換片,放低佢去打針,之後我就take break,再六點半同老公去餵bb
如是者,每日都係咁做
呢度姑娘亦會話你聽bb情況,食奶食幾多,大小便幾多
最後知道bb照肺片有少少花,所以要打一星期抗生素
呢度d姑娘同阿姐都好好,佢地好肯教人
教我地點樣餵奶,點樣掃風,點解要掃到風,呢個禮拜我地學識好多野
有時諗,唔係bb個日嘔,上左黎,我地仲好d,可以係呢個禮拜抖下,可以係呢個禮拜學照顧bb
而且呢個病房好鼓勵餵人奶,仲有泵可以借
一個禮拜之後,賣賣bb可以出院啦~~
有時係度諗,如果唔係bb出院個日嘔,都唔知佢血含氧低左d,都唔知佢原來身體有少少問題,bb真係好叻叻!
好多謝E9病房姑娘阿姐們!


text:
[星期四有個朋友及同事走, d相係佢度, 要等佢send比我先可打blog><]
終於到左星期五, 又係全班同事食飯, 今日黎左個新既HR head, 佢叫semmi, 我終於唔使再做HR既野, 開心到爆!! 因為natalie及老闆要和新同事食飯, 只有tracy, sunny及我三人出街食, 落雨唔可以行太遠, 只好去附近一間叫做小城滋味既地方食飯~
終於可以影到間餐廳, 之前同阿head去食飯費時影, 呢次終於有機會影^^
地方唔係好大, 加上毎次lunch都幾多人, 感覺好似好迫, 要好多時間等位呢!!
玻璃窗外既位都幾好咁喎, 我都想係果邊坐, 因我like食飯時望到街外既景色~
門外既景色, 因毎人都唔願意搭枱, 而我哋要準時返公司, 只好坐附近, 我就對住個門口, 可以清楚影到出面~
食物都仲未到, tracy已經想玩下sunny既iphone內狗仔, natalie都鍾意玩架, 隻狗仔叫做sunson..xd
我既飯終於黎左~~係我至愛既焗芝士飯, 呢次係雞排, 但如果係魚更加好, 個飯簡直係prefect! 個紅湯飲唔哂, 比左tracy飲, 原來佢like飲紅湯^^
tracy既檸水, 都好似幾正咁喎!! 雖然我係唔飲檸水既=口="
好在新同事黎左, 可以早D放工, 去包點先生買左個好好味既冬姑蒸雞飯後, 即刻趕返去睇[搜下留情]既兩個鐘大結局先, 估唔到呢套都幾好睇, 香港好少有呢類既劇集(雖然話扮咖里略), 但都冇所謂, 反正我like睇鬥智既警匪片集^^
kumi's new life
2010年6月25日 星期五
同事食飯記
[星期四有個朋友及同事走, d相係佢度, 要等佢send比我先可打blog><]
張貼者: 幸福之匙 於 下午11:59


text:
女仔人家,唔好飲咁多?
又係1年1度,1111光棍節.喺哩個高呼單身萬歲嘅日子,唔少單身女仔都會約埋三五知己出去飲杯嘢傾吓心事,但永遠都會有班人跳出嚟大喝1句:「女仔人家,唔好飲咁多啦,你會後悔㗎!」點解男仔飲到嘔就係「哥喝的是寂寞」,女仔飲酒就係「唔潔身自愛」?究竟係咩原因令人覺得女仔就唔應該好杯中物呢?以下幾個原因,作為會飲酒嘅妳點睇?
女仔飲醉酒會喊到失控
人有情緒,喊係其中1個方法,想喊嗰陣唔駛酒精都可以喊到失控,關飲酒咩事?
講嘢會比平時高2個Key,仲會大聲咗幾倍
好嘢!係咪即係可以參加乜乜好聲音?
女仔飲酒唔識停,唔會有「回氣」嘅時間
唔停係因為覺得未夠,夠嗰陣就自然會停;好似食嘢咁,飽就食唔落.點知你咁快就要回氣喎⋯⋯
因為唔識停,好易會畀人灌醉
咁其實會唔會係灌人飲嗰個大問題啲?
本身脾氣已經大,飲酒即係加大把火
即係話本身冇火,就唔會有問題?咁女仔又唔會無端端端發脾氣,所以正常嚟講哩個擔心唔成立啦?
會冇晒儀態,講啲唔應該講嘅嘢
如果斯斯文文安安靜靜先係儀態嘅話⋯⋯又好似真係冇乜,但咩叫唔應該講嘅嘢?酒後吐真言嗰啲真話?
女仔飲醉會想成為眾人焦點,而最後佢真係會成為眾人焦點
如果佢想,而佢最後又真係做到,咁個壞處係?
飲醉酒會唔識返屋企,好容易會去咗人哋屋企
會去咗邊個屋企?0.0 如果係朋友出於好心幫手照顧,起碼可以認清邊啲係好朋友(?)
飲醉酒會大膽咗,可能會周圍Flirt人
所以係畀人Flirt嗰個以為會有機會,後尾發覺原來只係1場空所以唔開心?咁又真係個女仔唔啱,做乜Flirt人啫?
講咗咁耐,唔飲酒都一樣可以有地方做得唔夠好,咁點解成日覺得飲酒嘅女仔有問題?其實節制與否係個人責任, 同男仔飲酒有咩分別?如果冇嘅,又憑咩用另類眼光睇女仔飲酒哩件事?


text:
攻略(21)- 跟我去食壽司吧!
依排朋友喺香港約我出去食飯,朋友話想食壽司,通通都俾我一口拒絕了!
點解?因為每次番完家鄉我都會覺得香港嘅日本野唔好味!我初黎香港時,出街一定唔會食日本野,因為覺得啲野食同家鄉果啲唔同味,唔夠地道.不過,耐左之後就唯有屈服,間中都會食下,唔係成日都番日本,所以唯有喺香港食下,釣下引.
今日想介紹大家去築地市場,這裡係香港人去東京必去嘅地方吧!築地係我喺日本聽到最多廣東話嘅地方呢,可見香港人有幾熱愛壽司!
俾個貼士大家,如果要去築地就最好九點半前好去到喇,一遲就要浪費時間排隊架喇!一早以鮮味嘅壽司作為早餐/午餐,之後去血拼先有體力加嘛!
又黎另一個貼士喇,築地分左場內同場外,兩個部分架!如果你由新宿果邊坐車去,場外嘅入口會近啲.如果你喺淺草果邊去,場內嘅入口會近啲.場外多數係小食同買手信,都會有啲食店.而場內就係食店多,建議大家想食壽司嘅話就先入場內果邊,食飽先再出去場外食小食同選手信!
壽司大,大和壽司,依啲店名大家都應該聽過啦!大家亦都唔洗驚搵唔到佢地喺邊,因為佢地門口永遠都有長長嘅人龍,連帶旁邊嘅食店都滿晒人架!壽司大同大和壽司的確係好食,但佢平均一個人要3500YEN.咁如果你係學生,又或者一家大細一齊去,想試下食最新鮮嘅壽司,但又唔想太貴嘅話,可以留意入啲嘅鋪頭,早嘅話會有數量限定嘅特價SET,但絕不欺場架!
我去果日為左把握時間食完去玩,就諗住同朋友隨便選左一間唔洗排隊嘅入.一開始時見到一間,想行完一個圈睇下有冇其他平嘅特價SET先,點知番轉頭連一開始選定嘅店都有四五人排隊了,我地都即係唔敢再行,乖乖咁排隊.
終於有得入去喇,叫左兩個特價SET 2100YEN,日本朋友叫左個海鮮丼2500YEN.記住如果唔要WASABI要落單時講埋呀,因為日本師傅整壽司時會加埋入去架!一叫完熱茶即係奉上,八爪魚杯好精緻呢!仲有用蝦殼,蝦頭熬嘅湯,鮮甜到爆!
喺築地食壽司除左係味覺嘅享受之外,仲有視覺嘅享受.望住師傅喺自己面前將壽司整好,真係好滿足.
食吃食喇! 12件壽司加玉子燒,真係冇得彈!鰻魚,三文魚籽,海膽,甜蝦,魷魚,吞拿魚……都係港人最喜歡嘅!
同加映朋友嘅海鮮丼!其實同特價SET係一樣的,只係壽司飯變左紫菜飯!但就貴左400YEN喇!
食完之後11點左右,發現食店門外排隊排到轉左彎!所以都係果句,早啲出門去食好野喇!我食左依間!
食飽就當然要去買手信同繼續食小食啦!建議大家買手信喺場內果邊買,因為我地發現場外較貴呀!
到小食時間喇!紀文都幾出名架!有肚就試下啦!我地食左竹輪!好熱呢!
一行可以食到大蝦呀帶子呀咁,仲有生蠔添!即開即食!我地冇食不過聽到好多港人都話正呢!
玉子燒係一定唔少得的!我地食左兩間,一間提供甜同少甜味,各有特色!少甜嘅配蘿白蓉冇咁膩,甜嘅就配甜鼓油!一支只係100YEN,大家不妨試試丫!


text:
Tuesday, September 02, 2008
天然氣運輸出口
點都好,可能因為當年俄羅斯邀請咗幾間外資石油公司,開發日本以北嘅天然氣田,所以嗰啲油公司就諗方法,點樣賣呢啲天然氣.
氣田位於比較南部嘅艾克森美孚ExxonMobil,因為比較近遠東北亞地區,就自自然然想將天然氣,以氣體方式用氣管運輸.不過因為鄰國嘅地緣政治,一直只能議而不決,決而不行.
成本高又不環保
不過,氣田位於比較偏遠北部嘅蜆殼Royal Dutch Shell,就希望可以將天然氣液體化,跟住用船運輸.咁就可以擺脫地緣政治限制,鍾意賣氣畀邊個就賣畀邊個.
我作為一個用經濟學睇嘢嘅人,驟眼當然鍾意蜆殼,多過艾克森美孚嘅運輸方法.原因係,當公司能夠鍾意賣畀邊個都得時,就可以賣畀出價最高者.
不過,經過進一步研究之後,我就對「天然氣液化用船運輸」呢個好有保留.因為要將沸點喺攝氏零下161度嘅天然氣液化需要大量能源,而液化之後維持液狀又要另一筆能源,所以最終由氣田到終點,分分鐘已經消耗超過六成嘅天然氣去作液化維持之用.既冇成本效益,仲要因為排出二氧化碳,可能喺環保角度上唔值.
仲有,如果大家睇過講中東石油嘅《油激暗戰》 Syriana.記唔記得裏面個後生仔,變成自殺式炸彈人之後,炸啲乜?冇錯,運輸液化天然氣嘅船,因為天然氣嘅物理特性,基本上就係一個識浮嘅炸彈,所以個後生仔就揀咗呢啲船嚟炸.亦因為咁,船同終點接收站嘅地方,一定要投入大量資本,先至可以確保一定程度嘅安全性.
憂東江水鬧劇重演
因為睇過以上嘅資訊,當年中電(002)宣佈要搞液化天然氣進口,我都有擔心過.不過到今日,政府宣佈會從大陸進口天然氣,我都冇擔心液化天然氣嘅理由.
不過就換嚟新嘅擔憂,就係究竟大陸夠唔夠天然氣.唔夠嘅話,會唔會重演東江水嘅鬧劇,特區出高價買,但用唔晒,大陸就唔夠用.
2 comments:
早日全面使用核能..ReplyDelete
可能仲好???
現在伊朗出石油都用,你話呢??
- AnonymousSun Sep 07, 10:45:00 am GMT+8
其實香港有好多能源,好次風力呀,打一次風呀,發d電香港可以用成個月.ReplyDelete
香港又有好多酒樓,d食物又用好多食用油泥炒,所以會出好多食用廢油,而外國有用食用廢油轉成油渣比巴士用.
我又知道香港有人,好次是(香港政府)用污水產生d污泥再產生可然燒氣體泥發電.


text:
姑奶一家4口又到日本滑雪 順道回港探親
今次老細個姨生女 仲帶埋 Peter 仔返嚟遊玩!
我哋更係要熱情地招呼吓佢啦,嘿嘿
所以今晚專登帶哋去九龍城 叫雞 '仆嘢' ^0^
大家咪心邪啦,我哋係去九龍城 唔係 九龍塘呀,哈哈.
因為九龍城 「大廚小館 」出名食懷舊菜 其中一款'乞衣雞'上次姑奶回港已經想試 可惜此菜式要早一日預訂 所以上次食唔倒,今次就預早book定位訂埋'乞衣雞'.
佢哋嘅招牌送酒小吃都有好多款,其中呢款 椒鹽靈芝菇
係我哋嘅至愛,每次落去飯聚都必點.
仲有街知巷聞 嘅 招版 杏汁豬肺湯
唔鍾意杏仁茶 杏仁豆腐花嘅我 反而超愛嘅此湯
懷舊生炒骨
坊間一般只會用醋精 糖 嚟整生炒骨,但佢哋加埋 山渣 ,所以食落酸甜而不'確'喉
鐵板野菌豆腐 Yummy
招牌生炒糯米飯
粒粒分明 香軟 正
上湯浸菜苗
好大碗 份量比一般食店多呢!
主角出場喇,登 登 登登
廚師用上塘泥包住 所以烤焗後發出嘅氣味有點特別 嘿嘿.
有朋自遠方來 當然要比鬼仔 試吓大庭廣眾 '仆嘢'啦:P
睇佢仆得幾開心 哈哈 哈哈!
鬼仔仆完嘢後 服務員就拎番隻雞去開封 解剖後再放回枱比我哋品嚐,撥開雞肉 看見雞肚內釀滿了木耳 紅棗 金針 雞肝 雞腎等.
即試,雞肉入口軟 淋 仲帶有好香嘅雞肝味(因為啲雞肝已經溶化了更滲透到雞肉內)真係巧巧味呢!
食完豐富特式晚餐後就到甜品出場
今次我又整咗最拿手&去到邊都大受歡迎嘅broken glass jello
最後多謝 姑奶嘅手信&平安藥<3
年尾再見喇^^


text:
11 June 2011
台北,台東花蓮,台中 2010-10-09to15 - Part.03(11Oct)
晨早食過幾靚又幾好食既早餐後,就隨隨便便係民宿依度睇下果度hea下,玩下貓影下豬咁上下,果度有兩隻貓,兩隻豬,兩隻狗,一隻羊,周地雞,成籠兔,倉鼠同埋一隻煩到爆開既鵝,怪不知人地成日講既日鵝夜鵝,原來就係咁解的
之後就番房訓左陣再出去食lunch,今次我地就只係去左隔離既酒家食下海鮮同龍蝦,感覺尚可但價錢都唔平,印象中每人百幾度啦,之後冇咩做就羅左支送比我地既香檳飲下,又係望下海景吹下水睇下書咁上下既野啦,我卒之係依兩日無聊既時間睇晒3本放係房既蠟筆小生,哈
後尾因附近冇咩食,所以又call左車出去市中心食,今次我地去左之前一晚經過既街邊小食,聽講係非常出名既飽同水餃,可能因係星期一既關係,冇之前一晚咁多人排隊,好快咁就有位坐同埋有得食了,當中仲撞到一個踩單車既香港人,佢話本來有3個但自己跟唔上所以就得番一個係花蓮之後落番台北,傾過d踩單車既行程,其實都幾辛苦,自問冇咁既體力同耐性,不過台灣既路就係其中一個出名既環島遊既地方,之前睇過一兩度戲講環島遊.風景十分之靚,而且我地坐火車時見到既景色都真係幾好,但一定好熱好哂,咪攪我
行埋市中心途中經過間舊鋪,見有波鞋賣,款比較classic,所以我都買左對中國強,550台幣,都算平了,所以我都買到野,哈
本來想番民宿度影下星星,但因佢開太多燈,光害太利害所以冇影到lu,算啦,我平時去camp都見唔少,哈
btw,係民宿出市中心時,因冇開冷氣只開窗,街既路燈唔多車亦唔多見,所以就好free咁伸左隻手同埋個頭出窗,當然耐唔使會留意下路面情況但抬頭望天加埋清涼既風,感覺非常之正

Photo Link <<<<<<<<<<<
No comments:
Subscribe to: Post Comments (Atom)


text:
英國人成日都會講天氣
皆因呢到日頭同夜晚天氣變化可以好大
日頭以好大雨,但轉個頭個天就好清!
英國既秋天對於我呢個住慣hk既人嚟講比較凍>.<
好多英國人仲著緊短袖,但我會忍唔住著羽絨!真係笑大人個口
(好彩大嗰兩個女都唔怕凍,而家都成日著短袖!)
英國既秋天同冬天都好濕,所以雨褸同水鞋係必需品
普遍既英國人都會覺得"some dirt won't do any harm"
所以佢地好多時都鼓勵小朋友get messy-例如...踩水氹
佢地覺得小朋友應該做小朋友鐘意做既事
記得我細個時都好鐘意踩水氹,但就成日都會畀大人喝止,話污糟
呢到既人反而唔會咁諗
有時仲會專登趁落雨天,同小朋友著好雨褸同水鞋出去搵水氹踩
唔會因落雨怕濕而唔出街
我地屋企都有規定,一定要咗水鞋先可以踩水氹!
死火,講講下唔知講咗去邊!
好啦,入返正題
呢到既四季都明顯
一到秋天,好多樹都會變咗紅,橙,啡...
呢張相係我三年前喺英國住時既
呢段路我行過無數次
秋天呢個時候有好多松鼠周圍執松子架!
好多時秋天同冬天個天都好清架
我62話,無雲既日子會比有雲既凍d架!因為有雲既話可以困住熱氣,溫度會高d
估下咩嚟既?
呢個果子叫conker,喺呢頭周圍係架
62話佢細個無咩野玩,秋天時個個都會執conker,用string紥住,兩個人會互相fing string 上既conker,兩粒conker互相撞擊,邊個跌咗既就輸!呢種遊戲而家己經無人玩啦!


text:
Wikipedia:介紹
維基百科全書係本內容開放嘅百科全書.佢嘅目標就係收納人類所有領域嘅知識.粵語維基百科響2006年3月25號開始運作,而家已經有四萬八千五百四十七篇文,而且重唔停噉增加添.維基百科嘅內容可以俾人複製,修改同埋再發佈,只要新嘅版本都同樣跟住我哋嘅許可,並且寫明係嚟自維基百科就得喇.維基百科上嘅文章由始至終都係保持自由.希望維基百科能夠幫到你.介紹維基百科畀你啲朋友啦!
重有,維基百科全書亦係一本用萬國語言寫成嘅百科全書.英文維基百科響2001年1月開始,而家就已經有超過 2,761,289 篇文章.維基百科全書重有其他唔同國家嘅語言版本,若果你需要用其他語言嘅文本,請去首頁下面搵吓.
維基百科用WikiWiki技術,任何人都可以編輯,而全部修改都紀錄晒.粵語維基百科嘅內容由呢個網站嘅所有人一齊寫,我哋相信佢將會響大家嘅無私奉獻下繼續完善.歡迎你一齊參與撰寫維基百科全書嘅工作,自由噉體會寫嘢嘅樂趣,同大家分享你獨到嘅知識同埋經驗.
呢篇文簡介點用同編粵語維基百科;請撳啲藍字嚟睇詳細內容.如果想睇更詳細嘅內容就請去Help同社區大堂.若果有問題嘅就可以去城市論壇搵人幫手.


text:
其實九龍寨城公園裡面有個展覽館, 唔單止介紹咗好多九龍寨城既歷史, 仲有...
上回講到我哋穿過「童樂苑」見識過十二生肖石像後, 就去到展覽館側門門口
其實展覽館設有導賞團, 不過我哋沒有參與, 只想隨便逛逛!
兩個嘢一入嚟就坐咗喺張木櫈度! (嘩嗰刻我諗會唔會係古董嚟架! 一陣坐爛咗打一世工都賠唔起!)
兩邊有展示板同模型展示寨城從前的風貌
兩個嘢當然對這些沒太大興趣, 反而鍾意坐吓呢度坐吓嗰度扮吓怪樣俾我影
之後又嚷着叫我俾架搖控車玩一陣, 我見一個人都冇就俾佢哋玩陣(不過好快就有人參觀我又收番起哈哈)
穿過屏風有幾楝磚屋,除咗左手邊的其他都係展覽館
我哋先入去二號展覽館,手掀開黑布幕入去見到很多九龍寨城舊貌的相片,跟隨住聲音導賞介紹,不同相片後的燈箱會亮起來
二號展覽館都係介紹城內舊貌-橫街窄巷,三號展覽館介紹家庭工業,而四號則介紹天台的日與夜
驟眼望過去佢哋兩個好似置身在相片中的天台
五及六號展覽館是最大的,裡面都是一些互動展示
剩係呢度佢哋兩個都玩咗成半粒鐘!真係燒時間好地方,另外最重要係這些展覽館內都有冷氣...大熱天時入嚟解吓暑係必須的!
行番出嚟見到有個小食亭!雖然叫「小」食亭,但係都真係乜都有!五臟俱全
大部份懷舊玩具小食,甚至老闆娘自己親手醃製嘅食品都有!
老闆娘超親切很有耐性的跟小朋友玩起上嚟!同大人都會有傾有講
小食亭另一邊係職員室同埋救護站!
嘩你睇吓風火輪都有!
小食亭內真係好似一個寶庫咁,要咩有咩!
老闆娘俾小朋友自己拎竹蜻蜓去玩(其實要$5一個),真係超好人!
佢哋兩個不斷起飛失敗再嘗試!
佢哋玩得開開心心之際,我同老婆梗係八卦吓小食亭有咩食買,我買咗支麥芽糖夾餅$5(老闆娘即時整㗎!),芊芊食得幾滋味!哥哥就冇興趣,只係掛住玩隻竹蜻蜓
跟住再買杯羅漢果水($10)俾佢哋飲,如果唔係真係玩到中暑!幸好今日天氣熱但係都多雲
因為佢哋兩個玩極都唔走嘅關係(因為$5一隻竹蜻蜓太貴我唔肯買俾佢哋,有得免費玩就俾佢哋玩多陣),所以同老闆娘傾傾吓計,佢再推介我哋飲杯甘筍汁,佢話係「鎮店之寶」!
嘩佢講到咁唔試吓點得呀!價值$16嘅甘筍汁有幾巴閉,老闆娘即刻拎出紅蘿蔔切開再搾汁
呢個釀米醋來頭都唔小!佢話係古法釀,完全唔同出面超巿買到嘅,佢話嗰D全部用醋精整,但係佢話呢個係佢自家純釀製出嚟!
呢度全部製品都係源自新界出品,唔好以為係日本貨,所以係真真正正嘅本土貨!梗係要支持啦(之後我哋仲買咗碗豬腳姜食$25)
好啦!「鎮店之寶甘筍汁」登場啦,成杯飲品個色真係好假,好似水彩咁橙色!因為紅蘿蔔喺雪櫃拎出嚟,所以搾出嚟嘅甘筍汁都好清涼!
飲落去...先講真係好好飲,感覺好清甜好新鮮,絕對冇後加工加糖加水溝稀!飲完一啖要即刻飲第二啖!果然名不虛傳(飲緊嘅時侯仲有街坊專程嚟飲番杯)
喺我仲未忘記到呢杯甘筍汁之際,發現時間唔早都差唔多要離開lu!(下圖為展覽館正門入口)
展覽館設有導賞團!有興趣認識九龍寨城歷史嘅朋友可以上網報名導賞團
呢支大炮仲大支過頭先見到嗰支!
喺展覽館門前呢棵千年老樹簡直係壯觀呀!
旁邊有個古井,不過已經封住咗lu!其實咁樣整不如用個大玻璃箱封住佢仲好,起碼我仲影到個井嘅原貌!
行前少少見到九龍寨城嘅模型!
剛好遇到有專業呀叔帶巿民導賞!
相信呢個係以前嘅遺址
哥哥喺度搵緊路邊度可以行落去...我話俾佢知呢度係俾人參觀唔落得去㗎!
跟住見到棵咁靚嘅鳳凰木,叫佢哋兩個影張相,哎!一時又水溝油,突然之間糖黐豆攬埋一舊影呢張相
最後我哋喺南門離開出番去賈炳達道公園
近東門位置更有單車店可供租單車踩!
我哋沿路行番去公園嘅兒童遊樂場,途中見到有人踩單車同跑步!
呢條用草砌成嘅大龍都好靚,不過我唔係太睇到佢個龍頭嘅眼耳口鼻囉
其實賈炳達道公園都有好多草地,雖然唔係好大好寛廣,但係因為唔係太多人,所以其實都好足夠,如果近近地都可以嚟呢度野餐
去到兒童遊樂場附近又見到多一個洗手間,好有型嘅設計喎!(但係當我行到入去時發覺裡面係冇咩特別)
芊芊當然唔少得又係玩韆鞦啦!
哥哥就仍然繼續玩搖控車(周圍環境真係幾舒服幾靚)
最後佢哋喺度玩咗陣瀡滑梯,跟住就離開公園,去一條馬路之隔嘅「石屋家園」嘆下午茶
Photo by CANON 5D Mark III, Len | EF 24-70mm f2.8L USM
呀劍評語: 我覺得所有正嘢都係隱世嘅,所以呢家小食店真係要再Encore,呢位親切嘅老闆娘我哋後會有期,再嚟嘆你杯「鎮店之寶」甘筍汁!
賈炳達道公園 簡介
公園內設有洗手間其他設施包括1條單車徑,1個兒童遊樂場,1個長者健身站,1個7人硬地足球場,4個籃球場和2個排球場
賈炳達道公園地址
九龍城賈炳達道
賈炳達道公園開放時間
每日24小時開放
九龍寨城公園 簡介
九龍寨城公園的原址是九龍寨城,是香港近代歷史其中一個最重要的遺蹟.遊覽其中,除了可以好好欣賞美景,還能緬懷上世紀的老香港風貌.
九龍寨城公園地址
九龍九龍城東正道
九龍寨城公園開放時間
每日上午六時半至晚上十一時
九龍寨城公園展覽館開放時間
每日上午十時至下午六時 (逢星期三休館)
電話
2716 9962
電郵
kwcp@lcsd.gov.hk
(以上資料更新至文章當日)


text:
當我有化妝0既日子,大家見到我果陣好多時都會focus 左落我對眼度,然後問以下問題:
你電左眼睫毛呀?
你黐左假毛呀?
但又搞笑地,通常遇到呢d 問題0既日子,我都係無做假架!
就好似今日,之前配左0既新眼鏡拎得要去試位,但我又唔記得超搽左mascara,0向試位0既時候,d 眼睫毛係咁掃個鏡片,真係頂住唔舒服囉,好彩之後較好左個鼻pad,就無再睫毛掃鏡片啦!
我呢頭除眼鏡,老公就話我:做咩你明知要拎眼鏡你都用假毛呀?
怨枉呀!!我無用假毛呀!只係轉左新睫毛液咋!
熟我0既都知我係睫毛液怪,勁鍾意用睫毛液,不停買唔同牌子0既睫毛液.但就仲未試過同一款睫毛液,我係回購次數超過半打囉!
呢個牌子0既睫毛液,我一直想推介畀大家,佢廣告話「真像假睫毛」,真係無講錯架!要自然要浮誇,你想點就點,仲要防汗防油唔會變熊貓,再且暖水可卸勁方便呢!
講左咁耐,都未講係咩牌子,就係déjàvu Fiberwig喇!(借theZtyle 張相用用先)
p.s. 我用果個係舊版,this is 新版呀!
就係前兩日見到theZtyle 呢度講 déjàvu Fiberwig 出新mascara,我呢個die hard fans 就記得去莎莎果陣睇睇出左未,點知又真係出左呢!
除左紅色for清晰,纖長效果果款有新配方,仲另外出左隻新野,超級魅惑迷人濃密型Lash Knockout (又借圖一用,哈!),話係濃密豐盈,仲話兩款加埋就係完美“立體假睫毛”效果.講到咁,梗係想試啦!
右眼係用左紅色,左眼係用左桃紅色,明顯地係左眼效果出d呢!
左眼真係長d同粗d,點解紅色果個話for 纖長但唔長0既?不過桃紅果隻就效果好好,一層已經好出色呢!
合眼由上睇落去就會見到其實長度唔差得遠,只係右眼紅色果款搽完d 睫毛仲係好幼,唔夠明顯,而左眼桃紅果款就好睇到加粗左睫毛液,令佢睇落效果好出囉!
講到呢度,唔駛諗都知我買左邊款啦!
尋日就咁0向莎莎試,其實唔太試得真,今日我就開佢齋認真搽,同我屋企d 自然款假毛比,其實一d 都唔輸蝕呢!
上面左眼係only 一層,效果都幾good la,而右眼就係兩層,但我今次失手,乾哂先搽第二層,搞到搽得唔好睇,下次要快手d先得.
講畀大家知,我呢次只係心急想開黎試試先,所以都無認真慢慢搽,其實呢支睫毛液仲可以有更好表現,真係可以做到更似假睫毛0既效果架.本來我用舊版果陣影左堆相,可惜搵唔返,如果大家想睇,我考慮重新影過畀大家睇啦!


text:
作者並無持有以上提及的公司之股票.
2014年3月19日 星期三
維基同馬化騰都頭痕
最近了市場有兩間股價急挫嘅公司, 一間係騰訊,一間係王維嘅基香港電視.
騰訊(700)由六百幾蚊跌到五百三四十, 香港電視(1137)仲大鑊,由三個幾到兩個幾,超過兩成. 跌成咁,好多人損手,但又好多人想趁低買番兩手.
呢兩間公司的故仔當然係好唔同, 但係都有一個共同特點,就係要打破舊勢力嘅壟斷.
香港電視嘅故仔香港人當然知道,王維基要打破解無線壟斷.
騰訊呢,其實係關於中國大陸金融市場壟斷.
騰訊同緊幾間公司,好似支付寶,中信銀行(998)搞緊 虛擬信用卡,本來大家都睇好嘅, 其實呢個都係騰訊股價猛咁升嘅原因.但係,
突然之間人民銀行下左個命令,要將你個虛擬信用卡叫停, 點解會咁?一般估計,係因為,中國大陸銀行界, 包括搞銀行信用卡服務嘅銀聯,從中作梗. 因為虛擬信用卡如果係得,咁就唔需要用銀聯信用卡去做網上購物, 甚至可以係網外購物,繞過左銀聯. 所以中國大陸嘅銀行界壟斷者當然唔會放過你啦, 除非佢地可以係你嘅利潤裡分一杯羹.
呢個故事說明,資本主義嘅遊戲基本上都係壟斷,
唔只係香港嘅電視業,唔只係大陸互聯網事業, 亦包括金融業相關的業務,往往都係壟斷者玩曬. 呢啲行業都涉及好多政府規管,所以政府規管往往都係偏幫壟斷者.呢個道理一字咁淺,但係香港仲有好多讀好多書嘅人, 包括好有聲望嘅評論人學者(好似練乙錚咁), 仲係度講資本主義自由市場,其實佢地講緊嘅都係一個神話.
香港電視機王維基知道,騰訊既馬化騰都知道,
佢地既遊戲係一個壟斷遊戲,要打破壟斷談何容易? 熊彼得講過,企業家精神就係破壞性創造,其實現實係冇咁浪漫, 亦冇咁英雄主義 .一個有過千億,一個有十幾億,一樣冇符,都幾頭痕. 當然佢地唔係傻嘅,佢地要玩遊戲,就知道要點樣同壟斷者妥協, 如果我地係當佢地係英雄,咁我地就係傻瓜.
作者並無持有以上提及的公司之股票.
作者並無持有以上提及的公司之股票.
訂閱: 張貼留言 (Atom)


text:
2012年6月28日 星期四
Cold Call 皇后
諗返起當時都好勇,九十年代尾我離港遊學玩左一段時間,到2000年先至返香港工作.返到香港時好多舊友既 contact 都冇哂,即係我係響冇 warm market 的情況下踏足保險界的.既然冇warm market,唯有做 cold call 啦.當中包括搵 call list 打,上工商大廈甚至住宅逐家逐戶拍門,跟公司 van 仔周街拉客上車,去人多地方做問卷等等,真係咩方法都試.
講起 call list,其實係老細唔知響邊度搵返黎的一堆電話加個名,佢地係乜水我地完全唔知道.一般每個星期都會有一晚安排新仔玩 cold call 比賽.賽前老細叫我地預測自己一小時內打到幾多個 call 同埋 make 到幾多個 appointment.第一次玩比賽時,我答︰「打20個call,約到2個 appointment啦.」,其實答果陣都冇咩信心,老細問到唔通話打唔到咩!一小時的比賽過後,我好似打左四十幾個 call,約到5個 appointment,攪到全場嘩然,因為大部份都係約唔到.老細都係好穩陣的,話d客唔放飛機先至當係約實.哈哈!又咁好彩5個都見到面,仲簽左2張細單添!
做公司 van 仔拉客時,一日最少響街8粒鐘,見人就埋去講,訓練左摩打口同面皮厚.公司為左獎勵一班勇於抓爛塊面企街既小 agent,每日出車都有三個獎︰最快開單,最高C數獎 (即係最大張單),同埋最多 case 獎.菲菲試過一日內響街抓左3張單,攞哂三筆獎金,當中最高C數係講緊月供二千幾蚊的儲蓄保單.好多新入行 agent 一個月都未必有三張單,當時菲菲的紀錄成為公司的佳話.
好快菲菲亦可以招聘自己的agent下屬,在同期入職的同事們中,我亦係最快有自己下屬,下屬數目都比別人多.一般情況,保險呢行要招攬下屬都係向熟人入手,菲菲響冇「熟人」既情況底下又點搵下屬呢?其實呢d下屬都係 cold call 返黎的!當時有好多職業展覽,菲菲就去會場搵下有冇 smart 既後生仔女,一見有就上前派卡片遊說佢地入職.真係咩事都有可能,我就係靠全 cold call 建立左自己的團隊.可能佢地覺得我夠 guts,所以願意在完全冇互相的情況下膽粗粗跟我入行.
做左保險公司唔夠一年,菲菲就轉左去 broker firm 度做 Training,係唔係好匪夷所思呢!一個在行內做唔夠一年既人,竟然可以去教人?因為 broker firm 的老細知道菲菲有超強做新客生意的能力,所以叫我去幫佢地公司手教一眾新人點做 cold market.
相信憑以上的例子,菲菲自稱 Cold Call 皇后都不為過吧!哈哈!
17 則留言:
cold call 皇后?哈哈...回覆刪除
好鍾意你blog頭個一句"來吧伴我菲"! ^_^回覆
多謝!咁得閒多D黎睇下~ ^^刪除
我做個差唔多一年insurance telemarketing (外國part time,但主攻中國人). 我只可以說我非常非常非常佩服cold calling 同可以抓爛塊面 gei 勁sales... 我做jor 一年後真系頂唔順.回覆刪除回覆
我係做到麻木左果隻,當時要供樓,訓街慘過抓爛塊面呢…刪除
你真係一個天生TOP SALES,我做咗幾年SALES都係一事無成.回覆刪除
曾經考累過做保險SALES和地產SALES,因為唔想天時暑熱着老西週街走,所以揀咗個地產,結果當然....哈哈哈.回覆
勁!雖然我係臺灣做兼職保險 agent 半年都有得去百萬圓桌會,但我一張cold call 單都冇.回覆刪除回覆
以結果導向,我情願做MDRT都唔想做 cold call 皇后 lor,超辛苦呀!你半年做到MDRT仲勁啦!刪除
你好犀利呀!一個字"勁"吖!哈哈.....回覆刪除回覆
勁乜鬼丫,呢D叫馬死落地行咋… XD刪除
我都幾佩服做 sales 的人,cold call,對我來說是匪夷所思!回覆刪除回覆
未做之前,我都覺得係匪夷所思的事.哈哈!刪除
真係好佩服你,COLD CALL做到咁既程度,可唔可以留個EMAIL之類同你CONTACT?回覆刪除回覆
Javan 你好呀!刪除
我的 email: vivi.vivicat@gmail.com
好勁呀,真coldcall王回覆刪除
想請教一下打callist,做問卷有咩script?


text:
全知言
2015最爆娛聞回帶
轉眼嚟到 12月尾,今年娛樂圈小三當道, Heidi同 Mandy Lieu出盡絕招爭「米」夠晒戲劇性;強國女孫君子暗交司馬燕老公 Togi亦相當震撼!除咗大婆小三長霸頭版, 2015其實仲有唔少大新聞發生,究竟啲藝人又覺得今年邊單娛樂新聞最轟動呢?
Anjaylia: Gigi生 B
2015最震撼新聞係 Gigi梁詠琪生咗 BB女!因為我細細個已經好鍾意聽佢嘅歌,又睇佢嘅戲,算係佢嘅 fans.終於都見到佢結婚,生 BB,感覺上係睇住一個偶像一路長大,呢件事真係好深刻,希望自己都快啲有呢一日
邵仲衡:怒摑曾江
最震撼一定係見到 Ken哥(曾江)被四哥一嘢……嘩,我個心離一離囉!我諗好多人同我一樣,呢單真係走唔甩,一定係今年最震撼嘅娛樂新聞!
莊思敏莊思明:城城拖手
2015娛樂圈其中一件大盛事,就係「這樣回答要慢一點」,郭天王公開戀情喇!郭富城拍拖喇!封咗盤喇!
Miss Hunny:叻哥乜乜乜
2015最有娛樂性嘅娛樂新聞,係啱啱叻哥哥話如果佢生於呢個年代,佢係青年的話,會做特首同埋創辦到 facebook!呢單真係好娛樂呀!
As One: Baby結婚
最震撼新聞一定係曉明寶寶同 Angelababy嘅世紀婚禮!真係超級超級浪漫,喺上海一個堡壘結婚,延開好多席, Angelababy又靚到不得了,簡直係將所有女孩子對於婚禮嘅門檻升高咗一百級!嗰幾日都係被呢單新聞洗版!
最 hit娛聞 街坊:一定係郭富城同 Moka
劉先生:
最震撼一定係郭富城同 Moka!真係意想唔到,佢會同個咁後生嘅女仔拍拖,個個都唔識呢個女仔係邊個,嗰排都好多關於佢哋嘅新聞.
吳小姐:
我覺得最轟動係洪永城同黃翠如,因為個個都講,搞到我都唔知佢哋係咪真係一齊,周圍都係佢哋啲嘢,唔想睇都要迫我睇到!
楊先生:
應該係叻哥上《我係乜乜乜》嗰單,佢講嘢冇邏輯,好多嘢都亂噏當秘笈,身邊個個朋友都笑佢!
即時報料 facepop
熱線: 9222 0828
電郵:facenews@nextmedia.com
facebook: Face Magazine inbox
line, we chat id: facemagazine


text:
上星期五係燒腩仔難得一日嘅學校假期,艾菲一早就諗住同佢拍拖入迪士尼,一心去影吓聖誕樹同聖誕米奇米妮,點知呢個仔由星期二開始一連三日瘋狂跳掣,幾乎由朝早起身打開眼開始,就一直搵嘢來嘈到夜晚合埋眼為止,亦好可能係陀住BB豆豬嘅荷爾蒙影響,艾菲呢排係特別燥同易喊,好記得星期四送完佢上校車,艾菲一入屋企門口即忍唔住爆喊,嚇到咁啱趁lunch time打來慰問嘅米高死.
艾菲知呢D位除咗接受同等燒腩仔自己開竅真係無嘢做到,不過日日對住個隨時病發嘅小豆丁,無壓力無感覺唔氣餒真係無可能囉,但出奇地燒腩仔喺星期五朝忽然回覆正常,仲主動同艾菲道歉認錯(艾菲星期四成晚無理佢),見佢真係成朝都無搞事好合作,天氣又比預期中好,艾菲就決定按原定計劃出發去迪士尼.
基於燒腩仔上次講過想睇煙花,艾菲又陀住BB豆豬咩機動遊戲都唔玩得,入去純影相的話唔需要太早入場,就同燒腩仔講好瞓醒晏覺三點準時出門口,點知呢個小朋友先係唔肯瞓,然後到夠鐘又唔肯起身換衫,扭擰一輪出到門口已經三點半,再等吓巴士去吓洗手間咁,入到迪士尼已經五點幾,天都就快黑咁滯.
雖然比預期中遲咗好多先到,但都無損艾菲同燒腩仔嘅心情,我哋兩母子全程有傾有講,仲好開心咁plan定點玩,先同著咗聖誕衫嘅米奇米妮影相,再去側邊畫畫,之後坐火車去幻想世界搵埋Pluto影相,再等睇parade同煙花...影呢張到此一遊相時心情仲好好㗎,艾菲又點會估到影完呢張相佢就隨即病發呢...
轉個彎入場之後,果然畀我哋見到著咗聖誕衫嘅米奇米妮,但一睇條人龍艾菲已經估到已經截咗,然後有人就開始病發超扭擰,咩都話唔好都算,仲忽然唔講道理地爆喊起來,結果係嬲到艾菲勁想即時返屋企,奈何單憑艾菲一人之力實在無辦法同佢惡鬥,結果艾菲係忍唔住打咗畀米高呻,再講吓講吓自己都喊埋一份...
經米高呢個中間人疏導後,艾菲總算冷靜落來,亦終於同燒腩仔講和,既然無能力帶佢走,唯有留低等救星來,為咗唔好再浪費呢一日,艾菲盡量放低唔開心嘅情緒,爭取時間同佢去咗玩小小世界,由於有人一上船就話驚(明明之前玩過咁多次都無話驚﹗),艾菲就一手將佢攬咗埋身,然後剩機講佢知,佢成日扭計令艾菲呢排好唔開心(艾菲一直主張大人都要將自己感受話畀小朋友知,佢哋其實係明同有知情權㗎),重申艾菲係好愛佢,之後兩母子又講到眼濕濕咁出返來(艾菲呢期實在超眼淺).
坐完船仔本來想陪佢玩旋轉木馬,但條人龍唔知點解超長,所以就帶咗佢去城堡出面坐低食D嘢等睇night parade,坐到腳痺先終於開場(完show時艾菲真係痺到對腳郁唔到呀﹗),好彩有燒腩仔至愛McQueen,有人即刻笑返晒,之前發生過咩事都唔記得啦﹗
睇完parade,救星米高亦順利趕到入來啦﹗艾菲見到佢即刻安樂晒,燒腩仔亦都變得好合作,我哋仲好開心咁喺迪士尼聖誕樹前影到張靚靚全家福呢﹗
之後行吓shop等夠鐘出去睇煙花,基於之前等睇parade坐到腳痺,上次又無霸頭位都影到靚相,所以今次等到最後五分鐘先行去城堡附近.
可惜今次遇著大班騎膊馬黨(六七歲都仲玩騎膊馬﹗),艾菲係乜都影唔到㗎,但不得不讚新煙花確係幾靚幾好睇,唯有下次搵個好位再睇過啦﹗
睇完煙花我哋就急急腳徹退,而燒腩仔經過之前扭計嘅位,都有主動話自己下次會開心玩,見佢真係記得自己做過嘅衰嘢知錯咁樣,米高又慈父上身話要請佢食芒果芭菲(明明前一晚先講好,再扭計蝦媽媽就無啫喱食>.<),呢個為食仔有得食梗開心啦,咁艾菲都好簡單要求好低,只要佢開心艾菲自然開心.


text:
上星期小檬有兩日學校假期,
好早就決定昵個weekday 又天氣開始涼嘅時間去一轉迪士尼.
本來唔打算麻煩舅父朋友
諗住自己買飛,真係唔買唔知飛貴
但原來一家五口買飛都幾貴!
(又冇打算買年票,一買年票好似成日會去,唔去又好似唔持抵,
成日去又唔會令小朋友珍惜,
不過好似計落去兩三次已經回本.........)
講完一大輪
終於有消息舅父舊同事嘅同事
可以帶我哋入去
買年票呢件事再諗吓先
要麻煩到唔識嘅人添,
於是都買咗啲朱古力送比兩個姐姐.
一個帶三個,梗係帶我同爸爸/姐姐啦..
於是小檬就係買飛入去.
大門位必影啦...
妹妹豬第二次嚟,
兩次都係瞓左
同呢個大門口米奇冇緣.
到處已經係聖誕裝飾
入到去妹妹豬就被音樂噪醒,呆
我哋食定big breakfast入去,
於是一入去就玩巴斯光年先,完全唔使排
之前話驚槍嘅小檬,今次就唔怕喇.
爸爸同妹妹坐一架, 一面茫然咁.
妹妹比小檬BB時大膽,
小檬果時一入去就喊..妹妹豬雖然唔知咩事,
不過玩完全程都冇喊.
繼續行
兩個個頭細粒到呢~
本來行緊去反斗奇兵大本營,點知見到車車,
都係玩埋先
排咗15分鐘左右
好在妹妹剛剛夠高玩
不過坐底都唔見到頭
呢個車車都幾好玩,小檬自己揸,我就踩油
去到中間,小檬同我講
媽咪你揸好啲得唔得呀?
明明係佢自己楂架喎=___=
未瞓夠,被嘈醒嘅妹妹,心情不佳,
放底影張合照比舅父都唔like,
勉強得一張
哥哥就超級開心喇~
玩咗小飛象,應該係影咗小飛象!
小檬唔玩喎...其實我就想玩嘅.
終於到喇..
點解係我講終於??
因為小檬佢沿途不停咁問幾時到?邊到係?到未?
不停loop, 我答到口水乾
佢鍾意果啲就自己埋位影相..仲擺埋pose
是日呢到一個卡通人物都冇...唯有自己扮
妹妹豬心情麻麻,好呆
係呢隻眼眼(妹妹豬叫佢眼眼)
先令妹妹豬肯落地影.
見到眼眼先肯笑吓
同媽媽母女鞋
摷返呢對鞋仔出嚟,
估唔到已經啱著仲已經係啱啱好添!!!
好快就唔啱著啦!= (
跟住試吓問小檬想唔想玩彈弓狗,點知今次就肯.
排咗大約10分鐘
一開始都要攬住小檬,
唔知佢會唔會驚,不過佢都冇驚,仲越來越開心添~
妹妹豬都冇咩問題,喺有少少緊張
唔使兩吓就已經玩完=____=
周圍影吓相
行到去灰熊山谷之後見到啱啱影完嘅米奇米妮
冇緣
好在到有chap and dale
妹妹豬又唔驚喎..抱抱都得
bye~
唔多人排,媽咪都扮吓少女先
成日都陰陰天,行到呢到終於落毛毛雨,
好在我早有準備~
小朋友有雨樓方便啲
今次第一次影呢個 WANTED
爸爸你隻手呀..都唔識抱嘅
姐姐就叻啦
行返出嚟就有巡遊睇
妹妹終於再頂唔住
由於落雨,只有Rainy Day Express
express真係超快就完,見雨開始大,
於是去食啲野,又等妹妹同小檬瞓一陣
一起身,又見到巴斯光年出嚟,
小檬已經好熟悉咁,自己行埋去影,
到妹妹就爆喊喇...哈哈
妹妹唔影,我哋影多兩張
high 5~
陰天下嘅城堡都幾靚架
小檬唔影喎
側邊又見到公主,冇咩人又排吓,都係排大約5分鐘
Cinderella 問下小檬叫咩名,兩個對答似模似樣
小檬真係笑到四萬咁口
呢邊箱,妹妹豬好似好淡定
我一放手,就爆喊飛樸我到
嚇親Cinderella
情況好混亂吓,唔知點解變咗我拖住佢影相
去到呢到時間已經6點幾,
行多間shop見到Olaf
佢好得意架...好多動作!!
可惜已經截咗龍,冇得影...
唯有咁樣影啦
之前行shop都太多人,係今次先可以帶吓帽影吓相
我哋冇睇煙花就走,去返大門,
同妹妹豬補返張相先
而家就醒哂, 識得笑喇
戰利品
反而今次冇咩買喎
我好鍾意啲貼紙,不過都攞得唔多.
後來排隊影相啲姐姐反而比左啲小檬.
小檬超級鍾意呢個Minnie換衫,於是買一個同妹妹兩份玩.
另外就買左三隻公仔
比舅父/舅母/契媽媽
一家遊迪迪尼係大人同細路都幾開心嘅...


text:
小檬已經當了哥哥一年多,究竟這年多兩兄妹的相處係點嘅呢?
而當初好錫妹妹嘅小檬,又keep唔keep到呢團火呢?
妹妹初生到未識喺high chair嘅階段,
小檬會幫手餵奶拍拍瞓教,錫錫妹妹.
衝突最多就係嘈醒對方.
不過都係小檬玩得大聲嘈到佢, 因為妹妹少少聲就醒
小檬好瞓得, 瞓左話之你果隻!
妹妹爬行階段呢,都繼續係錫錫同攬攬.
妹妹都仲係一舊飯,冇咩交流.
就係最驚妹妹爬緊小檬踩到佢..好在都未試過,
因為我地都係人釘人戰術,唔會淨係得佢兩個獨處.
妹妹大啲識扶住學行喇...小檬都好容易行嚟行去撞到妹妹.
互動就多左好多.小檬好鍾意攬住企喺到嘅妹妹,
有時會用手cool頸,好容易出現捽角情況
呢個階段妹妹識用手去攞小檬啲玩具,小檬都會好緊張話妹妹唔準攞,
我地唯有美化件事,好似話你砌個lego車咁靚,
妹妹想睇吓, 咁樣小檬就會樂意比妹妹睇
妹妹而家識行識走喇,明明好多玩具喺面前都唔玩,
要玩哥哥果啲,哥哥玩咩,佢就想玩咩.
唔爭好似唔安樂,妹妹仲係一舊飯階段
我都會叫小檬比妹妹玩,
大啲就改變策略,
我唔可以比妹妹覺得,哥哥咩都會讓佢,
所有人都要讓佢
妹妹可能學左,一爭就得,一爭就有
都咁高咁大喇
要公平,一視同仁!
現實好殘酷, 唔係細就一定被人讓!!!!
(不過我都會睇情況,例如一齊去到公園玩滑梯,
如果一齊到, 出於愛心就可以大譲細!)
但妹妹出手爭我就唔使小檬讓,
唔想妹妹霸道,但同時要話比小檬知,妹妹唔啱,
如果玩具係共同擁有
冷靜返會主動叫小檬同妹妹一齊玩
大部分時間都會一齊玩,唔會自己霸住
哥哥唔會淨係自己玩,會同妹妹有互動
妹妹成日都比佢氹到好開心
見到佢地一齊玩,媽媽自然好開心
有好野,小檬一定同妹妹分享
唔會自私, 唔知大啲會唔會都繼續呢?
影相排排企
cool頸黨
比哥哥訓練得多,企得穩咗!
總有投訴嘅時候
熱情吃不消
糖癡豆
大唔一定比細叻,
細嘅都可以好叻豬,餵返哥哥
兩個坐埋
就咩都玩得一餐
食,要一齊食
笑~
要一齊笑
小檬真係好錫妹妹,試過有兩次啲親戚朋友講笑話抱走妹妹喇..
小檬以為真,即時刻喊咗出嚟!!
果刻知道佢真係好錫呢個妹妹.
希望你兩兄妹要繼續相親相愛呀~


text:
連放咗4日假,真係成個人散哂!
小檬返咗學之後,都識多咗啲家長朋友,
除咗同班同學有group chat 之外,
同一屋苑一齊坐校車嘅都認識咗兩三個媽咪.
其中有一個K1嘅小妹妹,雖然高一班,
但佢係細B,其實只係大小檬幾個月
同媽咪整月餅, 係都要媽咪叫埋小檬,
女女同媽咪講好鍾意小檬(估唔到咁快!! )
於是我就應邀上佢地屋企整月餅喇!
小妹妹媽咪已經準備哂啲材料,我地一去到就整得!
佢地好多工具呀,連小朋友圍裙都有,粉團已經整好,
我地首先將粉團量好份量,分好一份份.
我切好,之後交比小檬磅
淨係呢個過程都好漫長,
因為我一路切分好啲粉團,小檬一路將佢幫我搓返埋...
好不容易就分好喇
之後就將餡料放入餅皮,
然後包好佢,講就好容易,
但叫個兩歲幾嘅小朋友嚟講,
都係天一半,地一半.
叫佢壓扁啲皮嚟包餡,
佢就係咁搓,當玩泥膠!
包好之後,去壓個月餅出嚟!!
完成第一個!!!!!
最開心就係壓 ~
有一個喇~ (呢個算幾靚)
再入埋袋,放雪櫃雪兩個鐘就食得!!
終於完成~!
好多謝呢位媽咪,如果唔係我呢位懶媽媽都未必會整月餅!
比我想像重容易,我以為會好複雜,比我未必會主動去整,
而家我上去,齋整就更梳干
完成品賣相唔係咁好,有啲餡就爆哂出嚟有啲又多皮得滯
(唔記得影相)
呢日有小插曲,我地一上到去小檬就坐低玩.
玩玩吓我見小檬用隻手掃吓掃吓手臂,遠睇再見到三點紅色,
心諗咁快比蚊咬到???
行埋去原本係小妹妹嘅歲半弟弟咬咗小檬一啖,
成隻手錶印!!
佢媽咪就鬧小弟弟啦,跟住就問小檬有冇這事,
我攬住佢,呢一刻先有啲淚光...想喊
我安慰佢唔使喊,不過下次就要同弟弟講唔可以咬,
之後要話比媽媽爸爸老師或者大人聽!
呢件事比我知道原來小檬比人蝦都唔會出聲,
我諗因為係喺人地屋企,好在今次我睇到,
可以教佢如果再遇到佢都要識保護自己!
原來自己個仔比人蝦做媽咪都好心痛架!


text:
今個星期,財經界最受人注目嘅應該係滙控u盤同青姐落淚嘅一幕.
自從滙控宣布左業績,調整股息政策同世紀大供股之後,報章,電台,blog界,甚至新聞(無記用超過十分鐘講滙控)嘅分析有如秋天落葉一樣,無處不在,多到嘔,本篇其實都想做其中一分子,但係明知自己無料,唔想係各大高手面前獻醜,所以都係講下自己感想就算.
1. 滙控同香港人有好深嘅情結.好多團體,強積金,個人賬戶入邊定必會以5仔坐陣作為收息/退休之用,佢嘅一升一跌關乎到香港嘅穩定.(聽人講有阿婆係星期一u盤見到咁大場面係銀行暈左)
2. 供股與否.無需同人比較,自己要想清楚幾點:a) 有無正現金流 b)滙控前途,即係會唔會好似citi咁變左疆屍銀行 c)若果今日有筆錢,你會否買滙控(以供股價計) d)你當初買佢嘅原因仲係唔係度定係己經變左
3. 分析當然要睇,但係唔好盲目去相信.一間咁大規模嘅國際大行,要好"切"底咁分析佢可以講係無可能,甚至連佢入邊嘅管理層,分析員,精算師又好,都可能對滙控並不能作出百分之一百而又客觀嘅分析,何況其他分析員.而我地作為散戶,對比佢地無論係人力同資源上都係蚊比同牛比,所有資料都係要透過年報去了解(仲要係四百幾頁,有幾多人可以讀完之後話自己明哂架?),所以最緊要係唔同嘅分析入邊過濾,找出佢地嘅立論點係對與否,啱嘅咪用lor,錯嘅當笑話咁睇(好似某大行上演"今日嘅我打倒昨日嘅我",真係好睇過連續劇)
投資並不是人云亦云,可以講係一個戰場,少數人先可以係呢個戰入邊搵到食.要有自己思想(無唔緊要,交下學費,透過反省,改進,訓練,行動,重覆又重覆,攞下經驗,日積月累會有),膽大心細,遠望大環境,近觀個股,搵到自己嘅規律,相信一定可以係入邊生存.我自己都係一個初哥,零七年尾到而家都係重傷,但係唔會無左信心,亦都盡力吸取別人經驗(成功or失敗),作為自己借鏡.


text:
其實我都已經停在手﹐無好努力咁日日search JobsDB﹐或者咁講啦﹐覺得﹐留係度做可能係天意﹐咁.. 咪睇下留係度耐D又會點.
但世事o既o野就係咁o架喇﹐你唔去搵機會﹐機會可能就會自動自覺黎搵你(如果連有無拖拍都係咁就好喇).突然之間﹐一個上年十月見o既Agent搵我﹐話佢有好介紹﹐問我諗唔諗;有一間公司﹐我三月頭send信﹐佢宜家打黎叫我去見工;另一邊相﹐一間已經三個幾月前send o既Agent突然又會打來﹐話有份工可能會o岩我﹐叫我上去Register.咁我明﹐register同o岩係兩回事﹐但真係咁橋囉.
果間十月Register o既Agent﹐有份Admin介紹﹐我心諗『乜又係Admin啊﹐家陣咩事啊﹐乜我真係咁o岩Admin咩.』但既然有介紹﹐睇睇又何防呢﹐所以星期五放工上去見見﹐先唔講 Job Description﹐講福利吧﹐20日大假﹐mpf公司供10%﹐5天工作﹐一般福利齊全﹐聽到都真係流口水o架﹐不過... 做唔做一份工係唔應該以哩D黎做決定o既﹐我係度mention只因為真係第一次見有工係20日年假﹐你都咪話﹐拎D假黎考試都好正啦.咁至於個Job哩﹐咪同當日黎哩間公司說法差不多﹐不過﹐佢就好明確咁話確實係有Company Procedure﹐同事要照跟黎做﹐同埋我地o既客係Corporate客﹐絕唔係一般小公司﹐因為小公司係唔會用得著佢地o既Service o既.
聽Agent講﹐我星期一好大機會需要去2nd In﹐叫我準備一下;以小墨一貫o既性格﹐哩兩日梗係要諗下﹐如果真係請﹐咁做唔做呢? 究竟留係度好定又過艇好哩﹐哩D一連串o既問題都令我好煩惱﹐我有諗﹐如果Title一樣﹐佢又真係可以高D人工﹐咁我一來睇錢份上﹐二來﹐同一個Title可能係唔同公司會有唔同發展呢﹐同埋﹐如果我個Background真係咁適合做Admin﹐我係咪除在Bachelor之外﹐係咪要整番個Company Secretary Course呢?? 但真正如何﹐真係無人會知.當然﹐我有問不同人o既意見﹐但無論點問﹐都唔會有一個最完滿o既答案.
煩惱中~~~~


text:
又到我東瀛羊羊袋錢入你袋嘅時間.相信大家都睇左我段衣著示範片.若然你就咁睇段片就可以學哂所有野,豬公都會上樹啦.廢話唔多講,我而家逐一向大家展示點樣著先可以著到木村咁.
我鑽研木村衣著大大話話都有幾十年,呢條友嘅衣著一點兒也不簡單.我而家先傳授入門級比大家先.
上身ITEM:
最簡單嘅木村LOOK就係一件格仔恤衫加一條牛仔褲.揀格仔恤衫是有技巧的:
第一:大家千奇唔好揀有衫袋嘅格衫恤衫.
第二:唔好揀Oxford Shirt 嘅設計,即係兩邊衫領都有粒Button個種設計.
第三:唔好揀太鮮艷嘅顏色,亦都唔好揀太死寂嘅顏色.
第四:CUTTING方面要有兩方面注意:
A)
唔好跌膊
B)
寧願吊少少袖都唔好買大一個SIZE
我已經知道你地班友係到唸緊乜,就係去Uniqlo 買格仔衫,勸你地唔好去,因為由今個冬季起,Uniqlo 嘅格仔衫係唔見得人,CUTTING 差(我東瀛羊羊自問個身夠橫,著今季Uniqlo格仔恤衫都唔夠Fit),仲要換埋塊樣衰TAG.須知CUTTING差已經係死罪,仲要將一件衫嘅靈魂──TAG 都換到咁樣衰,呢D衫不買也罷.我推介大家今年去無印良品買格仔衫,今年Muji
嘅格仔恤Cutting夠好,但可惜塊Tag又係核突,不過,最重要係價錢夠哂大眾化.
著格仔恤切忌真空上陣:
意思即係話入面要著番件TEE仔,一來型D,二來可以形造一種FIT身感覺.
下身ITEM:
牛仔褲係每位麻甩佬MUST HAS 嘅ITEM.牛仔褲好似好容易挑選.讓我告訴大家一個事實,牛仔褲係最難揀.你地見唔見周街好興窄CUT牛仔褲?呢5,6年好興窄身牛仔褲,但唔係人人都可以著得好睇,窄牛加大頭鞋問你死未?遠睇你唔講我以為佢著緊襪褲;你地又見唔見好多年青人著埋D重口味洗水牛仔褲?
揀牛仔褲有兩點要注意,第一係CUTTING,要揀一條牛仔褲係襯你常著嘅鞋,同埋岩你身型嘅褲,肥或者大份就唔好著窄身啦,我見到真係要扔佢落山,一般黎講著直腳就唔會死,最好就係501褲型嘅牛仔褲,呢類牛仔褲襯REW WING 呢種Boots就最好睇.洗水紋就揀番D普普通通就得嫁啦.
牛仔褲要唔要洗?
本來打到上面個段我就收工嫁啦,但係早排我話比人知我條牛仔褲兩年無洗,D人即刻用奇異眼光望主我.周杰倫,余文樂夠一世無洗牛仔褲啦,又唔見你班友用呢種眼光望佢地?我兩年無洗姐,又唔係一世唔洗.
基於衛生情況,牛仔褲一定要洗,洗幾多同點洗視乎你條牛仔褲咩價位嘅姐,你買條幾千銀嘅牛仔褲就唔好洗咁多啦,D牛仔布洗得多會軟,洗水紋又會變淺(千奇唔好落柔順劑).如果你係買幾百蚊條,LEVI’S
普通LINE個類牛仔褲,洗幾多次同點洗都唔怕啦,夏天就盡量避免著牛仔褲.
大家記得千奇唔好未學行先學走,學木村衣著一定要由淺做起,打好個根基,我上面教你嘅野係訓練緊你嘅審美眼光,學識咩叫做「衣稱身」,唔係貴野著上身就好睇,最緊要岩你身型和個性.如果你咁唔聽話越級挑戰,我唔想有你呢種讀者,我東瀛羊羊唔岩你,你可以唔洗再FOLLOW我.


text:
Pass左first in second in 先係真真正正ge打大佬環節-Final in
講真 interviewer邊有時間係first in second in果短短幾分鐘去知你係一個咩人 睇你適唔適合國泰
final in 1對1 (有時2對1) interviewer先有時間真正去慢慢了解你係一個咩人
所以對待final in ge 態度真係要比first in second in時更加認真
距離first in second in 9日之後就係我ge final in
有d人隔3-4日就final in 有d就好似我咁隔成個幾星期
都唔會話遲d final in無咁著數ge
因為一唻要就返interviewer同HR時間
二唻早d考同遲d考都係咁考架啦
遲d考反而仲多d時間去準備tim!
所以大家唔洗介意自己早過人定遲過人final in :)
我report time係9:30am 好早...又要六點爬起身化妝梳頭-_-
有朋友陪我去ge關係 我又好早大約8:45am就返到國泰城啦 :)
係reception比身份證同上次張黃色紙登記返 佢就會比個名牌你 夾係個身度直至離開國泰城
我位朋友帶埋我去4/f先走 :) 4/f要拍職員證先入到架 如果你無朋友係國泰做 拍唔到你入去的話
企係出面等一陣等有人經過先入去啦
入到去就坐係梳化度等 等到咁上下HR職員就會出現 唔洗咁心急跟佢入房住架
因為每個time slot都有3-4個人in 佢會先處理早d ge time-slot先
我果朝有人係9點 咁佢會9點果幾個人自己逐個逐個行入去交文件呀對資料咁
要交ge文件都係果幾樣啦
身份證呀 passport呀 會考/高考/DSE/大學證書呀 update左ge resume
樣樣都重要 尤其係份resume 因為interviewer係會跟住你份resume去in你
所以千其唔好老作工作經驗呀學歷呀!
收完文件後HR職員會問你d簡單問題
我最記得ge就係佢問我有無做過輔警同有無興趣做地勤 兩樣我都答無
之後就會比篇中文文章你叫你用廣東話讀出唻
都係循例睇下你係咪文盲 識唔識講廣東話姐 唔需要太緊張 當平時讀書讀報紙咁就OK
之後佢就會叫你出返去繼續等
因為我係朝早in 所以我交完文件先見到d interviewers施施然咁出現
預備interview前上網都見到好多人話Miss W 係 killer 又話邊個邊個點點點
其實我都唔理架啦 Miss W pass你ge咪唔係killer囉 唔pass咪killer囉 換轉第二個interviewer都係咁架啦 加上其實我都唔識分佢地幾個 :D
都係另一位女仔果日話我知邊個係Miss W邊個係Miss A我先知
果日總共有4位interviewers 包括Miss A Miss W Mr T Mr P (男人名我可能有錯 因為我唔係100% sure)
Miss W 同 Mr P一齊in 姐係2對1 見到咁都幾驚>_<
我係9:30am果批 所以9:00am in先
in Miss W同Mr P果個女仔in左大約十分鐘就出左唻 無passage無comic無MA
in Mr T果個成功左 有MA
而in Miss A果個有re-final 但係係三個月後
我聽朋友講過 有個人都有re-final 但係係十幾日後
Miss A見完個女仔之後 佢就叫左我入房 :D
記得同interviewer打招呼 點頭+笑+講good morning
入到房interviewer講完自己係邊個之後就開始問問題
首先佢會叫你自我介紹 呢個人人都prep定架啦 無咩特別
之後問題流程我唔太記得 我只記得佢問過我 (全程英文 但方便大家睇我打中文出唻)
1. 點解想做FA? 你頭先話同你讀果科有關係 點樣有關係?
2. FA 有咩職責? 困難地方係咩?
3. 你講下你返緊果份part-time呀
4. 你份part-time唔係對客架喎 咁你對同事呀幾他員工有無咩特別經歷?
5. 做FA要洗廁所同清理嘔吐物架喎 你ok架啦?
6. 你覺得最難應付ge係咩客人呀?
我記得大約係咁樣 可能我無cs經驗 所以佢都無方法問得我太深入哈哈
好多人話Miss A in人果時黑口黑面無笑容 我又覺得唔係呀 無表情係真ge
喂你試下日日就咁坐係度 聽幾十人講唻講去都係果三幅屁呀 係人都無表情啦
其實唔洗太介意interviewer無表情 甚至打喊路 因為佢地都係人 佢地都會攰
我就當同佢地傾計咁 盡量佢問你一條問題 你嘗試答多少少答長少少
唔好下下答一兩句就算 因為interviewer都係想知你係一個咩人
你答多d好過下下等佢問等佢challenge你 :)
坐係度男女仔都盡量唔好橋腳啦 拍埋腳坐直d
同埋最緊要講野大聲少少 比d信心 仲有笑 :D 打死都要笑 唔識答都要笑
答完問題後佢就直接叫我讀passage同comic
我回神過來先醒起咁姐係叫pass左final in 啦 :D
passage無咩難字 有少少時間比你準備 我讀果時都係當故仔咁讀 加d大細聲呀咁
Comic都有時間準備 我記晒d圖入腦 present果時反轉左佢 再用英文講返一次出唻
之後佢就問我覺得圖入面咁ge情況 我會點處理
之後佢就問我有無咩問題 我其實幾擔心下唔係叫我MA (姐係普通話測驗) ge?!
但我都有問問題 我問佢如果我今日FAIL左 你會比咩提議我下次做好d
Miss A話我CS無咩經驗 最好係呢方面加強下
之後佢就邀請我留低做MA同埋比左張紙我 :)
聽到咁先放心E起成棚牙笑到四萬咁口同佢握手講多謝先出返去
成個interview我估用左大約半個鐘啦 無mark實時間所以唔肯定
呢張綠色字係每人in完final in 無論你成唔成功都有ge
姐係無得讀passage無comic讀無MA做都有呢張紙仔
因為佢係話你知六個星期後都收唔到通知的話 先當係fail
我就覺得無passage無comic無MA都可以定為9成fail架啦
因為如果國泰覺得你合適ge 都唔需要再搵另一日叫HR再打比你約你返唻補返啦
日日咁多人in 大公司係唔需要浪費呢d時間
我都有聽過有人做完MA都收唔到body check call
我覺得係極少數例子 因為我聽聞MA個分係唔會影響佢請唔請你
只不過可能你MA高分的話 第日係飛機上多d機會做普通話PA
我亦聽過有人係四點幾final in之後因為HR果邊要放工
無人得閒幫佢做MA所以要第日再返唻做 :)
我出去等左一陣HR就有人帶我去做MA
果個位唔係一間房唻 只係有個位有d電腦有d板隔開一個個人咁
我去做果時有兩個人就做完
都係聽足指示做人啦 人地叫你開電腦開programme就跟足人地做
先做listening 又係邊睇題目邊聽邊做 因為d題目係錄音播完後好快就會消失跳去下一段
listening我覺得有少少難 可能因為我唔太專心啦haha
之後就係recording 首先詞同短句翻譯 會有兩分鐘預備 錄音有好似一分鐘
姐係例如佢會比 '蕃茄' 'temperature' 'Beijing International Airport' 你 你要將佢譯成普通話再錄音
做完呢part就係三分鐘說話錄音
包兩條題目 一條係叫你描述返佢比果幅圖 另一條係 '請分享一次旅行不愉快經歷'
有時間準備 但我唔記得幾多分鐘 講就限時三分鐘講晒兩條
預備recording時可以用紙筆抄低 :)候
成個MA用左大約半個鐘啦 我做果時得我一個 做完就有多兩個女仔入左唻 :)
由朝早八點幾到國泰城 中午已經走得 都叫快架啦
完成左FINAL IN之後又係等等等等body check call...
申請國泰職位最麻煩最浪費時間就係等call
因為你永遠都唔知HR幾時會再打比你 -_-


text:
2014年4月27日 星期日
Samsung Galaxy S5
2014年4月26日 星期六
Phion Ionic Colon Cleanse
一直都有排便困擾,已經試過好多唔同的方法去解決,今次試埋Phion 腸道清潔產品,上網睇見咁多人都話好有效咁我自己又唔執輸試埋一份.
不過試左頭個幾日有少少驚,見個個都話飲左之後可以令便便軟左排出,仲可以一日去幾次,而我真係失禮頭個兩日依然都係無反應,到第三日開始有少少反應但都未至於好似網上d 人咁講可以排出好柔軟的便便,而且份量又少,所以都少少的擔心,好在七日都療程終於都完成了,雖然效果唔係咁滿意.但都希望叫做排走了腸內大部分的毒素啦!
2014年4月22日 星期二
Thayers Cucumber Witch Hazel Toner
2014年4月20日 星期日
7th blood donation
2014年4月16日 星期三
Character jacket for Galaxy S III
2014年4月12日 星期六
2014年香港園藝館第八屆非洲紫羅蘭及古苣苔科植物展覽
2014年4月5日 星期六
Rimmel long lasting pressed power
2014年4月4日 星期五
Isehan ~ Heavy Rotation Coloring Eyebrow
原先用開kate個支眉gel 都用左一年有多,自問係一個貪新鮮的人,所以唔係好鐘意用返同一個牌子,但係眉gel對於我呢講係一件好新的產品,而市面上又唔係好多品牌都會推呢樣野,所以都無乜idea 應該買邊個牌子好.
尋日去左kawaii land見到有好多款眉gel,而呢D牌子都係莎莎或者卓悅都會有得買,價錢方面當然係kawaii land平少少之餘,依加仲做緊優惠,用會員咭買可以有8折.最後我揀左Isehan ~ Heavy Rotation Coloring Eyebrow #03,會員價$59折左都係$47.20 (8g) 好平呀~~~
返到屋企即刻掉左用了成年,由miss 介紹個支kate 眉gel 啦.
講返Isehan ~ Heavy Rotation Coloring Eyebrow #03個色,我唔識睇日文都係斷估無痛苦咁揀了3號色,開左出嚟睇個色都算係幾淺,而且係淨色,不過我畫好條眉之後再用佢個色就岩岩好.同之前miss 介紹個支kate 比起,我自己比較鐘意kate佢閃得嚟仲係偏金色,下次再試下其他牌子再同大家分享.


text:
10/07/2008(星期四) 天晴 蘇黎世(Zurich)→提拉諾(Tirano)/ 聖莫里茲(St.Moritz)
原本今日係plan咗去梅恩菲爾德(Maienfeld)嘅海迪村,但之前有對香港夫婦話嗰到得個行字冇嘢睇!而且見議我我坐車去提拉諾(Tirano),只須要喺車上面已經飽覽到好靚嘅風景,所以今日係我哩個旅程唯一一日冇計劃過嘅行程.
雖然話只係搭車,但因車程比較長,而且轉車次數比較多,如果一miss咗一班車就可能影響好大,所以都幾緊張嫁!
我哋食飽早餐就去搭7:37開出班車,預計去到提拉諾(Tirano)係13:24,即係要坐5個鐘頭47分鐘,中途重要轉4次車添呀!
差唔多9點去到Chur轉車去Samedan,今日真係勁多人呀!
Bergun / Bravuogn
Preda
哩輛就係貝尼納特快車(Bernina Express)嘅觀光車啦!
喺Samedan搭一個站去到Pontresina再轉,哩個站完全冇指示牌,又成個站都掘緊路,咁我哋跟住人潮去到對面月台,見到已經有車咪即刻上囉!但 坐底一陣就比人手指指喺到耍手擰頭,我都唔知佢哋講咩,但B女話佢哋話我哋坐咗佢哋啲位喎!吓!唔係呀嘛!張枱明明都冇掛住Reserve個牌,冇理由坐錯,但除咗我哋都有好多人比叫離開哩個車廂.真係唔明,但其他車廂都滿晒啦!連企位都冇咩啦!平時放單車個車廂都企滿人,個查票員都好無奈咁比啲人企啦!因為真係好full啊!
開車啦!
我哋好好彩,搭咗一個站就已經好多人開始落車,原來佢哋嚟哩到係行山同踏單車嫁!
我哋開始進哩條路線最靚嘅路段(由Bernina Diavolezza至 Brusio)
費恩冰河
雷尼亞黑湖,哩個係一座雨水驟積嘅湖泊.
拉哥∙皮安哥湖,又稱白湖,哩個湖同上面嘅雷尼亞黑湖之間係義大利同瑞士的分水嶺.由哩兩座湖泊流嘅水最後係注入遙遠嘅亞德里亞海同埋黑海.
原來哩個白湖都好出名嫁 !瑞士旅遊局重攞佢嚟做Catalogue嘅封面嫁!
Alp Grum
波斯基亞佛(Poschiavo)
波斯基亞佛湖
哩條路線最具代表性嘅係有一段路係一座巨大嘅環狀橋
過咗哩座環狀橋再過40分鐘就會到達咗意大利嘅提拉諾(Tirano),我哋初初都唔知會去到意大利嫁!火車上有個伯伯重好關心咁問我哋有冇visa呀!如果唔係唔入得嫁!冇問題,我哋個特區護照咁巴閉,去歐洲都唔使簽證吖嘛!
意大利提拉諾(Tirano)出入境關口,啲人都係自出自入都冇人查證件.
哩到好多意大利餐廳
基本上我哋都係落一落車,大槪六,七分鐘我哋就跑返入去車站,見到有班車係去聖莫里茲(St.Moritz)就上車嘞!大槪三個鐘到就到咗啦!
之前plan行程有略略睇過聖莫里茲(St.Moritz)嘅資料,但見哩到係滑雪勝地,所以我哋冇考慮到嚟,但而家竟無意中嚟到又覺得哩到好靚,我同B女都好鬼鐘意哩到呀!
聖莫里茲湖
可惜今次無咩時間,我哋只係喺車站附近逗留咗半個鐘就要走啦!如果下一次真係有機會再拜訪瑞士,哩個地方會係其中一選呀!
我哋搭17:04班車返蘇黎世,都要三個半鐘先返到去呀!差唔多九點先返到去,今日搭車都搭到夠晒,淨係今日嘅車費都夠cover返個Swiss pass呀!
黃昏下嘅蘇黎世
B女本來話今晚豪一餐落街食,但今日雖然淨係坐車,但喺間車裡面僕嚟僕去影相都好鬼倦,明朝重要搭早機落巴黎,所以最後都係決定返去食埋最後一包麵早啲瞓嘞!為咗滿足B女要豪一餐嘅心願,就用CHF5.00買條腸比佢送麵啦!
食: 香腸3條: CHF15.00(CHF5.00 x 3)
Supermarket: CHF5.15
(果汁2枝: CHF1.60 x 2
乳酪3杯: CHF0.65 x 3)
住: CHF102 (CHF34.00 x 3)


text:
2013年6月29日 星期六
2013 夏日新加坡熱辣辣之旅
踏入夏天,趁著阿仔DSE放榜前去個short trip
夏天的日本不是我杯茶,除咗北海道,不過舊年去咗
等過咗夏天先再去喇...
況且日子又唔去得多
4天的旅遊只可揀東南亞地區
自從早兩年新加坡開了Universal Studio
一直都諗住去一次
可惜搵唔到適合時間
今次時間啱啱好
原本打算6月中,但老公忙放唔到假
最後5月尾時book咗7月初的package
在暑假前出發價錢較為化算
但其實去新加坡一D都唔平,酒店特別貴
加多晚酒店3個人都要成3千蚊 (原本諗住去5日,但唔想再俾多3千蚊)
心諗3千蚊响日本普普通通的一泊兩食溫泉酒店都住到 (係咪唔應該同日本比呢...)
加上聽聞宜家响新加坡消費都幾高
算喇! 唔去日本都好難諗去邊
新加坡貪佢地方細細,乾淨又有主題樂園,應該都唔會悶
計落都有兩年未去過日本以外的國家旅行
轉一轉都好,費時俾人話我成日都去日本
其實新加坡都唔係第一次去
1991年時因為老公工作關係,一年內去咗3次2003年時帶阿仔又去咗一次 今次已經是第5次了 不過相隔10年,新加坡已經唔同咗,多咗好多新的景點 都係時候去update下了 行程方面,都離唔開聖淘沙,USS,Sands,市內觀光.... 3晚酒店會住聖淘沙島內The Sentosa Resort and Spa 仲有一個禮拜出發 番嚟先詳細講
訂閱: 張貼留言 (Atom)


text:
2016年6月27日星期一
Sommerfest x 2
6月21 去咗兩個Sommerfest. 第一個係21er Haus. 我都好多年冇嚟過,因為地點唔方便.搭乜車都要行一大段路先到.建築物本身係1958年布魯塞爾世博嘅奧地利館.
依家呢度係一間當代藝術館.呢日Sommerfest免費入場.
室內有人娛賓.
藝術館個後園擺咗好多藝術品.
呢個好深嘅水池都係藝術品.呢日有人表演潛水.
戶外有DJ,有自費食檔.最驚喜嘅係居然有免費嘢任食呀.好似有大過手掌嘅甜包,生果沙律,蘋果,雪條,有味水. 如果留耐啲我可以食佢幾round都得, 可惜要去下場.
之後去咗Dschungel Wien. 呢度平時係一個for小朋友同年輕嘅劇場.
呢晚Sommerfest有免費表演睇.
但我只係睇咗開頭嘅樂隊Futurelove.
佢哋係唱非洲音樂.
走人時八吓另一個館.
表演小提琴.但係好似beatboxing咁, 用小提琴整咗一啲聲再用機mix埋做伴奏.
26 則留言:
喺公司啲人潛水仲好睇.回覆刪除
非洲音樂係咪土著果種?回覆
潛嗰個唔係你咩?刪除
類似啦.
王子食左幾個包?回覆刪除回覆
一個咋,因為真係好大個,食唔落.刪除
d藝術裝置都唔錯.回覆刪除
嘩..有免費野仲任食喎, 下一站有咩重要呀 ,你應該好似食buffet咁食飽先走嘛XXD
呢處我覺得唔錯喎.回覆刪除回覆
有免費嘢食最正啦.哈哈.刪除
展出的東西很不錯回覆刪除回覆
都OK㗎,只係地點唔方便.刪除
依家D活動真係好少有 freebie回覆刪除回覆
我度間唔中都仲有,但唔似呢日咁咁多囉.刪除
影相個幅全部唔駛錢架?回覆刪除回覆
係呀,食幾多都得.刪除
好少有成個免費麵包(是否有贊助),通常都係切開一塊塊…回覆刪除
如果好似你話可以任食,咁真要幾多至夠?回覆
我估係順便做宣傳.刪除
食到飽一飽返屋企唔駛煮飯回覆刪除
有得食又有得睇.回覆刪除回覆
呢晚真係正,唔使花費.刪除
嘩有免費任食 <3回覆刪除回覆
早知之前幾日唔食飯留番個肚啦.刪除
咁你食咗邊個麵包?我估你揀咗七彩嗰個,啱唔啱呢? :p回覆刪除
早知你帶定個保鮮盒去打包啦 :))回覆
你好叻喎. 你識讀心術?刪除
打包我就唔敢.
包包好多款式幾得意 .回覆刪除回覆
好常見奧地利嘅款.刪除


text:
某豪門大家族老婆多,仔女多,親戚更加多,正所謂十隻手指有長短,敗家仔梗係唔會少,又點會只得一個?其中,就有敗家敗到全世界出哂名嘅五大二世祖,合稱「兜豬五個」.佢哋一個食石斑甩牙,一個食葡萄蛀牙,一個愛嘢爛,一個熱氣熱大脷,仲有最細果個就成日希望食臘味,亦係最豬最唔生性果隻,明明係敗家仔仲成日埋怨人,覺得自己好苦好受迫害,而今次劇情講嘅敗家仔就正正係最細呢個喇.
咁,當然無敗家仔認為自己敗家嘅,佢哋根本一出世就係咁架啦!所以,喺敗字仔嘅內心世界裡面,只係會覺得係啲人玩針對同唔抵得佢哋,一啲罪惡感都唔會有,仲嫌幫佢啲人煩同食住上.敗家仔當然會誤交損友,仲一定有一大堆師爺磅友,成日出謀獻計去同屋企搞對抗吃裡扒外,呢個係身為敗家仔一定要有嘅先算合格啦!不過,最難得係我哋位主角敗家仔,可以豬到同個最衰果件損友推心至腹,咩都信哂佢對之言聽計從,點知個損友原來係自己家族死對頭派嚟嘅!
即係咁,話得係師奶劇豪門爭產恩怨,為咗做足全套,啲死對頭一般都係身光頸靚,出入名牌,沽名釣譽成日要做大佬扮哂主持大局,都不過係想攞人著數,佢哋人前人後攬頭攬頸,扮哂老友好拍檔,其實未拎轉頭就已經想對方死,去廁所都爭邊格,勾人線被人斷正,面懵懵死口唔認,大家又可以扮哂無嘢咁,然後繼續搞人地盤勾心鬥角,笑騎騎放毒蛇,咁先夠狗架嘛!
講翻條損友,唔駛講亦唔係咩善類,佢根本一心想食兩家.嗱,就咁個角色就梗係唔夠立體同深度啦,仲要加埋損友上一代根本就係同兩家都有極大牙齒印嘅,都係被人屈到病果類大起大落嘢咁啦,所以條友自細就喺鱷魚潭打滾,學識哂啲陰謀詭計同賤招,表面斯文內裡奸淫,金玉其外果隻,講到尾條損友都係玩「我不過係攞翻我應得果份嗟!」咁個角色就夠哂有血有肉同恩怨情仇喇!邊個做都隨時攞視帝啦!
所以由頭到尾,損友都係早有預謀,表面係為咗向上爬,甘被敗家仔死對頭利用,其實根本佢就係一心將計就計,以退為進,引敗家仔死對頭落搭,然後借助人哋力量再埋敗家仔身,挑撥離間佢同唔係親生但大權在握嘅大媽關係,趁佢哋不和就食住上,乘機收埋個敗家仔,扮哂好人做代表扮和事佬,其實陽奉陰違指鹿為馬玩嘢,利用哂所有人一鋪玩殘哂兩家,到時個個都係輸家,只有佢一個贏哂!呢個Shot一定要低角度斜面掃上,拎轉身出大頭Close-up囉!
不過敗家仔個賢德大媽,人哋叫得虎媽即係虎媽,話哂係真才實學打天下果個,以德服人嘛!一唔會被女呃二唔會被仔坤,早就挑通眼眉知條損友係咩貨色,靜靜雞搵哂啲心腹同Uncle一齊Set定個局請君入甕,扮開家族Party乜都就哂佢,然後請條損友入房話四個人打麻雀,實則係一入房就出嘢夾爆佢,迫佢喺眾人面前原形畢露要「提早欄屍」,狼狽出走返歸仍要繼續被人插,最後搞到兩面不是人!
嗱,呢一幕一定要拖到禮拜六晚連播幾粒鍾,最好搞埋啲商場觀眾演員齊睇劇,即時互動抽獎活動,網上投票,飛卜Fans專頁,出埋限量Figure同手游之類,一於谷到盡,博全年最高收視嘛!真係隨時上埋市都仲得喇喂!
講時講,大家都唔好忘記咗另一個重要角色,就係同損友一齊搵食果個師爺,今次個造型不如突破啲,一於光頭一身潮Look,佢就醒喇,一聞到囉味就即閃,求其隊個細嘅出嚟就扮功成身退,金蟬脫殼.又得咗!不過呢條細嘅都唔係小嘢,唔好睇佢件衫巢呅呅,佢老婆同家族係咩料?仲有損友又係咩底?呀!你話佢哋個背景要點先夠震撼,可以谷多啲紙呢?睇嚟都有排玩續集......
不過至此,只怪Marbo江郎才盡,真係再想唔到咩…….不如大家幫手Google吓,可能會「嘩」一聲喎!呢個世界,無鬼邊度死得人架?
Marbo


text:
除泡泡龍之外,我地成村人都係女嘅,所以好容易就全部被吸引過去.
我呢個喜好飄忽嘅,話雖偏向鋼彈呢啲模型,但係幫忖seven仔之後就無所事事,咪跟大隊去湊熱鬧.
大家都興致勃勃咁撿墊子,車鏡飾物,鑰匙扣,唯獨我係度吮利賓納行上行落,一副冇興趣嘅模樣.
呢個時候,果幾位女士一直叫我買啲嘢裝飾下架車,空廖廖咁.
尤其冬獅郎知我中意南瓜王,仲話:如果係我架車,我一定買啲嘢擺入去.
我唔會太過排斥裝飾架車,但係唔好太離譜,好似你係架車度搞展覽咁.
因爲當我攬得佢果陣梗係唔係我渣車,我冇嘢攬就好難瞓着.
當然,係車瞓都要睇邊個渣車.
我黐得佢就係要俾我望到,甚至乎掂到,如果唔係等同黐嚟娛樂其餘乘客.
家陣係我中意,唔係你中意.
聼歌可以影響我嘅心情同渣車嘅速度,然後上秋明山之時都要音樂配合下個情景.
同埋我中意係架車度唱歌,清唱嘅話好冇隱.
為免餓親自己,唯有係架車度準備細包裝牛奶同餅乾.
反正塞車,都叫做係架車度有啲世藝.
記得《妙手仁心3》裏頭有一幕Chris渣住女友Anson架車送暗戀佢嘅女護士Grace返屋企.
Chris就話佢女友唔中意呢啲唔等使嘅嘢.
Grace就提議如果要有用嘅嘢,可以放香精之類落架車度.
Chris就講:如果咁不如放盆花,可以美化又有新鮮空氣...


text:
2015年7月12日 星期日
7.1 攝影 by NT
上次NT大C攝影團本來可後補位頂上, 但係因為已約人所以錯失左機會! 之後知道NT大C 7月1日會再攪攝影團我就即刻報名想跟C大學下野喇!
2Y8M (2015.7.1)
依日中午屋企有事所以遲左到, 其實本來老公叫我推左依個活動因為時間真係太趕, 但係上次錯失左學影相機會加上又應承左所以吾想缺席, 之後再通知NT 我會遲D, 當去到草地已經見到媽媽們, NT大C 好好人亦個別同我再講解一次影相技巧, 果然係大C級, 聽完NT 講解之後我再影返出黎既相自己都尚算滿意, 不過始終有美中不足, 我而家真係好想買過支鏡頭!
題目: 陽光下的男孩
依張係聽NT大C 講解之前影, 真係爭D
三位"軒軒"小朋友
龍BB 超鍾意踢足球, 一見到個足球就踢吾停
同柑B 個Look 好似, 兩個拖住手仔好得意
佢地對樹上螞蟻相當好奇, 動作一致, 一齊指住D螞蟻好似好有研究咁, 哈哈
妹妹豬好可愛, 幫龍BB 搽防晒
龍BB 不停走去撩人踢足球
龍BB: 妹妹豬, 我請你飲 (入面係水)
妹妹豬: 呀......
小檬: 我地Cheers 呀
龍BB 好小心咁餵妹妹豬飲, 我估妹妹豬係飲到D, 因為見佢飲完有Lam lam 嘴好Q
之後再有小朋友加入一齊Cheers
可惜最後因為去左洗手間所以Miss 左影大合照, 不過好彩之前都有影返張小朋友們合照相
多謝NT大C 送左2張作品比我, 真係好靓~~
8 則留言:


text:
跟住我地去咗 winnie the pooh, 但係超失望, 响日本果個 winnie the pooh 係用磁浮, 但呢到唔係. 仲有有d 唔知係乜的卡通人物, 唔知係唔係winnie the pooh d friend, 可能係我期望好似日本的winnie the pooh 咁, 所以超失望
跟住我地就去咗探險世界的獅子王慶典, 每日有4場 -- 12:00, 14:00, 16:30 同 18:00 呢個都有 fastpass 拎, 但我覺得無必野囉. 早小小都就ok, 大家都係一樣要等入場
呢個歌舞劇係以英文演出的, 我覺得好好睇丫, 可能係响日本個邊無睇過, 我覺得好值得睇, 大家記得去喎
睇完之後我地見仲有時間, 咁我地就去森林河流之旅, 佢有分粵語, 英語同普通話. 呢個算係我等要等得最耐了, 但我覺得都係值得的, 响日本個時我都有去過, 不過果到都係只得日文, 都唔知佢講乜,呢到就唔同啦, 有多種語言
想來想去, 我都唔明白點解d 水會出火, 但真係好驚嚇丫
去玩時間過得真係快, 比番工快好多, 又係時間食野了, 食完之後差唔多睇夜晚星閃皇家舞會, 我地問過人其實同早場無乜分別, 但係多咗光亮燈而已
我地去咗明日世界到食飽, 分別點咗魚柳飽同芝士漢堡飽, 本來我地加大咗一柸 ice tea, 但食完之後我地發覺無加大到...


text:
而豆腐鍋都係Mia其中一種至愛既韓食,
因為豆腐滑滑又辣辣地,送飯食一流
但起初第一次食既時候,好多時都被店員望下望下,
大Ka同Mia都唔明點解,照自己既方法食,
其實大Ka同Mia有望過下店內既其他人,
又唔覺得同佢地既食法唔同(只差加水變飯焦呢一步),
食得幾次之後,終於有店員忍唔住走過黎教左大Ka同Mia地道既食法,
P.S. 不過只限用石鍋載飯既豆腐鍋
韓國餐廳最好既係前菜無限添加,
總之食晒就可以叫店員添加,
首先要將鍋內既飯(筆)晒入另一個碗內,
跟住就將銀色壺既熱水加入無飯既飯鍋中,
跟住合蓋焗一陣,
一兩分鐘之後,連飯焦都可以食埋,
真係一d都唔浪費,不過大Ka同Mia每次都無可能食得晒,
之前大Ka同Mia就係真接甘食飯鍋既飯,
無食過韓國人認為係好野既飯焦,
店員應該係覺符大Ka同Mia浪費掛,
Mia最愛既海鮮豆腐鍋,
記得記得一定要加雞蛋,
唔好理會生雞蛋好多菌之類既理由,
如果因為呢個理由令到自己錯過左一嘗韓國傳統口味既食物就太可惜,
因為加左雞蛋真係滑好多,
其實個豆腐鍋好滾好滾,隻蛋一分鐘都唔洗就熟晒,
希望睇完呢一篇唔好覺得大Ka同Mia好無聊,
只係因為大Ka同Mia都好鍾意韓國想同大家分享韓國既野,
同埋唔希望再有人好似大Ka同Mia甘丟臉,哈哈!


text:
2012年到左無耐,轉眼間又過左三星期啦,又到小朋友,同埋我呢d 未嫁/未娶既朋友最開心既日子
今年既農歷新年又早左黎...仲有幾日又就過年啦,每年我自己都會為呢個新年買新衫既XXD
你話我迷信都咁話,我都係想新年著新野既 今年買左差唔多成三千蚊野呀,
由衫,褲,鞋,內衣,化妝品都有....真係包羅萬有呢....真係將番工既唔開心,亦為近來收到一些消息唔開心當發洩一下啦!
上星期六,我本意就打算剪剪頭髮就算啦,但係又覺得好"嬲嬲憂憂"咁~上兩年我都有玩駁髮,
但係係大陸整頭真係堅傷呢,攪到D 頭髮唔識長仲要呢開哂叉咁呢-口-
同埋我d 前陰又長得快..攪到個頭總係唔知點咁,總係比人覺得好似冇梳頭,
每次夜晚洗完頭第二朝就1定出事...所以.....唯有改變呢個事實
本身係有諗過電番負利子....但係老實講,玩負利子我已經玩左4年啦,出黎做野就每年都整
真係有d 悶就真既...之後個兩年就去左整駁髮,呢兩年比人感覺都唔錯,今年係第七年啦
我都有諗過不如今年真正咁電髮啦.但係身邊既男仔朋友都話你直髮好睇d
其實男仔係唔係真係有過情意結,愛d 又長又直頭髮既女仔架呢
之但係我份人又真係比較好勝既,人地話直髮好睇咩,我就係想試下另一個效果..
所以我大變髮啦~我走左去電頭髮啦.....
呢張相都係我執好既眼耳口鼻啦xdd 開頭我已經覺得唔夠攣...或者我電既係大圈啦
不過電完過多左兩日洗左頭再gel 又好似效果好左ddd 咁啦,
既然變左髮嗎?就係時間轉轉衫啦,始終新年著新衫新鞋~大吉大利又一年
我慶幸自己還可以自力更新地買衫買東西送自己,
其實或者可能住在你附近的老人家或者老人家的小孫未必有得咁幸福
所以我最愛把自己不再著的衫轉交救世軍或者有需要既人,
起碼咁樣又唔會哂,又可以幫到人....
不過我依然好愛接收人地唔著既衫架
當然要我岩著架啦xdd
係星期日我就去左葵芳掃貨啦,
之前係葵興做野個陣真係超愛去葵芳出巡,睇下d 業務
不過啦,之後冇係呢d 地方番工,加上我自己係屋企去又唔多方便就少左好多次去
每次去親都覺得,又唔同左既,呢度又變左既.....
但係次次去親都一定有大收獲
今次我主攻呢就係長衫款XD因為方便快捷又易襯
不過今年呢,我就唔主攻黑色系列,試一試淺色既衫
之前揀親深色衫,原因係可以令自己廋一點,
幸好今年廋身有點兒成功嗎
就給自己一個獎勵轉轉淺色系列,做個不一樣既天使
首先為大家介紹呢一件係白色中袖既衫
本身星期6個日冇諗過買衫架,只係想去6Sixty 8Eighty 到買Bar Bar 架咋
不過同左朋友入左Zara 睇衫,老實講,我真係從來冇係Zara 買過衫,就連H&M 都冇買過
之但係今次真係對呢件衫一見鐘情,一望到就好鐘意,試左上身又好似唔錯咁,
所以就貴左少少都要買件黎著下,佢設計上真係唔錯,佢手袖位係通"lon" 既,
應該係春夏款,不過係有d 透,1定要著吊帶背心或者著白色既Bar bar 啦,
唔係就好似我以下既錯誤示範
由於我冇留意到件衫會好透,當我著住1件比較鮮色既bar 就好覺眼啦....
同埋後而面個拉鏈真係拉到架,如果有變態既人一拉就真係出事架,
而係星期四公司 Annual Diinner 我見天氣又唔係太凍所以我就試著左呢套衫~
而當日我就著左呢套衫去Annual Diinner,最開心唔係可以見到d 同事
我個既Look 係著左一件杏色既西裝褸,加Zara 既白色長衫再加Legging & 高跟鞋
而有同事覺得我著呢件衫出黎係廋左,加上個既妝,有同事唔認得我xdd
不過係唔係加多條Bell 會好睇d 呢?不過我覺得我條
Legging 可以揀條再長d
或者直情著絲襪呢?比d意見我呀!!
好啦,睇完Zara 既戰利品,就開始黎睇下我係葵芳既戰利品啦.....
首先係我最愛而從來冇著過上身既紫色冷衫,不過呢件新衫有個怪怪既味
要洗左先著得,雖然佢摸落係鞋既,但係著上身一d 都唔拮肉,都好舒服,
呢件好似要$139
另外呢件係同樓上個件紫色同一件鋪買架,當時係冇諗住買呢件
但係佢個質地同紫色個件係兩回事,係超滑,好軟綿綿咁...勁舒服
最終都帶埋佢番屋企,呢件比較短身,我可能會拎佢黎襯短裙/牛仔裙著
呢件價值$149
第三件,係白綠色既Mix 版冷衫,又一新色冇著過上身,
有個朋友而家學緊術學,佢話我應該著下d 綠色衫可以帶旺下
咁就試下買件綠色衫著下,睇下我會唔會龍年大旺先
呢件衫就平好多啦,只係需要$79
或者有人會話....其實呀,你買件類近既衫可以有兩個價錢啦,
好似你件白綠色個件同紫色個件咪又係咁樣樣....
當日我去左買紫色衫個間鋪揀緊既時候,有個妹妹仔(比我細的,我也會叫她做妹妹仔)
佢拎住左一件佢岩岩係第2間鋪頭買既橙色衫,拎出黎勁大聲同佢朋友講,
"你睇下差少少色咋嗎,相差一倍價錢呀!!!!"
如果你係個鋪頭既人你會點諗?當時個sales/老闆佢細細聲話洗唔洗呀...
當時我望左佢一眼,個女仔即刻話我唔係話你
我笑一笑,就話"我明你諗緊咩,我都做過Sales,你開得呢度就一定有比較,
唔係點會淘寶個度咁好生意呀?"
但係我又相信有陣時,平野唔代表一定好,佢貴有佢價值既!!
再講講我每年必買既牛記褲,就佐旦奴既褲,每年最愛係呢個新年時間買佢地既牛記
因為平左又抵著,今年買左兩條低腰窄腳的,影完相先發覺兩條褲同似同款唔同色咁咋啵xd
咁講哂衫褲啦,係時候講鞋啦,今年買左一對新波鞋,本身冇諗過買,
當入左運動家個陣呢,想試對高筒既addies 啵...但係睇落唔順眼,
望多兩望比呢對咁Sharp 既波鞋吸引住,著上去又覺得舒服最重要係輕身呀
同埋我又覺得都可以拎去襯衫加跑步~最重重重重要既問題係呢對唔洗$400 架...
著住佢加埋本身自家件addies 外套,1套過!!!正:p
另外仲有去左"68" 買左Barbar 啦,同埋頂唔順誘惑都係去左bareMinerals度買左套一直都想買既Kit Set ,
不過我都仲係好想去買多對坤仕鞋,你地又買左未呀?


text:
1.作者其實都知進係大家心目中係一流ge防守球員 如果話下下都係咁俾黑豹用手過 好多人可能唔認同 講長其實進隻手都唔係差佢好多 而家進傷左 作者就多左空間 進大條道理可以話佢輸俾黑豹係因為受傷 又可以話佢用盡最後ge力量殺左黑豹 又可以借進ge受傷尼帶出其他人ge重要性
2.我認為進ge受傷未係轉淚點 真正ge轉淚點係五芒星的覺悟 不同王城不同白秋 係天才同凡人的覺悟 正如之前都有人講過 五芒星係有冇形ge對手 當星感到第一次的失敗就是美國同日本的高潮 2 更有可能會有內閧的出現
3.記得sena 話要贏帝黑 個會長話其實係關東ge氣氛神化左帝黑 都暗示左帝黑其實同王城係百仲之間 唔係太強 之於比數方面 合唔合理? 神龍寺個場其實都係差唔多 但係帝黑 分差就更加大 時間更緊 唯一可以話只係泥門勁左 帝黑輕敵 但我認為一直提住ge christmas bowl 其實只係作者ge一條橋 黑豹係咁早就講 之後就冇視左 係帝黑一戰後講番 可以話作者將佢做埋last個大埋線 一方面可以用christmas bowl 做目標 一方面可以用尼掩飾黑豹的來臨 更可以交代關西ge情況 如果係咁 eyeshield21 就可以話未到爛尾ge局面
以上3點,大家有咩睇法 請俾下意見


text:
我今日五個月大啦﹗上兩個星期去咗健康院打針順便磅重,原來我宜家有7.12kg重,成長線由兩個月前嘅10一下子跳到50,奶粉嘅威力真係好得人驚,宜家媽媽成日話我係肥仔,仲會笑我有兩隻強壯嘅大脾,真係畀佢激死呀﹗
媽媽返來屋企一個月,我嘅生活都變得好有規律,一日五餐奶每餐五點五安(簡中會食剩50ml左右),每朝八點半起身飲第一餐奶,跟住就會即刻再瞓瞓到中午十二點沖涼,沖完涼飲完奶休息一陣,兩點左右我就會瞓晏覺,一瞓就差唔多四點先起身,起身玩陣飲奶之後五點半我會瞓第二次晏覺,七點半左右起身爸爸就啱啱好放工返來同我玩,玩陣飲完奶我會瞓多半個鐘至一個鐘,跟住十一點幾十二點就會飲最後一餐奶,然後就會乖乖上床瞓覺.
媽媽讚我宜家乖咗好多,少咗無原無故喪扭計,多數扭都係扭眼瞓姐,咁佢同我著睡袋放我落床我就會自己瞓,頂多係起身時會出盡力爆開睡袋走出來,再踢走晒所有被同周圍掟隻陪瞓bear bear,將張床整亂晒要媽媽同我執手尾,嘻...只要每次媽媽行埋來時我望住佢笑,咁佢就唔會鬧我o架啦﹗
呢個月我都好努力咁學緊轉身,不過就轉來轉去都未完全轉到,只係試過媽媽襯我扭腰玩時踢我pat pat,跟住我就轉咗身成個扒咗係playmat,仲好叻仔咁自己將隻手鬆返出來添,但就因為換片時我都好勤力咁練習不停撐來撐去,搞到媽媽忍唔住話我百厭無我乎,剩機拎咗幾條Fitti學習褲試用裝來招呼我.
至於食嘢方面,雖然我宜家仲未食得固體食物,但媽媽每次食飯都會放我坐highchair望住,我初初覺得好悶會發皮四想走佬,但最近開始對媽媽同爸爸食嘅嘢有D興趣,佢哋D食物日日都唔同樣好似好得意咁,媽媽試過畀DD麵包皮我食,但我就淨係識傻笑同吐返出來囉,嘻嘻...
仲有呀仲有呀,媽媽呢個星期又有新搞作,就係加個柄落個奶樽到同買咗隻學習杯畀我,我只係學咗兩日就識得自己拎住奶樽飲奶同飲水啦(當然都仲要媽媽係隔離幫手)﹗如果飲唔到D奶奶我仲識得舉高D隻手等D奶奶向下畀我啜,媽媽見到之後勁讚我叻仔,話遲D我飲得越來越好就轉step 2鴨嘴畀我飲呀﹗YEAH!!!


text:
正所謂一白遮三醜,艾菲雖然天生白底,就算曬黑咗都好快白返,依然著重防曬呢一環,由讀中學時已經開始日日做足防曬措施先出門口,而眾多品牌之中最有信心就係SHISEIDO啦,全因三年前嘅北海道之旅天氣實在太好,睇住自己D手腳用咗防曬都變咗鴛鴦色,忍唔住買咗枝SHISEIDO ANESSA來即用,膚色先終於keep住無再黑落去,所以今次收到MyBB.com邀請,試用佢哋一款連初生嬰兒都用得嘅防曬產品同出席一個親子防曬工作坊,艾菲真係超級開心﹗
SHISEIDO Urban Environment UV Protcetor Extra Mild SPF30 PA+++嘅配方溫和到出世28日以上嘅BB,小童同敏感肌人士都用得,佢採用咗獨家SuperVeil-UV360TM技術,可以360度抵禦UVA同UVB嘅傷害,重點係不含紫外線吸收劑,酒精,香料或者防腐劑,大人同BB都可以放心使用,來緊艾菲同燒腩仔去旅行,帶一枝就可以兩母子齊齊防曬,終於唔使再好似以前咁佢一枝我一枝咁麻煩啦﹗
艾菲平日就算只係同燒腩仔落街行吓都會同佢搽防曬,或者好多人都覺得BB仲細唔使做防曬,又或者大家會係帶BB去戶外活動時先搽防曬,但睇完上面呢條片你就會明,無論陰天晴天室內室外都好,紫外線係防不勝防,所以防曬真係要由細個開始做起,等佢哋培養出一個習慣,到大個先會識得好好保護自己嘅身體.
而工作坊教嘅都係圍繞住上面條片帶出來嘅concept,SHISEIDO靚姐姐先介紹UVA同UVB對皮膚所帶來嘅傷害,之後就講解PA同SPF兩個指數,PA係針對UVA,通常以+來代表個防護性,越多+就越高,至於SPF就針對UVB,係以時間來計算防護性,1度防曬就有10分鐘防曬效果,即SPF50嘅防曬產品,就已經有500分鐘防曬效果,不過流汗同埋其他活動都會影響防曬效果,所以建議每2-3個鐘要補搽一次.
SHISEIDO靚姐姐同各位媽媽講解呢D咁理論性嘅嘢,燒腩仔又點會有興趣聽吖,好彩佢哋都安排咗D顏色筆同畫紙畀燒腩仔填顏色,油到佢停唔到手,仲係咁叫艾菲幫佢換顏色添呀﹗
之後仲有得玩鬥快砌砌圖,最快砌完嘅會有一份小禮物,不過燒腩仔仲未識砌要由艾菲代勞,結果艾菲一邊砌,佢就一邊幫艾菲拆返出來玩,志在參與啦﹗
然後SHISEIDO靚姐姐就教我哋點樣搽防曬,仲特別提醒我哋唔好忽略頸背,耳仔,同鼻翼呢D位添﹗
當然都有講埋點清潔,普通嘅防曬乳霜用一般清潔皮膚嘅產品已經可以洗走,相當方便﹗
跟住就到燒腩仔示範點搽防曬啦﹗佢起初死都話唔搽㗎,艾菲於是花咗好多口水氹佢,不停話搽完會好靚㗎,佢先終於肯畀艾菲同佢搽上塊面同影相,仲好開心咁自己捽勻D防曬添﹗可惜佢呢個其實係錯誤示範來,正確應該係劑一粒豆大嘅防曬產品出來,點齊鼻,兩邊面,額頭,同下巴,再用手指輕輕推開搽晒全面.
後尾艾菲摞咗燒腩仔好耐,佢終於肯做乖仔幫艾菲搽吓,艾菲以前用過D推極都仲一撻撻,或者有個白印嘅防曬產品,真係諗起都覺得怕怕,不過SHISEIDO呢隻類近lotion嘅質地,好容易就可以推得開,仲唔會有立痴痴嘅感覺,搽咗好似無搽咁,Good﹗
同場SHISEIDO靚姐姐都有介紹呢隻Perfect UV Protector SPF50+ PA++++,係最高級數嘅防曬,質地係水狀來,適合運動同休閒活動時用,可惜燒腩仔到尾聲開始有D失控,艾菲要睇實佢而無機會試.
上完堂仲一人有一份試用裝收返,而SHISEIDO靚姐姐就幫艾菲同燒腩仔影咗張即影即有相做留念,真係好貼心呀﹗


text:
DMV Hell
昨日諗住去換車牌﹐ 點知去左DMV Hell.
都知呢D政府部門麻煩﹐但見先前去SSA好快就得﹐諗住帶齊文件就OK啦.點知...
- 1st trial : 我俾passport 個receptionist 睇﹐點知佢問我係邊度出生.其實後來諗返﹐呢個問題應該非法, 因為我係公民呀﹐你理得我係邊度出生呀﹐無理由見到我亞洲人樣就甘問.我不以為意答左哪.點知佢話唔得﹐要你張入籍紙先得.嘗試同佢解釋﹐唔聽﹐甘我就死死地氣返去亞媽度拎.
- 2nd trial: 有naturalization paper 啦.點知今次話我個lease 唔係original, 係 copy! ok, 我可以返去rental office 問下. 總有marriage license 個名﹐佢地只看birth name (其實有一欄係寫宜家個名既), 又話唔得! 仲要我返去township office 去改! ok, 甘我就死死地氣返去屋企﹐ office 算好﹐俾份 original lease 我一用.去到township, 一個staff話要改要好麻煩架﹐要交上state, 要攪一排.跟住另一個staff 再睇﹐話唔使改呀﹐你個名係度呀.跟住個staff 又話不如你去一個遠D既DMV 啦﹐個度無甘麻煩.
- 3rd trial: 唔信邪﹐返返去Cherry Hill DMV. 今次睇文件無問題﹐以為得啦.坐低填表﹐有野要問.點知一問見返2nd trial 個女人﹐話你有無改到marriage license 呀.我話無﹐township 話唔使.個女人一聽就好嬲﹐話我係in charge of 呢個office 既﹐我決定乜野文件得﹐乜野文件唔得! 遇上呢D揸住雞毛當令箭既人﹐真係黑仔﹐唯有死死地氣走啦.但係已經搞到12 點啦.本來諗住10點前會返到公司﹐宜家局住要work from home﹐ 又搞唔到咪好唔抵?
- 4th trial: 決定試下去要20 分鐘既office. 唔難找.用同樣既文件﹐一D問題都無﹐20 分鐘之內搞掂走人.
結論: 將來寧願開車遠D都唔返去Cherry Hill office. 下次再有人見我有passport 都問我係邊度出生一定投訴.
Labels: 鬧


text:
2016年1月10日 星期日
東京北海道7天賞花勁買自由行- DAY 2 (10/7/2015) kamo bargain sale, HARBS, 美登利, 神戶屋
Kamo 每半年一次嘅bargain sale 係老公嘅重頭戲之一, 不過今朝老公爛訓得濟, 趕唔切10點正去排隊, 結果眼白白咁睇住兩個港人合力掃晒廿幾三十件 J- league 波衫, 真係慘
老公去原宿行kamo, 我就自己喺池袋行一陣. 行行下, 竟然有個中國大媽問我識唔識中文, 我話識, 原來佢想我教佢點去原宿. 於是我教佢去邊度搭車, 又點買飛.
行多一陣, 我都要出發去涉谷會合老公同朋友. 點知喺JR 站門口又見到個大媽好似好徬徨咁, 見佢頭先都幾有禮貌, 而且橫掂我去涉谷都係同一方向, 就帶埋佢買車票, 上車同提佢咩站落車.
原本約咗sandra & ken 午餐食美登利, 雖然已經早上十二點前到, 不過已經見到人山人海, 加上未食早餐, 所以決定拎住飛先, 再去附近Hikarie 4/F 嘅HARBS 嘆個蛋糕
除咗蛋榚, 午餐仲有Lunch set, 有salad, pasta, 半份蛋糕, 加埋飲品, 價錢為1500 yen, 份量夠晒一個女食, 唔怪得四周好多女仔都揀呢個set, 不過我地之後仲要食美登利, 所以只好叫四杯飲品同3 件蛋糕share
今次喺第二次光顧HARBS, 原因除咗因為蛋糕真係唔錯之外, 環境亦令人坐得好舒服
未有得食住, 唯有影下相
我嘅apple tea, 果香濃郁
另外三位就叫鍚蘭檸檬茶
我地一共叫咗三款蛋糕, 先有chocolate cake, cream中間有栗子碎豐富口感
仲有blueberry mile crepes
最後係出乎意料地好味嘅 citron cake, 果種酸酸甜甜令女仔一試愛上
之後男士就返美登利排隊, 女士就留喺Hikarie 行一陣先
時間啱啱好, 返到去等多一陣就到我地
未入餐廳前, 我地已經睇中咗右上角嘅海膽壽司
不過男士仲未夠喉, 話要食埋原隻海膽
set menu 有幾款
不過大家不約而同咁為咗個蟹膏沙津, 而揀呢個15週年set
蟹膏沙津, yummy
再上原隻海膽
仲有海膽壽司
我地冇要求分開set 上, 所以會將4個set 集埋一齊上
個set 有大toro, 中toro 同帶子壽司
海膽, 三文魚子軍艦
牡丹蝦同好好味嘅玉子
忍唔住喇, 快快趣影張合照就起動啦
食食下先發現仲有穴子壽司, 呢個set 真係太豐富, 女仔一定食唔晒, 好在有兩位男士頂下
四個咁豐富嘅set, 連散叫兩隻原隻海膽同兩件海膽壽司都係13000 yen
食飽飽, 我地同朋友又分道揚鑣, 我地行涉谷同原宿. 朋友就去下北沢
竹下通依然咁多人
行到5 點幾, 我地先返新宿, 為晚餐預約, 不過得返10 點, 咁我地唯有喺新宿行一陣.
為爭取時間shopping, 我同老公各自行街, 我就去咗mylord . 行到8 點, 朋友們都到新宿, mylord 實在太啱女士, 所以即刻call 埋sandra 同ken 過來行.
行到大約九點, mylord 都關門, 我地三個行返去0101 搵老公, 再行去餐廳
今晚我地食燒肉
呢間餐廳專食和牛
因為未到10 點, 唯有影下相先
食燒肉當然少不了啤酒, 日本生啤確實唔錯
太肚餓, 叫咗份前菜頂下肚先
再來松阪牛, 特上和牛, 和牛稀少部份等 , 叫咗咁多都係~17000 yen
食到11 點幾, 又各自返酒店, 今日老公嘅收穫以波衫為主, 我就因為尋日買得太多, 要停一停先.
因為聽日要搭早機上北海道, 所以執好行李就立刻休息
訂閱: 張貼留言 (Atom)


text:
大家又覺得似唔似呢?藝人崔碧珈(Anita)擁有36G好Body,雖然佢有天賦巨咪,但佢都唔會偷懶,成日做gymkeep靚個body.講到做gym,自拍當然係常識啦!呢日,瘋狂個gym(好似係...)嘅裸妝崔碧珈又喺ig晒靚相派軍糧,事業線梗係不能少,不過佢嘅馬甲線都非常吸睛!但今次佢嘅fit爆身材唔係重點,重點係佢嘅百變樣,有幾百變?佢今日totalupload咗三張相,用三個唔同角度去演繹佢個 ...
大家又覺得似唔似呢?藝人崔碧珈(Anita)擁有36G好Body,雖然佢有天賦巨咪,但佢都唔會偷懶,成日做gymkeep靚個body.講到做gym,自拍當然係常識呢日,瘋狂個gym(好似係...)嘅裸妝崔碧珈又喺ig晒靚相派軍糧,事業線梗係不能少,不過佢嘅馬甲線都非常吸睛!但今次佢嘅fit爆身材唔係重點,重點係佢嘅百變樣,有幾百變?佢今日totalupload咗三張相,用三個唔同角度去演繹佢個 ...
藝人崔碧珈(Anita)擁有36G好Body,雖然佢有天賦巨咪,但佢都唔會偷懶,成日做gym keep靚個body.
講到做gym,自拍當然係常識呢日,瘋狂個gym(好似係...)嘅裸妝崔碧珈又喺ig晒靚相派軍糧,事業線梗係不能少,不過佢嘅馬甲線都非常吸睛!但今次佢嘅fit爆身材唔係重點,重點係佢嘅百變樣,有幾百變?佢今日total upload咗三張相,用三個唔同角度去演繹佢個靚樣同埋靚body,但出嚟嘅效果呢,就好似變咗三個唔同嘅藝人喺度晒樣咁,呢個效果同結果,相信連崔碧珈自己都估唔到!
好喇,咁到底崔碧珈似邊三位女藝人呢?分別就係衛詩雅,原子鏸同埋王祖賢,雖然佢有個朵叫「G奶謝安琪」,但可惜今次佢冇個Look似謝安琪,唔通真係女大十八變?


text:
一朝早Brian 個手提電話就響!! 其實, Brian 不流都早起, 所以, 無比電話嘈醒!! 原來係我daddy 打電話比Brian, 我daddy 問Brian 係星期日有咩節目!! 又話比Brian 知, 我五妹自己坐車去咗學校做project (五妹學校好近Brian 屋企), 再之後, 我daddy 咪同Brian 傾下啲閒計囉 !!! Brian 就話, 不如, 夜晚順便接埋五妹, 之後, 上去同我daddy 食dinner囉! 我都好surprise 我daddy 會打電話比Brian 傾閒計!! 可能daddy 真係太悶, 好想傾下計喇!! 哈!! 所以, 今晚, 我就自己一個人食dinner. Brian係夜晚 就上去同我daddy 度食飯囉!!(其實,我知,今晚我自己一個人食飯,有啲sad
有少少Sad 我都要起身
廚房啲爐頭 and 地板咁囉, 星期日, 多數都係, 喺屋企忙埋依啲雜務, 哈哈!! 到夜晚七點鐘, 我襯Brian 今晚出街食飯, 我仲走去抹埋個washroom添!! 其實, Brian 好怕我抹washroom架!! Brian 成日都話怕我抹washroom辛苦, 又怕我條腰痛, 所以, washroom多數係Brian 抹架!! 但我覺我抹washroom會乾淨啲囉!! 哈哈!! 抹完舒服晒!!
到Brian 食完飯, 返蕃黎, 我竟然收到一個好特別嘅surprise !! 真係非常開心


text:
第二天(續)
去到大理啦!三年前坐火車經過大理,今日終於可以係大理火車站落車!傳說大理最出名就係「風花雪月」,風花雪月代表下關風,上關花,蒼山雪,洱海月四大風景,究竟我見唔見到呢幾個風景呢?
1. 下關風:冇特別係下關感受,但有時候大理真係無啦啦好大風
2. 上關花:冇時間去上關睇花...
3. 蒼山雪:以前話蒼山終年積雪,但而家全球增溫加上夏天,咩雪都冇啦
4. 洱海月:我都算係見到架^^
大理之旅開始啦!!
真正既旅程就由大理火車站開始;大理比昆明凍好多,落左火車就先去售票處拎回程火車票,朝早人唔多好快就拎到,搞掂之後就行返去火車站出口對出既巴士站,避開n個拉客既人成功坐上開去大理古城既8號巴士,呢個巴士站位又細又多人,比人煩到爆炸;我由第一次去旅行都唔敢信呢啲拉客既人,見到太多人有中伏經驗啦,都係信自己好過(如果去古城就要留意,而家8號車唔入去古城裡面,只係古城外面經過,不過網上好多網站都未有更新呢個資料;而且8號車收費係2蚊,唔係以前既1.5,第二次搭先見到加左價,好彩司機冇發覺入少錢咋)
我就冇坐到去古城咁遠,係大理市區(正確稱呼係下關先岩)已經落左車
目的就係要黎汽車北站
由下關去雙廊要由洱海南面去到洱海北面再去洱海東面,圍繞呢個雲南第二大湖「洱海」走大半個圈,距離大約55公里,所以車程比較長需時一小時十五分鐘
去雙廊就要係呢個汽車北站坐車;我想買最早個班8:25竟然已經賣晒,唯有買第二班9:00開出既車啦,去雙廊車費13蚊;而家先係岩岩7點鐘咋,即係話我要係道等兩個鐘車!會唔會耐左少少丫!
車站對出咩都冇,唔好話有野行連鋪頭都唔多間,所以只可以坐係道慢慢等夠鐘開車;係車站對出見到今次雲南之旅第一個日出,原本凍冰冰既大理都開始溫暖起黎,再加上咁靚既藍天白雲,大理有一個美麗開始
車站外面有幾個小攤檔,既然有咁多時間就係道先食個早餐
有大理特色野食「餌塊」
得兩檔選擇,見到呢檔有兩個人食緊野就揀佢啦;我一向都覺得係車站出面食野係中伏多,又貴又唔好食,但而家都冇野好做又冇其他選擇,求其有個地方坐低就算,唔可以要求太多
難得去到雲南當然繼續食米線,問過價錢原來一蜿米線只係6蚊咋,真係好平
最重要係呢蜿米線好好食,比起香港既米線好食好多,平野都有好野!(電話差電器出現問題,搞到張相出黑邊,個差電器就咁壞左啦,唉...)
加少少辣椒就更好食
食飽就入去慢慢等;進入侯車室要經過X光機,睇落好似好安全,不過呢部X光機係冇人睇住,就算佢照到有野都冇人會見到,咁即係得個樣冇用啦...
去雙廊既車35分鐘一班,仲有個幾鐘要等
我就係乖乖地坐係呢個小小候車室等車;呢道去廁所都比5毫,第一次見汽車站廁所要收費
等丫等,等丫等,8:25既車終於黎到,當然呢班車已經full晒啦;售票員話巴士可能會早到,所以我都唔返去候車室,企定定係道等下部車到
大理真係好好天,陽光普照
蒼山頂被太霧覆蓋,暫時未見到蒼山真面目
好多人已經等緊車,我都去排好隊,等陣就可以快啲上車霸個靚位;部車會沿洱海邊行,如果可以坐到右手邊就可以睇住個洱海啦
成功比我坐到右邊,Yeah
巴士8:40就開出,比預定時間早左20分鐘,Yeah!Yeah!Yeah!
走廊已經擺好晒櫈仔bor,都估到佢會載多好多人,35分鐘先一班車而且又有遊客,唔迫爆人都奇啦,就係呢個原因我寧願係汽車站等車都唔先去古城,係古城先上車既話隨時迫唔上
巴士連司機規定最高人數係十九人,出汽車站時已經坐滿十九人啦,沿路不斷仲有乘客上車,又幫人載貨,最多時車上曾經多左十個人出來,超載率超過50%
本來想沿途欣賞風景,但路過古城之後好快已經訓著左啦,直到去到洱海東面先訓醒,錯過左好多美麗風景
臨到雙廊之前幾公里,路上出現好多人好多攤位,唔知發生咩事呢?
好多人都穿著民族服裝,幾特別
一路上人多車多,巴士係道慢慢塞用多唔少時間;之後聽人講今日呢道係一年一度既唔知咩節日定廟會,所以咁多人走出來襯熱鬧,早知道咁難得遇到節日就即刻落車啦!當時咩都唔知就繼續坐車去雙廊
去到一個路口司機就話雙廊到啦,旅客們都係呢道落車,落車後一路向下行就會去到海邊(應該係湖邊先岩);大理既天氣真係冇得彈,陽光普照藍天白雲,最重要係著住外套都唔覺得熱,比起昆明舒服好多
有goolge map同路牌指路,落完斜轉左向海邊/南詔風情島方向前進
向前行埋呢小段路就係海邊啦,究竟洱海係點既呢?
來到海邊,都唔知講咩好啦,就一個字:嘩!
真係好靚丫,唔知點解釋,總知就好靚啦!要知道相機影出來已經冇咁靚啦,現埸睇係更加靚!
有山有水有藍天有白雲再加多隻小船,構成一個美麗畫面,我可以肯定山長水遠黎到雙廊係冇錯
靚景唔會走左去既,而家都係去hostel放低行李先,重要幫電話差電,琴日掛住玩電話玩到外置電都冇晒,電話得返小小電唔挨得好耐;我一路行發現到同車有兩個女仔一路都跟住我行,我轉左佢地又轉左,我轉右佢地又轉右,我調頭行佢地又跟我調頭,都唔知發生咩事?見佢地咁迷惘就上前問下做咩,原來係唔識路去酒店...好彩我有google map可以幫到佢地搵地方...而我一早都已經知道hostel係邊唔怕盪失路
由海邊呢個位行去hostel唔係好遠,沿海邊行就得,以我平時行路速度唔洗五分鐘就可以去到,不過而家又唔係趕時間洗咩咁急,一路影下相慢慢行
好靚!好靚!好靚!除左好靚都唔知講咩好!
對出呢個係「南詔風情島」,洱海三個島其中一個,上面有一啲景點可以參觀,但要收費所以就唔去啦
好多人都會坐小船遊洱海,明天我都會坐
洱海對岸就係蒼山,山下係好多唔同既農村,明天我就會去對岸玩啦
一路沿海邊行去hostel,海邊已經起左好多好靚既酒店,住係道望住個海一定好正啦!不過呢啲地方唔岩我住架啦,我都係住返係hostel比較好
海邊有好多餐廳,環境好靚
差唔多到啦
南詔風情島之上有「阿嵯耶觀音」,守護住大理呢個咁靚既地方,而且呢位觀音娘娘仲係世界上最高既漢白玉觀音雕像
Hostel就係南詔風情島碼頭對面,好易搵到
隱藏係一間傳統白族民居之中
由hostel行出去海邊只係一小段路,都算係方便啦
去到hostel就先放低背囊,但時間太早住客仲未check out,所以冇得入房只可以暫時放係櫃台,順便留低粒外置電慢慢差;為左擋住燦爛陽光,要帶返好頂帽,再包住塊面,咁就冇太陽可以曬到啦(因為手指冇野保護,最後曬黑左兩隻手指);拎住相機加多枝水就開始雙廊探險之旅
出發!Hostel位於雙廊「島依旁」村,村口有棵大樹做標誌
今次唔沿海邊行,行內街睇睇;雙廊好多地方都有呢啲又新又有特色既酒店,來雙廊渡假係一個唔錯選擇,又有靚海景又有靚酒店好有渡假feel
雙廊而家都可以算係出名既旅遊地方,遊人比起以前多好多,不過相比大理古城呢啲超級出名旅遊景點,雙廊商業化程度明顯低得多,所以係雙廊感覺好舒服:不過而家雙廊已經不斷發展旅遊業,內街好多地方已經起緊新酒店新客棧,將來一定會吸引更多遊人黎到雙廊,如果唔想對住一個又多人又商業化既雙廊就要快啲去啦
由於好多地方起緊樓,唔少街道都變得沙塵滾滾,所以怕污漕既話就要好好考慮;不過我又覺得問題唔大,如果只係係海邊行可以話冇咩影響,海邊已經起好晒唔會有沙塵呢個問題,而且雙廊風景咁靚因為呢個原因而唔去咪好唔抵
穿過冇人既小巷出返去大路,沿住頭先落山既路上山
要行上一個小小山腰位置
個天藍得好靚
就算接近中午天氣都唔太熱,呢種天氣好適合行街,當然可以再凍少少會更好啦
上到一片平地,有咩睇呢
第日會變成觀景台!頭先坐車經過時見到呢個位置好似好正,所以就自己走左上來睇睇
呢個位風景真係好靚!可以望到全個雙廊,更加可以見到蒼山﹑洱海,呢個位置真係完美!
雙廊有一個突出洱海既半島,半島最尖位置最靚既地方就係舞蹈家楊麗萍既酒店,不過咁靚既地方當然唔會係我呢啲凡夫俗子可以住架啦,只可以企係呢個遙遠地方偷偷地望望;不過太遠咩都望唔到...
望到洱海對岸蒼山腳下有好多鄉村,明天我就會去到對岸望返過來啦;同又大又高既蒼山相比鄉村顯得好渺小
有大船埋岸!除左坐車來雙廊,係古城個邊才村碼頭都可以坐船來雙廊,只不過船貴好貴,聽聞要百幾蚊...我當然唔會考慮啦
蒼山長長既山頂全日都被白雲覆蓋,暫時仲未可以見到蒼山十九峰真面目
影多張相就繼續前進
沿路行就可以去到真正雙廊村所在地,但我就懶行過去...如果有部單車係道就好啦,可以去多好多地方,原本都有計劃踩下單車,不過heahea下就冇左件事
揀左個有利位置望下;雲南好多地方都有呢種紅色泥土,飛機上已經見到好多啦,如果去東川紅土地睇會更多更靚
山下好似有間學校bor?呢間學校位置一流,面對180度無敵大海景,座落豪宅地段,係道返學讀書一定醒晨好多!
好大既雙廊鎮,唔知入面有咩睇呢?我冇去到呢邊所以唔知啦...其實我只係知道雙廊呢個名,雙廊除左有個好靚既洱海之外有咩玩有咩睇我都唔係太知,又冇時間慢慢去研究,所有野都係隨緣啦,去到邊就睇到邊,果然雙廊風景冇令人失望;香港人可能對雙廊比較陌生,暫時都好似仲未見有香港旅行團來雙廊,自由行去雙廊既人都唔多,不過我相信呢道好快會旺過旺角,唔知呢個係好事定壞事呢?
望過去呢邊好似都已經有好多酒店係海邊啦;我相信住係海邊一定好舒服,打開門行出露台就可以望到一片美麗既海景山景,呼吸新鮮空氣,夫復何求
一層層建築睇落好有層次感,好特別
睇多張相就離開呢個美景,返轉頭回程啦
又再次望到南詔風情島
島上白色建築物係「南詔行宮」,其實係一間酒店...但住係島上感覺唔係太方便...
一部船離開,有另一部更大既船即將進入雙廊,有一個問題由當時到而家都仲未諗得明,究竟點樣可以將咁大部船運到來洱海?
有大船亦有小船,小船漂蕩係洱海之上更有漁村feel,話晒雙廊係一個漁村ma
欣賞完咁美麗既風景就行返落去啦
咁岩又一部巴士由大理來到;今朝我就係坐住呢部小小既巴士來到雙廊,今次巴士又載住幾位追尋雙廊美景既朋友來到呢個美麗地方
就咁企係路邊睇都幾靚啦
日頭好多旅行團來到雙廊,馬路邊泊滿旅遊巴;旅行團來雙廊絕大部份都係去南詔風情島,其他地方唔會去,所以雙廊都仲算保持到寧靜環境;係雙廊小巷之中穿梭感覺好好,只係呢啲大馬路比較污煙瘴氣,少行為妙
原來呢道係巴士總站,不過係呢道隨時上唔到車,因為上一站可能已經上滿人!
去到「大建旁」村,村口又係有棵大樹
好多著住白族民族服裝既老人家坐係道,生活又幾悠閑;近排見啲明星都話要黎大理買屋渡假,可想而知大理生活係幾咁舒適;隨左雙廊,洱海邊仲有好多古鎮環境比雙廊更好,我就更鐘意明天去既喜洲,大理真係要慢慢hea遊先可以感受到大理咁靚既環境,可惜我冇咁多時間慢慢遊,只可以去好少地方咋...
全部都係白族建築;白族建築好易認,好多時都係白色外牆,再加上山水畫;大理有好多白族人居住,好多地方都可以見到白族建築,明天會見到更多
咩住個大背囊好型丫!
睇睇路牌先,見到我想去既「海地生活」啦;海地生活可以話係雙廊標誌,每一個自由行既朋友都會去海地生活到此一遊,我相信呢道出鏡略係成個雙廊之中最高,係唔係真係咁靚呢?
開始穿入小巷尋找海地生活;呢道睇落當地人多過遊客,感覺幾好丫夠晒地道,就好似去左鄉村一樣,自由自在向前走
去海地生活都需要行一段路,係小巷之中左穿右插,唔想行錯路就要好似尋寶咁四圍搵呢啲小小路牌;呢啲鄉村地方google map都幫你唔到,搵唔搵到路就要考眼力啦
跟住「暖暖」行都得
繼續行繼續行
好似就到啦!海地生活其實唔係旅遊景點,係一間青年旅舍+酒店,分為六個院住宿有平有貴,海地生活好似係雙廊第一個經營住宿既地方,所以可以話佢帶起左雙廊旅遊業,比更多人認識雙廊;我都想book呢道住架,不過full晒book唔到,太受歡迎啦
終於出到海邊!無論係邊道睇,蒼山﹑洱海都係咁靚
到左啦!原本我就係想住呢道,由睡房行出露台就有無敵大海景,超靚
佢話可以提早七日開始預計,我計好時間早七日打電話來book但都係book唔到...算啦住第道都一樣開心既
傳說中雙廊最多人影相最多人鐘意既地方就係呢道,呢兩張枱!呢道真係好多人,長期都有人係道影相,等左唔知幾耐先可以成功襯少少空檔時間影低一張冇人既相
唉...呢張失敗左,左右都有個影入左鏡...
橫掂咁難影,有人係道照影落去啦!好多美女都鐘意係道擺pose慢慢影,我唔理咁多照影落去!
以前有老人與海,而家有花花與海
影多張先
望住咁靚風景,咩煩惱都唔記得晒啦
狗仔都玩得好開心
要行返出去搵搵朋友
琴日係火車上識左一個朋友,等開車時大家傾計都傾得幾開心,唔記得當時傾咩啦,應該係講緊香港既野,講講下我送左張香港$10膠幣比佢,到落車時大家就分開啦,我去雙廊佢去古城;本來故事已經告一段落,我係雙廊遊蕩緊既時候突然收到佢message話來雙廊搵我食lunch,最後佢真係來左!呢個位比較難搵,佢搵唔到路我要行出去搵佢,但當我地相遇時,佢竟然唔認得我向我問路...包實塊面真係冇人見到架,哈哈^^
又再去到呢道啦
睇完風景就行另一邊路走,想返去我住個頭,不過啲小巷冇指示都唔知自己行左去邊,結果行錯晒路,行極都係地盤...兜個大圈先出得返去大路...
又再次去到海邊啦
時間已經係一點半,係時候食午餐啦,今次呢碗唔係米線,係大理特色美食「餌絲」,我係第一次食餌絲咋;餌絲同米線睇落好相似,有餌絲賣既鋪頭都會有米線賣,但餌絲米線食落係有好大分別;餌絲質地煙韌,食落有少少痂牙既感覺;餌絲又唔可以話唔好食,不過我唔太鐘意呢種個口感,食落好奇怪,我都係鐘意爽滑彈牙既米線多啲
食完就帶朋友坐車,佢又返去大理古城lu;呢道真係好耐一班車,等左勁耐先有車到
送左朋友上車,我就先返去hostel做返check in手續,仲有最重要既係要返去幫電話差電,部電話已經熄左機,完全同外界失去聯繫,都唔知好定唔好?不過費事媽媽打電話比我時搵我唔到,都係快啲返去差電
海邊有好多海景酒店
我在雙廊你在哪裡?講緊邊個你呢?
呢間酒店冇露台冇咁正
呢間就正好多啦
呢間仲大
感覺上好多女仔鐘意黎雙廊,好少見到男仔
一路影住相行返去
呢間酒店設計好特別,不規則形狀
又經過呢道啦,坐係道對住個靚海景食野真係一流,可惜冇機會體驗
轉個靚灣就見到hostel
四圍都有好多電動車同單車租,有左佢地就可以去環湖去其他城鎮都冇問題,原本我都有諗過踩下單車,但今次時間真係唔多,只得一日係雙廊,唔可以做咁多野啦,話明呢個係hea trip,點可以做呢啲辛苦野
Hostel對出就係應急避難場所,有咩事都可以走出黎,又幾安全bor,哈哈
返到來啦
處理好check in手續,交低40蚊房費,就入房放好個背囊;出到來無聊就幫hostel影相先,我真心覺得呢間hostel好正,建築環境靚係一個原因,最重要既係呢道既職員實在太有趣啦,又好人又得意,係呢道住得好開心;以前我成日都話成都個間Lazy Bone Hostel係我住過最好既一間青年旅舍,睇黎佢今次有對手啦
而家三點半有咩做呢?我都唔知可以做啲咩,結果趴左係呢張枱之上訓著左,到訓醒已經係一個鐘之後既事啦,哈哈^^


text:
2010年7月10日 星期六
曼谷快閃遊 day 1 10-07-2010
啱啱去完日本,見有3日假,心思思想去啲可以hea吓嘅地方同老公慶祝生日.泰國局勢都算穩定,CX Holiday又做緊pomotion, 咁就促成咗今次曼谷快閃遊.
一早去到機場,check in完就去食早餐,可能啱啱開始放暑假,機場人山人海.食完早餐就預備上機喇.今次我哋撘CX, 一如以往,CX啲嘢都係咁難食,不過佢哋送比洛洛嘅gift set就幾精美,洛洛簡直愛不釋手.兩個幾鐘嘅機程好快完,話咁快就到咗曼谷喇!
過咗海關攞埋行李就出去搭的士去酒店,300bat左右(包 toll way)就去到酒店,又快又舒服.今次我哋住既 Four Season Bangkok,其實之前都住過兩次,但係可能暴亂令到曼谷既旅客少咗好多, 佢哋既服務比之前更殷勤,Check in 咗就由職員帶我哋上房.房間好大,設計豪華,連全套浴室用品都係 L'occitane,我哋休息咗一陣,有職員送咗一碟糖果小食嚟比洛洛,氹到洛洛好開心.坐多一陣又有職員嚟加多張床被洛洛瞓,雖然加多張床,但係間房 仍然好寬落.
休 息完就開始肚餓,我哋決定出去揾食加行街.第一站係Chilom Central Grayhound Cafe, 老公念念不忘佢哋既單骨雞翼,所以指明要晌度食.我哋點咗3個意粉,1客單骨雞翼同1份帶子沙律,加埋飲品都係1千bat左右,d嘢又平又好味.食完飯就 晌 Central行街街.雖然話 Central 做緊減價,但係 d 嘢一 d 都唔平,我都只係買咗小小內衣,睇中咗對 Vivinne Westwood x Melissa既膠鞋,不比我上年買貴好多,所以無買到.嚟曼谷之前知道 Istean 啱啱開番,就去 Istean行下.
Istean d 嘢其實都幾老餅,不過樓上既紀伊國書屋就做緊大減價,重比我買到個連 Lesportsac 袋仔嘅雜誌,Lesportsac個袋同晌 shop買既差唔多,但係響哩到都係賣100蚊左右,係我哩個trip最鐘意既戰利品.
行 完街反酒店放低d嘢就再出去行 supermarket,以前就有又方便又好行既 Big C,但係 Big C 燒咗就唯有去遠d既 Tesco Lotus,我哋搭 BTS 到 On Nut,一出站就見到 Lotus,都尚算方便,不過就無 Big C 咁好行.我哋買咗d日用品同零食就返酒店啦!
嚮酒店休息咗一陣就去酒店既 Spicy Market食晚餐,Spicy Market d 嘢都幾好食,但係好可惜無我最鐘意嘅生蝦刺生,我哋叫咗蝦餅,兩個炒飯,冬陰公湯同炒雜菜.食飽就返上房休息啦.
張貼者: jacqueline 於 上午11:53
標籤: 2010-7 曼谷快閃遊
訂閱: 張貼留言 (Atom)


text:
我知我知, AIA昨日已經係最後一日, 而家先出Post係遲咗啲呢, 不過唔緊要, 遲到好過無.
2016/1/2
年尾時知道係聖誕期間又會再有AIA就不知幾咁期待, 因為大時大節去玩呢啲嘉年華係得特別開心架. 上年去AIA時就係日間, 所以今次就決定傍晚時份就入場玩到夜晚.
上次嚟AIA時, 陶寶B都係得2歲半, 所以未係好去揀機動遊戲, 但今次就唔同了, 一入到場, 見到呢個就指住要玩, 見到另一款又話要玩, 多多意見.
今年多了好多小朋友啱玩既機動遊戲, 不過有好多遊戲高度如果介乎於90-110CM就需要一位成人陪同先可以玩, 所以其實1大1細就要6個Tokens啦. 而有部份望落比較刺激既小朋友機動遊戲就要每人5個Tokens, 如果1大1細就足足10個tokens($100), 真係好貴, 所以陶寶B都沒有玩到呢種機動遊戲. 場內有幾款車車主題既遊戲, 呢款反斗車王既車車又點可以唔玩呢?!!!
而呢款不同機動遊戲車型既機動遊戲, 每架車既外型都唔同, 架架都咁靚, 陶寶B揀車時都出現選擇困難症喔.
夜晚既嘉年華真係好氣氛過日間, 晚上既燈光感覺特別浪漫.
場內既夾公仔機真係好多, 謝菲一見到呢個South Park夾公仔機就立時兩眼發光, 點都唔死心係要夾個South Park公仔走, 最後用了好多token都係夾唔到公仔.
好啦, 等我出手啦, 睇我表演, 我只係用咗2個token就夾到個minions啦, yeah!!!! 平時唔玩攤位遊戲既我, 一見到有個game既獎品係peppa pig公仔就發咗癲啦, 因為啲公仔真係好得意呀.
係場內見到好多人都拎住啲戰利品, 我地都唔差, 話晒都贏咗3隻細公仔呀!
場內今次食嘢既地方集中了好多, 唔似上年咁, 呢度一檔果度一檔咁分散. 呢個西班牙大鑊飯及燒雞真係好吸引, 所以我地今晚就試呢兩樣, 味道都唔錯呀, 以遊樂場既質素而言都幾好了.
今期AIA唔知係咪因為有對手(東華嘉年華), 所以現場登記後就可以係1月份既Weekdays免費入場(唔包token), 所以睇嚟1月份我地又會再嚟玩多次, 嚟個happy Friday了!


text:
2014年7月13日 星期日
手痕痕
龍BB 由細到大訓覺都有一個習慣, 就係手痕痕要R 住我心口先訓到, 就算出街用Hip seat 抱住佢訓都要R 住我心口先有安全感!
不過我要注明龍BB 只係會R 我心口吾R 其他人, 就算佢 Daddy 都吾R! 就係咁比佢習慣左依個動作, 攪到我而家真係不吐不快!
之前龍BB 細個D 就話手仔無R 得咁大力, 但到而家有時比龍BB 既無情力突然一下勁大力R 落黎都咪話吾痛, 有時我真係痛到大叫一聲同鬧龍BB 停手架, 佢即時真係會停一停, 不過好快又R 過, 最慘有時比佢R 完損左結焦, 龍BB 又會再R 同一傷口, 攪到結焦又R 損, 再結焦又R 損, 真係好痛苦! 最近龍BB 重要半夜會訓訓下突然手痕發作要搵我心口R 住先訓返, 攪到半夜比佢R 醒晒真係忟忟地, 我真係好想知有咩方法可以改變佢依個習慣, Help ~~~~~~
我心口個D 一點點就係戰績, 比龍BB R損結焦再R損!
唉, 本來白滑既心口比龍BB R到咁, 自己見到都有D 驚......嗚嗚
25 則留言:
有無剪指甲呀?回覆刪除
一仔若扯我头髮,我会址番佢d头髮,等佢知痛会即時放手!依个方法可能唔係咁好,但又最有效.
所以,龍BB R你時,你R番龍BB,有無試过?回覆
已經有定期幫龍BB剪指甲,不過都比佢R損!刪除
我又無試過R返佢喎,每次都係一痛就同佢解釋吾好咁大力,會整痛媽咪!
田鼠b都有個壞習慣, 就係鍾意R自己. 一爛一定俾佢R損. 初時以為因為痕, 到後來發覺就好果啲都會俾佢R損, 就知道唔係因為痕而R. 不過R損佢自己好過R我. ..回覆刪除
見你咁都好慘, 著唔到低胸裝喎! XD回覆
好傷喎回覆刪除
龍BB開始大,應該要同佢介呢個習慣喇...
比啲玩具佢拎住等佢冇手R得唔得?回覆
試過比野佢拎但吾work, 佢會拎一陣就吾要!刪除
嘩,好傷喎你! 握著佢手訓得吾得呀? or 如果真係R,搵D野放係心口等你無咁痛?回覆刪除回覆
握住手訓都吾得,有時佢R我心口,我索性禁實佢隻手等佢無得R!刪除
非常明白你嘅苦況,妹豬鍾意r肚臍,要改佢哋嘅壞習慣真係難過登天回覆刪除回覆
妹豬R自己肚臍?刪除
龍BB反而鍾意R Daddy 肚臍喎,點解小朋友會有依D喜好!!??~.~"
嘩真係好多戰績呀!唉,肚B都有個壞習慣,抱佢瞓覺或者半夜擒上我地張床,鐘意搵我件衫領或者袖去捽,唔畀佢搞就發難,唔知點教好 :(回覆刪除回覆
我寧願龍BB捽袖好過R我XD刪除
肚B真乖,識錫住媽咪!^^
嘩...見到你嘅戰績真係覺得媽媽好偉大~回覆刪除回覆
媽媽真係可以好偉大~~刪除
媽媽真係偉大...但長始落去吾係辦法啊~回覆刪除回覆
我老公成日叫我揸藥膏,好返又再R損,真係吾知可以點,希望龍BB大D會改左個習慣la……刪除
都幾瘍喎...佢r你, 你tickle佢唔知得唔得呢?:)回覆刪除
bb 妹又好鐘意r...但係r自己...都會好痬講唔聽...:(回覆


text:
買咗 Grégoire Michaud 本《 Artisan Bread 麵包教室 》咁耐都未跟佢整過,因為裡面大部份嘅麵包都要用到發酵麵種去整,預備麵種都唔係咩咁大不了,最煩係佢嘅麵種係要整足幾日,仲要不停加入新粉,你都咪話唔煩呀!
早兩個星期喺圖書館度借到佢本新書《古風歐陸麵包》,今次呢本講明係 “baking at home”,所以食譜簡單好多,一般家庭都可以做得到.睇哂成本書之後,我就揀咗洛神花裸麥麵包呢個食譜,因為咁啱屋企有樽洛神花果醬嘛,難得咁特別嘅食材都會有,唔試整都真係對唔住自己啦!
材料:
高筋麵粉 150 克
裸麥粉 75 克
即用酵母 1 克
發酵麵種 50 克
海鹽 6 克
洛神花果醬 50 克
水 約 180 克
- 所有材料放入食物處理器內攪拌混合,逐少加水搓成麵糰.
- 拎出麵糰,放上已灑粉嘅枱上,繼續搓揉及摔打成光滑麵糰.
- 將麵糰滾圓,放入已灑粉嘅兜內,用保鮮紙包好,發酵 2 個鐘.
- 麵糰排氣後再次滾圓,鬆弛 15 分鐘.
- 再次排氣及滾圓,將麵糰倒轉放入已灑粉嘅發酵藤籃內,發酵 90 分鐘.
- 發酵完成後,用刀喺麵糰表面割紋,然後用水噴濕麵糰.
- 放入已預熱至 210 °C 嘅焗爐內焗約 35 分鐘.
- 其間當麵糰開始上色時再噴多一次蒸氣.
食譜出自 Grégoire Michaud 嘅 《古風歐陸麵包》.
今次個紋路做得好滿意,可惜個做形就歪歪哋,
可能因為放個麵糰落藤籃時放得唔夠正中.
唔單只無乜紫紅色睇到,就連食落口都無乜洛神花果醬味,
有少少失望!
Notes:
- 原食譜係用 65 號麵粉
- 發酵麵種可參考燕麥包中嘅老麵製做法.
你哋亦都可以喺 Facebook Fans Page 度搵我 o架,我間小店叫做 La Cucinadi Kestrel 呀,快啲 click 入去做我個 fans 啦!


text:
就到聖誕,艾先生話屋企D聖誕樹裝飾有D過時,想買幾個新吊飾UPDATE下個LOOK.行左一間,買左幾個波波都頗滿意啦,但未揾到個100%鍾意既TREE TOPPER,於是就行埋去商塲另一間百貨公司碰碰運氣,睇下有無啱心水野...
行到入去,見到D吊飾做緊8折,D款又幾CUTE,又揾到個可以改裝成TREE TOPPER既吊飾,於是又揀多左幾件...
臨去比錢,見到個STAFF攞住架LABEL機係度UPDATE D 價錢牌,原來呢两日做7折.我口痕問佢會唔會收銀唔知改左價錢架?佢話幫我地D吊飾貼個新價錢牌就唔會攪錯啦!整好晒,我就去比錢.
收銀計好數話11鎊幾,我都有少少懐疑...攞返張單一CHECK,真係計錯數!照SCAN個LABEL出黎個價錢都唔一樣!收銀妹妹仔話今日第一日返工[聖誕短期工],要揾同事幫手先可以改正...
隔籬同事SERVE完個客過黎講低點做(原來减價貨要收銀自己再打多次價錢CONFIRM),妹妹仔都係攪唔掂!又要再等...
今次同事親自出馬!問我想當部份换貨定全部退貨再打過單,我話邊樣方便易做就做邊樣啦,反正我都係等你計數收返差價就得.於是佢就一次過退返晒全數比我,然後重新入機收錢.
承惠6鎊幾!唉...又計錯啦!同事又疏忽左啦 ~ 今次佢剩係SCAN過有問題既幾件吊飾,無事個D就無SCAN (但攪退款時就退晒全數比我!),入返落袋算數!
攪左咁耐,卡樂B既耐性已經用完,我都費事再浪費時間再解釋/教精呢D人,比張10鎊纸,找返3鎊幾,鬆人!
返到屋企再CHECK單,都仲係好怪既單/計法,計一計,其實係要比9鎊幾,只係收左6鎊幾,所以我‘抵’左3鎊幾[慳返油錢]!
真係好唔明D外國人數口同我地可以差咁遠,簡簡單單一條婆仔數都可以計到錯完再錯!


text:
大清早已經有好多班機從布拉格往歐洲其他城市
OK就係Czech Airlines
Check-in係一條隊, 即係所有OK航班都係排一條隊, 雖然好多人, 但效率非常高, 好快已經輪到我地, 地勤人員問我Milan係唔係我地Final Destination, 我話我去香港, 不過老公話無用嫁, 無得Check-thru, 因為OK唔係One World, 當時都有D奇怪, 但費時麻煩, 最後都無同佢講我地去香港
又用PriorityPass去Lounge
捷克機場既Lounge都算幾新
好準時上機
終於要走了, 飛機上又係好多越南人
來回程小食都唔同
奧地利上空全部都係雪山, 好狀觀啊! 不過我記得當年係奧地利留左四日, 唔想再去
轉眼間就去到米蘭
一落機就有個人舉住個牌CX234, 問有無人去香港
我都好猶豫, 不過都跟左佢, 原來機上都有十幾廿人係去香港, 當然有一部份係越南人
但係去到行李帶度我就唔敢再跟佢, 因為我一行左出去就唔可以番去攞行李
結果究竟果班人係咪check-thru既呢??? 咁果個人又帶左佢地去邊呢????
去到CX個Counter都未開, 有個manager走出黎同我地講仲有半個鐘先開counter, 問我地要唔要tax refund, 如果有就去退稅先
吓 唔係要攞左Boarding Pass先咩??? 個Manager話而家改左, 可以做左Tax refund先check-in
就係咁我地去左Customs度, 聽人講要睇D貨, 點知貨都無睇就吸左印, 我都唔相信原來就係咁簡單, 不過我都係唔敢將我d戰利品寄艙, 唔見左咪好大鑊
Check-in完過埋海關即刻去攞錢, 退到12.9%, 好開心
係機場最後衝刺, 係FURLA買左好多手信
最後去左BA個Lounge, 又迫人又無野食, 不想久留, 同埋今次去得太多Lounge
其實CX比左張香港Arrival Lounge Invitation我地, 不過想番屋企多D
去程坐中間位一d都唔爽, 所以回程mark窗口位, 班機都唔滿呢
要同歐洲說再見, 下一次唔知要幾時
呢個starter好正, 唔知係咪意大利產???
因為下午上機, 又係瞓唔到, 半夜叫空姐整左個雲吞麪比我食, 係幾千呎高空食雲吞麪份外好吃, 正如係飛機上食杯麪都係特別爽
今次歐州之旅都係年頭先計劃, 可以順利完成算好好彩, 一來復活節好多同事放假, 攞假真係唔容易, 幸運地找到同事代職
另外, 用飛行哩數換機票要日日都目及住有無位, 同一班機換兩個商務位係比較困難, 所以有時行程要少少遷就, 雖然我最後發現3月26日香港直飛米蘭有位, 不過26日開始放假又唔係太適合, 仲有, 如果早知去英國轉機我係應該先去捷克再飛米蘭, 咁可以坐少一程飛機, 但因為我訂晒酒店同內陸機, 所以唔可以變
至於今次歐洲既酒店好滿意, 以前去歐洲住酒店又殘又貴, 今次全部住brand name都唔洗HK$1000一晚, 都幾超值, 我覺得係要早訂同埋要挑選適當既日子, 好似米蘭係商業城市, weekday好貴weekend好平, 假期住就最好, 反之布拉格就平日便宜假期貴
成程trip最遺憾係去outlet既時間唔夠囉
其實純觀光地方我覺得一生人去一次就夠, 我list左幾個歐洲國家可以一去再去 1. UK 2. France 3. Italy 有生之年唔介意再去, 至於未去過既西葡北歐等, 暫時未係考慮之列


text:
同性戀
同性戀又叫做同性向,係指對相同性別嘅人產生性吸引或愛慕嘅一種性取向.而有呢種性傾向嘅人,叫做同性戀者.同性戀有時亦可以用來描述同性性行為,即係指同性成員間發生嘅性行為,而唔理參與者嘅性取向係點.同佢相對嘅有異性戀,雙性向,無性向.
同性戀作為人類文明嘅一個組成部分,有悠久嘅歷史.但係直到19世紀嘅現代,呢種同性社會成員之間嘅行為同關係先至被認為係一種穩定嘅性取向.1869年,Karl-Maria Kertbeny喺一份反對普魯士反㚻姦法小冊子上面首先創造咗「Homosexual」一詞.1886年Richard Freiherr von Krafft-Ebing開始喺佢出版嘅書《性精神病態》(Psychopathia Sexualis)入邊用呢個詞.從Krafft-Ebing開始,同性戀開始變成一個研究同辯論嘅題目.但係有一種觀點就認為,同性戀作為一種現代概念,喺唔同時代有唔同嘅含義,係無辦法直接一一對應為現代嘅「同性戀」嘅.譬如古羅馬嘅「愛者」同「被愛者」嘅關係同現代嘅「同性戀」可能係唔同嘅.
同性戀曾經被病理學認為係有得醫嘅,但現代就將佢放喺生物學,心理學,政治學,基因學,歷史學同埋性行為以及性認同嘅多元文化呢個更大範圍上來研究.
目錄
詞源學[編輯]
西方辭源[編輯]
單詞「Homosexual」(同性戀)來自希臘文嘅前綴homo-(相同嘅)同埋詞根sex-(性).最早喺出版物用呢個單詞嘅係Karl-Maria Kertbeny.19世紀末,德意志帝國頒佈新憲法,當中嘅143條(之前為175條)規定對發生男性同性性行為嘅人判監一到四年.Karl Maria Kertbeny以匿名寫文批評並抵制呢部法令,並首次創出單詞「Homosexuality」,用來替代當時廣泛使用嘅帶有貶義色彩嘅「㚻姦者」(Pederast)一詞.之後,Richard Freiherr von Krafft-Ebing響佢1886年寫嘅一本書《性精神病態》,進一步討論同埋用呢個單詞.而19世紀嘅精神學通過根據個人性格來分類嘅傳統,亦都令「同性戀」呢個概念不斷被豐富並最終發展出「性取向」呢個概念.喺今日,西方好多語言都有從Homosexual衍生出來嘅單詞.而響英文當中,由於呢個單詞Homosexuality根源於精神病學,並且係非常正規嘅表達,所以好多同志都唔接受被叫做Homosexuals,而更鍾意用另外一個已經廣泛使用嘅單詞Gay.而呢個單詞,亦係粵語指稱同性戀嘅一個詞源.
Gay本身係一個隱諱語,原來嘅意思係「感覺快樂嘅」,「令人高興嘅」.19世紀,妓女開始被戲稱為Gay women,與此同時社會上將嗰啲游手好閑嘅花花公子稱為Gay.20世紀初,美國嘅部分同性戀者開始用Gay呢個詞作為自己自身嘅標簽,以區別響病理同臨床上被廣泛使用嘅單詞Homosexual.到咗20世紀60,70年代,美國同性戀團體強烈要求各個媒體喺報道同播放涉及同性戀消息嘅時候用Gay替代Homosexual.作為回應,Gay呢個單詞先至開始逐漸被媒體接受同使用.但實際上,呢個係一個好漫長嘅過程.譬如一直到1989年,美國主流媒體之一嘅《紐約時報》先至最終接受Gay呢個詞.
響西方,而家一般用Lesbian來稱呼女同性戀者.呢個單詞源於古希臘一個小島嘅名Lesbos.呢個小島位於愛琴海,土耳其西北部沿岸附近,多石山,係伊奧利亞人嘅一個重要居住地.公元前7世紀,Lesbos島以抒情詩人聞名,響呢啲詩人當中,最出名嘅係女同性戀詩人薩福(Sappho).Lesbian本來係指居住喺呢個島上邊嘅人,但係響薩福以後,Lesbian呢個詞有咗新嘅注解.19世紀末,醫學界開始用Lesbian去指同薩福有同樣性取向嘅女性.由嗰陣時開始,Lesbian開始包含女性同性戀嘅含義,開始被廣泛應用.
中文辭源[編輯]
響中國古代,無「同性戀」呢個稱呼,而係用更為隱晦嘅表達,譬如:
- 「斷袖」:語出《漢書·佞幸傳》.漢哀帝同董賢訓覺,董然賢壓住咗皇帝嘅袖,皇帝唔忍心嘈醒佢,斷袖而起.
- 「龍陽」:《戰國策·魏策》入邊記載龍陽君係魏王拂枕席.
- 「餘桃」,「分桃」:彌子瑕同衛靈公分桃而食.
其他譬如「男風」(亦寫做「南風」,因為男同性戀盛行於南方),「走旱路”等等都係婉指男同性戀現象.
響現代中文口語入邊,經常用「同志」來稱呼同性戀者(但係喺正式場合下,呢個詞嘅原意唔變).另外重有粵語從英文單詞Gay吸收嘅稱謂「基」,「基佬」,但係呢個詞通常有唔好嘅意思.帶有貶損意義嘅單詞重有譬如「玻璃」,「兔子」等.喺一啲地區嘅方言入邊,重會將男同性戀者叫做「飄飄」.另外,因為李安嘅電影《斷背山》奪得奧斯卡後,「斷背」亦開始用來稱呼同性戀者.而隨著網絡同埋同性戀酒吧嘅出現,更多嘅中文詞彙喺同性戀社區出現.呢啲詞彙通常係非同性戀社區嘅人唔知嘅.譬如喺台灣,Motss(Member Of The Same Sex)通常使用響BBS上邊.
喺女同志當中,「頂」或者「T」係指特質傾向於陽剛,或鍾意作男性化/中性化裝扮者(「T」來自英文嘅 Tomboy,但「Tomboy」嘅本義並冇同性戀嘅意思);「底」或者「P」指裝扮,行為,氣質陰柔嘅女同志(又稱為婆).台灣女同志文化中嘅T/P之分,相當於西方嘅Butch/Femme.「婆」呢個詞在最早是相對於T而來,指「T嘅老婆」.但近年來,婆嘅主體性已經逐漸浮現,用以泛指氣質較陰柔者.Uncle指年長嘅人;呢個詞起源於1960年代,係女同志用來對長輩嘅尊稱.喺中文入邊就稱呼「哥」,例如「張哥」,「金哥」.至於「拉子」,「拉拉」或「蕾絲邊」指女同性戀者(由 Lesbian 諧音而來),最早出現喺台灣作家邱妙津嘅女同志小說《鱷魚手記》入邊,於1990年代開始喺台灣流行.
而男同志亦有一套名詞同埋用語.例如台灣同志文化術語裏面比較普遍嘅用語係「C貨」,係由英語「Sissy」同埋「Nancy」衍生出來,指氣質陰柔嘅男同志.Macho Queen(金剛芭比)指外貌非常陽剛,身型健壯,但隱約有陰柔特質或動作同埋諗法嘅男同志.另外,類似女同性戀者嘅「T」同「P」,台灣男同戀者一般亦分為「哥」(普通亦稱為「葛格」),「弟」(亦稱為「底迪」)兩種角色.但兩者主要嘅差別並唔係女性化或男性化嘅程度,而是保護及依賴兩種概念.但一般嚟講,個區分係唔明顯兼且無確實定義嘅.
社會[編輯]
- 內文: 社會對同性戀嘅態度
社會對待同性戀嘅態度隨住時間同地點嘅唔同而有好大分別,從鼓勵社會中嘅所有男性成員發生同性關係到認為同性行為為罪惡;從喺法律上嚴厲對待同性戀者,甚至判處死刑,到給予同性戀者完全平等嘅地位.
好多國家都唔阻止成人之間自願嘅同性性行為.有一啲地方更進一步承認同性伴侶間嘅權利等.而有啲國家或地區就會嚴格限制呢種權力,包括對發生呢類行為嘅人處以極刑,好似伊朗或尼日利亞部分地區呢啲穆斯林原教旨主義地區.
出櫃[編輯]
- 內文: 出櫃
「出櫃」一詞係來自英文單詞Coming out.呢個術語用來表示一位同性戀者正式向外界公開自己嘅同性戀性取向.通常來講,出櫃會分為三個階段.第一個階段就係「認識自己」,以及對同性關係嘅認同.通常呢個過程叫做「自我出櫃」.第二個階段就係指同性戀者決定向其他人,譬如屋企人,朋友,同事或同學等.呢個階段最早可能喺11歲嘅時候就會發生,但亦有人到咗40歲或之後先至會意識到.第三個階段通常係指以同志身份公開生活.喺當今嘅美國,好多人會係高中或者大學嘅時候出櫃.但係喺呢個年紀,由於佢哋對其他人嘅唔信任,特別佢哋喺嘅性取向並無得到社會嘅接受,通常會連佢哋嘅父母都唔知情.
藝術同文學[編輯]
同性之間嘅愛情通過文學同藝術得以保留.喺西方文化中,男同性戀嘅印記可以追溯到藝術嘅根基,遠達古希臘文明.荷馬嘅《伊利亞特》被認為係以表達兩個男人之間嘅愛情為主旨.帕拉圖嘅Symposium亦都令讀者有呢方面嘅聯想,喺某啲地方甚至表現出男同性戀間嘅愛情優越過異性戀嘅愛情.歐洲同性之間嘅戀愛傳統一直持續到米高安哲羅同埋達芬奇時代.從文藝復興開始,男女同性之間嘅愛情喺西方嘅視覺藝術當中仍然係一個常見嘅主題.
喺伊斯蘭文化中,表現同性愛情嘅作家有Abu Nuwas同Omar Khayyam.而被稱為「世界上第一部真正嘅小說」嘅日本名作《源氏物語》亦有呢方面嘅記述.喺當代嘅日本,一種被稱為㚻嘅次文化動畫主要集中描繪男同性戀者.而通常呢啲漫畫嘅作家係女性,呢一點同西方嘅情況唔一樣.
響20世紀,Noel Coward同埋David Bowie將同性愛情帶入西方流行音樂入邊.亦係到咗呢個時候,女同性戀愛情文學先至從古希臘詩人Sappho之後嘅沉默時期,通過歌手,作曲家同埋詩人開始再度形成規模.
響1990年代,好多美國電視喜劇開始出現同志角色.1997年,Ellen DeGeneres響情景喜劇Ellen中扮演女同志出櫃嘅嗰集係美國曾轟動一時,並帶來呢部喜劇片嘅最高收視率.但係之後收視率就不斷降低,並最後取消.但係好快,響1998年至2005年期間,另外一部喺NBC電視台播出嘅《威廉同格雷斯》變成一部描寫男同性戀者日常生活最成功嘅一部情景喜劇.
戲劇作家創作咗好多膾炙人口嘅同性愛情劇,比如田納西·威廉斯嘅Cat on a Hot Tin Roof同Tony Kushner嘅Angles In America.同性戀主題亦頻繁出現喺百老匯嘅音樂劇中,比如A Chorus Line同埋Rent.2005年,華人導演李安嘅斷背山獲得國際認可.而呢部電影嘅成功,被認為係美國同志權利運動嘅一個里程碑.
領養[編輯]
暴力[編輯]
喺美國,根據美國聯邦調查局嘅報告顯示,2004年度喺差館備案嘅仇恨案件中,有15.6%係針對性取向方面嘅.而當中有61%嘅個案係針對男同性戀者[1].1998年,一位同性戀學生Mattew Shepard被仇殺嘅案件係美國最著名嘅案件之一.
而家,重有一啲國家對發生同性性行為嘅人判處死刑,比如伊朗,毛里塔尼亞,尼日利亞,巴基斯坦,沙特阿拉伯,阿聯酋同埋也門[未記出處或無根據].歷史上亦有一啲國家判處同性戀死刑,包括Constantine時期嘅羅馬帝國,納粹德國同埋塔利班時期嘅阿富汗(1996年至2001年).[未記出處或無根據]
人類學[編輯]
研究同性戀社會結構嘅研究人員調查咗唔同時期唔同社會唔同嘅同性關係以及呢啲關係嘅模式同埋區別.佢哋將呢啲社會歷史學嘅變化分為三個唔同嘅類別:[2][3]
人口分佈[編輯]
- 內文: 性取向人口分佈
要研究同性戀響人口嘅分佈係一件困難嘅事情,因為缺乏可信賴嘅數據:
- 關於個人感受或私人活動嘅統計通常係唔準確嘅.受訪者通常會避免做出社會,提問者或者佢哋唔鍾意嘅答案;
- 研究必須包含一啲關乎或者無關同性取向定義嘅特徵.有同性性欲望嘅人群可能比實踐呢啲欲望嘅人多,而實踐同性欲望嘅人可能比自身認定自己性取向為同志嘅人多;
- 響對性活動嘅調查入邊,受訪者可能對咩係「性行為」有唔同嘅睇法;
目前一啲關於同性戀所佔人口比例嘅研究根據唔同嘅估計會有唔同嘅結果,而根據著名心理學家佛洛伊德嘅講法,每個人或多或少亦有同性愛嘅傾向.所以,同性戀所佔嘅真正人口比例,到目前為止並無真正嘅答案;有啲鼓吹異性戀嘅人士認為呢個比例大概係介乎1%到4%,但係另一位性愛專家金賽就喺《金賽報告》指出,美國有37%嘅男性曾經喺同另一位男性嘅接觸中達到不同程度嘅快感;而喺另一個研究入邊,美國國家意見調查中心報告話淨得大約0.7%嘅美國男性認為佢哋係絕對嘅同性戀者(睇注腳1).好多喺美國同歐洲進行嘅隨機調查趨向於認為喺過去有過同性性行為經驗嘅人嘅人數佔8%左右,而淨得同性性行為經驗嘅人只佔2%左右.
金賽以後,大量大規模嘅跨文化調查始終顯示人群中嘅同性戀比例少於金賽所宣稱嘅,呢啲調查涵蓋隨機抽取嘅上萬個對象.但係,不同嘅報告都會因為測試者嘅隱瞞而產生偏差.而不同嘅差異廣大嘅資料通常被人引用,譬如:
- 斯密斯1991年對國家民意調查中心報告進行分析後表示到18歲,有5.9%嘅活躍男性有過男性嘅伴侶,但係「18歲以後,淨係得1%嘅人係同性戀,4+%嘅人係雙性戀」.
- 由Christopher Bagley同Pierre Tremblay於1998年做嘅研究表示13.5%嘅男性「報告話有一定程度嘅同性戀」包括「自己聲稱嘅重複計算嘅同性戀(5.9%)同/或雙性戀(6.1%)」.
- NHSLS報告表示18歲以後嘅人群中同性戀佔4.9%.
通常來說,反同性戀者引用嘅資料通常顯示同性戀嘅比例係1%,而由同性戀活躍分子引用嘅資料就將近10%.
動物界嘅同性戀現象[編輯]
- 內文: 動物性行為 同 動物同性現象證據一覽
同性性行為的確喺動物王國中發現,特別係社交嘅物種.尤其係海鳥,哺乳動物,馬騮同人科.同性性行為已經喺大概1500種動物身上發現,而其中嘅500種已經良好㩒記錄咗落嚟.佐治城大學(Georgetown University)教授Janet Mann特別噉理論化咗動物同性戀現象,至少喺海豚中,同性性行為係進化嘅好處,可以最小化種內嘅侵略,尤其喺雄性中.
法律[編輯]
- 內文: 全球同性戀法律
而家,響有啲文化入邊,同性戀仍然被視為「非自然」同埋非法嘅.響一啲穆斯林(例如伊朗)同埋非洲國家,同性戀甚至係會被判處死刑.譬如最近一單被廣泛報道嘅案件,兩名青少年,Mahmoud Asgari同埋Ayaz Marhoni由於被人發現響度進行同性性行為,而響2005年被絞死.
婚姻同民事結合[編輯]
目前全球一共有6個國家同埋美國一個州嘅政府認可同性婚姻.荷蘭響2001年首先合法化同性婚姻,成為全球第一.而家響比利時,加拿大,南非,西班牙同埋美國嘅麻薩諸塞州,同性婚姻都得到政府承認.以色列嘅最高法院裁定該國認可響其他國家嘅同性婚姻,但係同性婚姻響當地仍然係非法嘅.
而其他國家,包括歐盟嘅大部分國家,就立法允許民事結合.呢種關係畀同性戀伴侶同其他異性戀夫婦相似嘅法律權利,包括繼承同埋移民.好多斯堪的納維亞國家(丹麥,挪威,瑞典,冰島,芬蘭除咗法羅群島)都通過咗民事結合法律.而響美國,承認民事結合或者家庭伴侶關係並提供幾乎所有婚姻權利嘅州有加州(2000年),佛蒙特州(2000年),康涅狄格州(2005年)同埋新澤西州(2006年).承認民事結合或者家庭伴侶關係並提供部分婚姻權利嘅州有夏威夷(1996年),緬因州(1999年),俄勒岡州(2007年),華盛頓州(2007年)以及哥倫比亞特區(2001年).
其他法律議題[編輯]
- 就業歧視指喺就業方面嘅歧視行為,包括喺僱傭,晉升,工作分配,評比,賠償金以及各種類型騷擾等方面嘅歧視.響美國,「好少法令法規,習慣法同埋判例法將基於性取向嘅歧視認為係非法嘅」.
- 住房歧視
- 㚻姦法
- 仇恨罪行
- 性傾向歧視立法
社會服務[編輯]
政治[編輯]
軍役[編輯]
宗教[編輯]
基督教立場[編輯]
基督教普遍反對同性戀行為,對有關同性戀睇法嘅最重要聖經依據係《羅馬書》1:24-27.經文咁講:「所以 神任憑他們,逞著心裡的情慾行污穢的事,以致彼此玷辱自己的身體.他們將 神的真實變為虛謊,去敬拜事奉受造之物,不敬奉那造物的主,主乃是可稱頌的,直到永遠.阿們.因此 神任憑他們放縱可羞恥的情慾,他們的女人,把順性的用處,變為逆性的用處.男人也是如此,棄了女人順性的用處,慾火攻心,彼此貪戀,男和男行可羞恥的事,就在自己身上受這妄為當得的報應.」 《羅馬書》1:20說明神創世嘅秩序係明明可知嘅,男女先至係必然嘅配對(亦參考《創世記》2:18-24). 基督教人士認為有同性戀行為嘅人往往係俾情慾所支配咗,做神唔鍾意嘅事.新舊約聖經亦都一貫視同性戀行為為罪,引用嘅聖經經文係《利未記》18:22及20:13),認為同性戀行為本質係違反神創造嘅秩序,違反自然同人性.基督教人士認為人如果只有同性戀傾向,而冇行為,咁個傾向對人只係一種試探,一種困惑,都唔算係罪.當然有同性戀傾向或行為嘅人仍然可以依靠神嘅恩典改變佢哋嘅性傾向.即使於一段好長嘅日子都改變唔倒,只要認罪悔改就冇問題;正如「貪心」係一種罪,信徒信主認罪悔改後可能仍然會喺一段相當長嘅時間入面改變唔倒貪心嘅行為,但仍然可以得到赦免,唔使因為「貪心係天生傾向」而將「同性戀行為有罪」改定成「同性戀行為冇罪」.
基督教中都有支持同性戀者嘅釋經者,佢哋認為《羅馬書》1:24-27保羅所指嘅係嗰個時代流行嘅豢養孌童,即係男人對小童嘅㚻姦,而唔係成人之間同意下嘅同性戀行為.戀童係羞恥嘅行為,因為咁樣係權力唔平衡嘅行為,連現今同性戀者都反對.基督教中反對同性戀行為嘅人對呢個講法嘅反駁係:保羅已經講明反對同性戀嘅原因係違反神創造人嘅原意,理據並非權力唔平衡.另外,唔少早期希臘羅馬嘅文獻顯示當時社會都同樣反對成年人之間嘅同性戀行為.基督教中支持同性戀行為嘅人再反駁嘅理據係:保羅喺呢道定罪嘅,係指嗰啲明明本身係異性戀傾向,但係又做出同性戀行為嘅人,因為咁係違反本性(性傾向).基督教中反對同性戀行為嘅人再反駁嘅理據係:如果咁講都通嘅話,其他聖經反對嘅性行為又係咪可以按同樣邏輯推理,自認有嗰啲特殊性傾向而合理化呢?保羅指嗰啲人「慾火攻心,彼此貪戀」,其實就係指雙方俾對方吸引,雙方同意之下,俾情慾牽引而做嘅同性性行為,咁就係保羅同樣反對嘅.其實保羅所指係違反上帝創造「性」嘅目的(v.20),而唔係指違反個人本身嘅性傾向.
總體講,雖然聖經視同性戀行為為罪,但係聖經亦話基督係愛每一位嘅,包括每一位同性戀者,甚至喺每一位重係罪人嗰陣時就為人而死.(《羅馬書》5:8)成為信徒愛心嘅榜樣,按住真理愛世上每個人.
關於同性戀嘅理論[編輯]
歷史[編輯]
參考[編輯]
- ↑ http://www.fbi.gov/ucr/cius_04/offenses_reported/hate_crime/index.html
- ↑ Homosexualities (Worlds of Desire: The Chicago Series on Sexuality, Gender, and Culture) (2002) p.2
- ↑ "Queering Anthropology" (published in Theo Sandfort e.a. (eds) Lesbian and Gay Studies, London/NY, Routledge, 2000) [1]


text:
婚禮終於結速o勒~我好鬼眼瞓!
所以休息左一day.
星期日嘅婚禮好成功,無論係Wedding cake o個part,一或係Catering o個part,都完全無出錯.淨係小王子爸爸幚我執溜左幾盒apple pie去啫~所以家下我有成百個apple pie晌屋企,真係5知點死!
星期日個個都食得好開心,主人家覺得自己好有面,猛咁多謝我!攪到我好5好意思~多咩謝呢?我又5係5收錢嘅!老實講~比著以前?真係比錢我都5做ga!but自從生左個大花筒小王子,咩鬼都話要學,攪到我乾塘.唉~果然係人窮志短呀!我而家無哂大志ga na~你地比錢我做餅la!hahaha………
5止淨係整個Wedding cake,連同當日招乎賓客嘅到會,都係我一個人做嘅~真係一個幚手都無!不過要o係呢度特別鳴謝小王子爸爸,雖然佢無幚我煮野,但係小王子爸爸幚我洗左好多碗同執左好多野!
d人見到個結婚蛋糕同咁多野食,全部O哂咀.N咁多人行過嚟同我講野,其實我最怕咁ga na~平時返church,我都係坐o係最近門口嘅位,方便完左可以即刻走~5洗同人打朝乎.我最怕d人行過嚟同我講野,最好就係企o係死角位,等d人見5到我!其實我係個宅女,所以鍾意留o係屋企上網~我5係好like同人講野嘅,o係網度同人講野,5洗見面,o岩哂我呀 !
呢個Wedding cake係4面睇嘅~咩叫做4面睇?則係你o係邊個方向睇佢,都係正面,都係5同樣!通常Wedding cake淨係得一個正面,轉過小小已經無野睇ga na!我未見過一個Wedding Cake好似我呢個咁~係4面都係正面嚟嘅.本來無諗過咁整,but整整下就變成咁~創作呢樣野好奇怪,通常我整cake都5會諗哂要點整嘅~我只會諗個大慨,到整o個時至一路發揮嘅.好似呢個cake咁,原先無諗過會用咁多花~but越整越多,到最後就蝕水o勒~
P.S.原來淨係可以upload 20張相,Catering食物嘅相要聽日至post na咁!
真係面面都係正面嚟ga!
你地見過切結婚蛋糕未?
夠200人食嘅到會~


text:
購物狂
眾女扑友, 如三點,怒火及Hana都分別都在講購物狂,等音語又黎搭下咀先.
相比女人, 男人購物一般都無女人咁狂.
例如買衫,一般白領其實返工其實無乜特別配搭既.求其買幾件白色加藍色恤衫,再加四條領呔已經可以有八種配搭.再加埋深淺色西裝就會有十六種變化添 (襯得好唔好睇另計,但藍白色恤衫應該唔難襯),夠你三個星期有多啦.姿整d既話可以加埋袖口鈕,就會有更多變化.
男人係對機械有種辟好,例如私家車或名錶都係男人成日想買既野.但此類物品價錢偏高,除非你屋企大把或人工極高,否則你多數都係得過恨字.成日掛在口邊話買啫,係唔可能令到自己變為購物狂既.雖然有d人會obsess 買手機電腦相機等物品但始終花費有限同埋可以trade-in,最多都係半狂.
咁,有d乜野係會令到男人成為購物狂呢?
若果你係好似音語呢類七八十年代長大睇日本動畫大既人,咁你多數都會對某幾套動畫,例如高達,龍珠等有印象,細個亦有砌個佢地d模型.可惜唔係個個砌模型都咁叻.而日本商家方面
睇準我地死穴滿足我地需要所以近年都推出唔少呢方面既精品,例如扭疍公仔等等.商家亦非常聰明,扭彈每套都係得幾隻幾十蚊套,唔係好貴等你唔駛點諗就洗濕個頭買第一套,然後就放長線釣大魚越出越有,等你不知不覺更越買越多唔停得手 - 無理由唔儲齊一套嘛! 呢d係童年回憶,真係唔可以用錢計架!
男人d錢就係咁樣陰d陰d用晒啦.
老餅,你返黎香港小心d呀,最近出左好多超時空要塞d景品呀!


text:
其實小B一直都好喜歡音樂好喜歡跳舞, 但媽媽就一直都未搵到一間岩心水嘅跳舞學校, 所以遲遲未開始跳舞班, 幸好今次經其他媽媽介紹及安排之下, 我哋成功搵到呢間學校試堂.
試堂前我預先同小B講, 媽媽唔可以入課室, 但可以喺課室後嘅大玻璃窗望到我, 起初小B都有話會驚驚, 因為始終都係第一次嘛, 不過去到跳舞學校後, 見到前一班小朋友未落堂, 個個好開心好認真地隨住音樂跟住Miss跳舞後, 小B就同我講一陣可以自己入去上堂喇, 抵讚!!
到小B上堂時, 小B果然好叻可以自己入課室, 自己跟住Miss教嘅動作, 雖然間中都會望出黎搵我, 但後段我嘗試唔俾佢望到, 佢都可以繼續上堂, 真係叻叻.
落堂後, 助教姐姐跟Miss都有讚小B, 話小B第一次上堂一D都唔怯場, 而且又肯聽指令, 跳舞時跟得好好, 好有音樂感. 其實媽媽一直都有睇到小B嘅表現架, 見小B又真係上得幾開心, 所以我都有問小B係唔係真係好想學, 最後見小B自己話想繼續學, 又話真係好鍾意跳舞, 所以媽媽就決定報名喇, 而小B人生嘅第一個興趣班就由呢度開始咗啦, 將來如果一直繼續學的話, 學校還會安排好多商場出Show表演嘅機會俾小朋友.
希望小B認真地學, 唔會三心兩意學幾堂就話唔學啦...
今次媽媽偷拍到少少小B上堂嘅片段, 屋企人睇完個個都話小B係屬於舞台嘅, 真係想笑死人咩, wakakakaka~
倆姊妹已經有Facebook Page Anke & Karena - 小b與妹妹b 有興趣的話就入黎Like一Like支持下啦!! ^^


text:
2015年9月3日 星期四
2015東京河口湖甲府賞櫻美食爆喼行Day 2
Day 2行程: 築地, 三井入間outlet, 千島之淵公園
好眼訓呀, 諗住一早起身去築地壽司大食早餐, 但係估唔到5點幾條龍已經長到不堪,
我估應該有超過50人係度. 我估以後都唔使咁早起身. 因為咁早起身都係食唔到, 不如訓晏d好過.
食唔到壽司大, 我地唯有去我地既backup店喜代村本店啦. 雖然佢係間廿四小時連鎖店, 但我地去過幾次都覺得佢既質素平均above average.尤其toro好好味. 我地今次去到有吞拿魚祭, 大中細吞拿魚都係598yen.所以肥仔叫左3客食. 我就叫左客3千幾yen set同一個吞拿魚set.
我地去喜代村期間有段小插曲, 話說禽日我係fb post左張旅行相. 我有個朋友comment我
話今日會到, 點知真係係築地撞到佢地夫婦. 佢地都係食唔到壽司大, 所以我地後黎叫佢去喜代村食tim.
早餐過後我地係築地市場行左陣, 買左toro同海同膽聽日食早餐. 之後我地就分開行動. 我坐車去左池袋再轉車去三井入間outlet. 由於日圓平左好多, 又有退稅.所以我係outlet買左好多野呀 >_< Pageboy, As know as, Nice Claup, Arte....
買到4點幾, 要回程去池袋, 因為約左團友去食池袋名店食鰻魚飯. 但係呢我地去到佢話full左. 我地問佢呢兩日仲有冇位. 佢話聽日5:00先有位. 我地為左要試下, 所以book左先啦.
冇得食鰻魚飯我地就去千島之淵睇夜櫻. 去到半藏門站天開始落幾大雨. 我地由半藏門
行去九段下站, 又話有夜櫻睇既????? 好黑呀咩野都睇唔到, 只係見到疑似櫻花物體.
仲好鬼凍tim呀. 肥仔以為天氣唔凍, 所以全部帶哂短袖衫. 所以佢都頂唔住. 行到去九段下
站就入左cafe飲野取暖.
我地係Cafe休息一陣, 就去左附近既靖國神社睇下, 之後就去左肥仔搵到既意大利餐廳食Steak. 我地叫左和牛牛扒食. 果然好肥好好味. 都係出去食好過自己煮 =P
食完都係返去覺覺豬, 話哂今日都咁早起身啦.
訂閱: 文章 (Atom)


text:
星期二, 3月 31
新高
唔驚唔覺, 百萬倉終於由零七年十月再創新高, 雖則個時比而家高十巴仙左右. 睇番如果個時組合乜都唔變, 而家怕且連貼回恆指都未必做到, 所以係高位都係要慢慢轉番去保守或用指數去追似乎明智尐. 但賭仔咁講, 咁多次到 25K 都無套現, 無可能就係今次先去做呢套動作, 真好似買保險一樣, 唔可以僥倖一兩次咯. 雖則好大誘惑去套贏得勁個尐, 但要食大浪, 真係要死忍, 橫豎遲早都要衝, 頂多等多半年一載, 個回報率值得票價有余.
當炒個尐自己按圖索隠勒, 上高 A 場升到含含聲, 但 133 連 A50 都係升得個零頭, 咁證明尐資金真係吸哂去北方了, 所以香港而家都係一個被帶領既市場, 不過帶領者不同了. 美息都係要睇新增職位, 咁怕且今年點都要加勒, 再加美市都唔會睇得太差, 咁宏利唔應該係低位磨得太耐, 點都要彈番上去, 中通信真係佢點同鐵塔公司分生意同折賬, 都係要存疑一下勒.
答問大會就普選個定義界說, 引起雙方冷謿熱諷, 信心滿滿個個連小學雞既程度都未有, 真係令人啼笑皆非. 高級概念怕且唔係三言兩語可以表達清楚卦, 唔係公平, 自由, 正義, 民主呢尐概念唔會反覆討論過千年勒. 如雙方討論時無假定有共同基礎的話, 咁仲立乜鬼約, 講乜協商溝通先. 無話個民主(例如) 係死板一片, 但係同時代下怕且都有基本共識, 唔係就南橘北枳囉. 就算於無一個清晰既定義共識下, 以老祖宗既方法, 就係以不民主既概念或事實黎指認民主, 亦都係一種破膠既方法黎既. 就好似港人口中常掛口中既公平, 都只不係平平白白對或錯既規則而已, 深入尐討論就唔知係對邊個公平勒, 當然係商討個時有尐買單既人係無可能出席到既. 市場自由更加血漬班班勒. 所以每睇一次經濟, 每一次 CCTVB, 作為讀書人, 起碼自己要反一反, 雕琢下個覆合概念, 唔好畀尐 JARGON 洗腦, 呢個係你地既基本責任.
發佈者: Philip 0 留言
訂閱: 文章 (Atom)


text:
2015年4月14日 星期二
I'm 2.5 years old
復活節假最後一日,係燒腩仔兩歲半嘅日子,本來艾菲都諗住同佢慶祝吓,但一連幾日假已經玩到無晒電,又無咩idea點慶祝,加上米高要返工都去唔到邊,所以就留咗喺屋企hea過.
一覺瞓醒第一件事就係同燒腩仔剪返個靚頭,天氣一熱佢個人就好忟,繼而四圍R搞到一身傷痕,為咗減低佢自毀嘅機會,艾菲今次係狠狠地同佢剷到個頭勁短,問心艾菲都係鐘意佢頭髮長D個樣多D,但為咗佢好都無辦法要剪短D,唯有安慰自己佢新陳代謝快,D頭髮好快就會生返長.
雖則唔打算去邊玩,但都唔想困住燒腩仔成日喺屋企咁慘,於是帶咗佢去屋企附近公園玩,點知...一個意外...玩唔夠十分鐘就要打道回府換褲...
畀小朋友撞親跌咗喺地下,呢期成日有咩事都大大聲喊咗先,仲要唔收聲同唔肯自己爬返起身,直至企喺遠處嘅艾菲埋去安撫吓先好少少.
轉過頭咪又無事繼續玩唔停,見到至愛嘅甲蟲無人玩仲九秒九咁撲埋去添﹗
今次懶到連大餐都無準備畀燒腩仔,不過都有買定佢最鐘意嘅士多啤梨畀佢做下午茶,睇佢食到幾滋味﹗嘻...
等埋米高放工返來,食完飯就做佢期待咗成日嘅事:唱生日歌,吹蠟燭同食蛋糕啦﹗個3.9牛奶蛋糕係燒腩仔自己揀,但佢好好笑點都唔肯食黑色嘅餅底,邊食邊撩D餅碎出來畀艾菲,真係孝順到呢...
睇返相先記得佢上年歲半時先啱啱學吹蠟燭,宜家唔使一秒已經吹熄咗枝蠟燭啦,仲識自己唱生日歌畀自己聽,又識話畀米高知自己今日兩歲半生日,宜家問親佢幾大都會答兩歲半,唔...真係唔覺唔覺就大個仔咗好多啦﹗
訂閱: 張貼留言 (Atom)


text:
公司最令我如癡如醉嘅原因,就係多年來派息比率高達80%,公司賺1蚊,股息派8毫,公司有錢賺,股東笑呵呵.
大家聽到我咁樣形容呢間公司,都應該同我一樣有少少心動.不過,我恨呢隻股票嘅原因,就係因為以上同大家講過嘅公司優勢,全世界都知,甚至可以話有好多投資者比我更相信該公司戰無不勝嘅神話,所以令到隻股好貴.
有 心機選擇外判商,可以令各種貨品每一步嘅工序成本下降,亦同時將品質提高.有效運用供應鏈,就會令總存貨數量減少,亦同時減少供不應求,熱賣貨品斷市嘅情 況出現.控制到登峯造極嘅供應鏈,甚至可以令產品盡快變種去迎合不停改變嘅消費者口味,公司就可以減低「估估吓,估錯咗」口味帶來嘅損失.呢啲利豐全部做 得到.因為如此,所以今時今日投資者肯出45蚊去買利豐每1蚊嘅利潤,即係等於市盈率高達45倍,做個比較,滙豐(005)嘅市盈率都係得13倍.喺花旗 國,出晒名貴嘅Google,市盈率都係得49倍.當然,利豐近年真係可以交出每年20%嘅盈利增長,所以先至有咁多fan屎.不 過,孫柏文非常擔心利豐股價前景,因為利豐一向以 來都被認為係一隻反映花旗國消費者信心嘅股票,而花旗國正面對樓市爆煲將會減低消費意慾嘅現實.雖然,公司盈利不但不會減少,甚至可能繼續有增長,不過因 為利豐市盈率咁高,市場一定要見到20%嘅盈利增長,增長只要一放慢,投資者可以接受嘅市盈率就可以暴跌.到時每股盈利上升10%,不過市盈率跌一半,公 司股價就可以跌45%.數就係咁計,所以除非利豐真係可以戰無不勝,豬年最應沽嘅藍籌股就係佢!


text:
校園相之前post過,所以都無謂再post
去到就上宿舍坐吓,因為阿姐洗咗衫等乾衣,收好衫,就同埋阿姐個roommate去學校附近o既Mall行吓
後來仲join埋佢倆另一個同校朋友一齊Window Shopping
除咗帶奶奶o黎探吓個孫女,睇吓學校環境之外,其實最主要係搵埋個女去食番餐,提前同我慶祝生日
仲有當日係中秋節,要一家團圓喔
嗰位同校朋友,佢本身係住係康州,所以佢係唔需要住宿舍,佢介紹咗一間専食龍蝦o既餐廰俾我哋
佢話有時佢同屋企人都會去食晚餐,除咗有龍蝦食之外,最特別係佢近海邊,可以望到海,睇日落仲好正o忝
當我哋行完Mall,楂車出發去食龍蝦不久,就開始落大雨,心諗︰噢,睇唔到日落了
但當差不多到達時,又停雨了,仲見到彩虹o忝
外邊風景都好靚o架
有海鷗
感覺好舒服
夕陽
主菜出塲,左邊嗰隻係清烚龍蝦,右邊嗰隻係焗龍蝦
阿姐個roommate order一份炸雞胸肉,佢個朋友就食炸蝦,不過無影相
嗰兩隻龍蝦原本諗住係一齊share,點知佢個roommate話佢有海鮮敏感,個朋友仔又話佢唔食龍蝦,都唔知係咪唔好意思呢
咁我就同阿姐一人食咗一隻龍蝦身,我食白烚嗰隻,仔仔爸就食其他部份
睇阿姐食龍蝦呀,啖啖肉,好好味
橫掂講開美食,就post埋上年四月時去參觀賓州大學,食過o既嘢
午餐去咗食意大利菜
咁唔爭在post開就post埋暑假時,阿姐去學跳hip hop,上最後一堂時,佢帶埋我去睇
落堂後阿姐帶我去附近食泰菜(之前佢表姐同佢去食過)
我哋只order兩樣嘢
有時我兩母女去撐枱腳,都幾溫馨o架
呢個星期尾,阿姐又返o黎幾日了


text:
今日唔洗返學約咗舊同事食午餐,一早整咗早餐同午餐盒,搞下清潔搵下書打下機又出門,約咗喺坑口飲茶,哩個同十無見成年幾,見到她廋咗面色又唔好,以為她有病,原來早前參加減肥班,還要繼續我叫她不用浪費金錢而且她好廋,喺都喺我減啦,我哋去咗潮人館食午餐,坐底後好耐無人理,服務好差我下次一定唔會來,坐左好耐去搵人開茶同攞點心紙,搞咗好耐先安心坐底傾,突然聽到好嘈,原來有人同啲伙計嘈起來,可能等得唔耐煩只聽到話見到都唔理只喺喺到傾,嘈咗好耐最後經理先出來平真過份,我哋就繼續傾,原來同事無做年幾返去揍仔,起初好唔慣亂淋嘢,覺得自己選錯人工好時間短有一餐食淋唔開,後來信主後個人先放開,現在好開心好享受,我明的就好似自己早二個月前剛無做,亂淋雖然家人叫我唔洗做,但我自己都邊搵,在家真喺好無唔知點,人哋唔做要揍仔,我已經過咗個果時間,現在有書讀下個人先好啲,有時自我安慰人生必經的路我可能提早些,大家講下傾下又三點,埋單$170左右都叫貴咗啲對我飲開下午茶的,同事趕去接仔就走,大家傾下真喺好開心,今晚只得我同老公食就簡單煮咗湯飯炒個菜又開飯
湯飯一定要滾好個湯調咗未先
食時先加飯,飯就唔會脹哂,口感就唔太好
喺潮人的點心,味道都唔差
個牛肚好入味但唔夠淋
哩個伊麵見人個碟幾靚濕濕哋就跟住叫,但我哋哩碟就好乾
三式包,义燒包,雞包同义燒麥包無咩特別
三式鳳爪,排骨同牛肉(一個人食就好,咩嘢都少少)


text:
Bodrum > Pamukkale
Hierapolis
唔知點解會有隻駱駝係呢到喎..
就係由呢到行上去啦..個更亭個到就係個入口啦..
左手面個到係新整架..一個個好似泳池咁樣,D水就係由上面引落來
呢一段路都未洗除鞋
由呢到開始要除鞋行啦
一袋袋個D係鞋來嘅..
百雪雪..其實我覺得佢有D似鹽田
呢到就覺得似係雪山到
後面個到其實係個山腳下嘅公園...引走咗好多泉水
好多地方都係乾嘅...
D泉水就係沿住呢一到流落去
不過我哋去睇個時呢..就係無水流
人都重未係好多
佢哋就係呢到集咗D水流,下面個到就無水流落去
上到上面就開始有D有水嘅湖仔出現
時間尚早,遲多少少就會有好多人係入面浸架啦..
呢到開始好濕,要小心行,如果唔係就會PK
其實水流都唔少,不過下面俾人截咗
呢到D水流係暖架...
上到上面又另一番景象
開始有好多湖仔
有D大到好似個泳池仔咁
呢一堆黃甘甘咁,唔知點解喎..
其實今日個天氣都唔係幾好,好在我哋行個時無落雨咋
差不多去到頂位啦...
上面多水好多
行到雙腳嘅腳指變咗白色
到頂喇..
就係到著鞋...繼續行程
上面呢一截D色無咁靚
呢一截如果有水都幾靚,睇D Poster 通常都係係呢到附近影
呢個又係影相位..
無水流...
有D似大峽谷
睇Poster呢個位好靚架..唔知點解變到咁樣嘅呢..
呢到有水會好靚
呢D係睇完落返去時影,已經有人係到浸啦..
走嘅時候個天藍好多,影返D相先
個支係呢到嘅水..最後係點呢? 我唔記得
藍天加雪白嘅景,好靚
真係好似係雪山咁
呢到夜晚應該會幾靚,因為打晒燈咁
噢~~行完囉...棉花堡..拜拜
呢個係係棉花堡入面嘅遺跡..我哋行到上上面就去睇埋
棉花堡下面整咗個公園
今日勁,由太陽未出來玩到太陽落山


text:
最近了市場有兩間股價急挫嘅公司, 一間係騰訊,一間係王維基嘅基香港電視.
騰訊由六百幾蚊跌到五百三四十, 香港電視仲大鑊,由三個幾到兩個幾,超過兩成. 跌成咁,好多人損手,但又好多人想趁低買番兩手.
呢兩間公司的故仔當然係好唔同, 但係都有一個共同特點,就係要打破舊勢力嘅壟斷.
香港電視嘅故仔香港人當然知道,王維基要打破解無線壟斷.騰訊呢,其實係關於中國大陸金融市場壟斷.
騰訊同緊幾間公司,好似支付寶,中信銀行搞緊 虛擬信用卡,本來大家都睇好嘅, 其實呢個都係騰訊股價猛咁升嘅原因.但係,突然之間人民銀行下左個命令,要將你個虛擬信用卡叫停,點解會咁?一般估計,係因為,中國大陸銀行界,包括搞銀行信用卡服務嘅銀聯,從中作梗.因為虛擬信用卡如果係得,咁就唔需要用銀聯信用卡去做網上購物,甚至可以係網外購物,繞過左銀聯.所以中國大陸嘅銀行界壟斷者當然唔會放過你啦,除非佢地可以係你嘅利潤裡分一杯羹.
呢個故事說明,資本主義嘅遊戲基本上都係壟斷,唔只係香港嘅電視業,唔只係大陸互聯網事業,亦包括金融業相關的業務,往往都係壟斷者玩曬.呢啲行業都涉及好多政府規管,所以政府規管往往都係偏幫壟斷者.呢個道理一字咁淺,但係香港仲有好多讀好多書嘅人,包括好有聲望嘅評論人學者(好似練乙錚咁),仲係度講資本主義自由市場,其實佢地講緊嘅都係一個神話.
香港電視機王維基知道,騰訊既馬化騰都知道,佢地既遊戲係一個壟斷遊戲,要打破壟斷談何容易? 熊彼得講過,企業家精神就係破壞性創造,其實現實係冇咁浪漫,亦冇咁英雄主義 .一個有過千億,一個有十幾億,一樣冇符,都幾頭痕. 當然佢地唔係傻嘅,佢地要玩遊戲,就知道要點樣同壟斷者妥協,如果我地係當佢地係英雄,咁我地就係傻瓜.
股壇政治經濟學批判


text:
星期三, 3月 31
百萬倉 . 輸光
開咗三鋪大, 今季跟 a 場開番鋪細. 呢兩季係 19300 至 2300 做整固, 記得上次 817 大奇蹟日都係 19300 左近組織大反彈. 睇圖五十天線已破二百天線, 潛落牛熊怕且都幾少見,咁就唯有嗱嗱聲升上去, 好有底都係無得改囉. 呢季美市行得好過 a 場, 升上去都健康啲啩.
花旗要沽哂啲花旗銀行股票, 市場反而腳軟. 通常政府畜嘢托市通常都有得贏, 之后沽咗仲有大把水位, 唔買係咪太鵪鶉呢. xlf 技術上亦向好, 溝上怕可以開始.香江已踏入通脹期, 大家怕己感受得到, 啲油點會唔升先, 買定啲油股資源股做吓對沖嘞. 中旅未開車, 睇吓有無得加注.
呢排打 fb 明星台灣馬吊, 如個晚輸光,第日又畀番五百分你再打過. 結果就係晚晚都要輸光再嚟, 打吓打吓諗番方展博係台灣炒幾格個時又係次次輸, 怕且都因為諗住儲番又可以再賭, 同可以挖慳妹個荷包仔. 如輸剩一半, 通常賭大啲, 輸咗咪又聴日攞番五百; 如贏咗賭得更大, 一唔少心就輸都破產, 所以點玩都要輸清光. 表面睇係注碼既問題, 其實係心態既問題, 我估同賭期指差唔多啩.技術上去賭要限 pool, 唔好一路加新錢, 唔係都唔知自己輸定贏, 仲要將個局無限咁延長; 其次唔好隨意加大注碼, 平均注怕且都穏啲, 除非個鋪機會率有優勢. 心態上唔好諗住嚟發逹, 而係持續有盈利, 做唔到就係做唔到.
標籤: comments
訂閱: 發佈留言 (Atom)


text:
對大部分女性嚟講,有風度嘅男士當然會加唔少印象分,如果想約會心儀女性,fine dining絕對係你展示gentlemen一面嘅時候,之不過約會前記得學識以下餐桌禮儀及注意事項,自然就唔怕失禮又失威!
禮讓Lady First
Lady First係基本社交禮儀,準備入餐廳時幫手開們讓女士先入,幫女生拉櫈甚至係讓女方先落單等等,只係小小舉動經已能夠show到紳士風度,唔識做就認真要抵打!
注意儀容
話明係fine dine當然要執得試試正正,尊重場合,保持儀容服飾乾淨企理,拖鞋涼鞋就絕對係大忌.
枱面乾淨
餐枱只係用嚟擺放餐具同食物嘅位置,一切個人物品,特別係容易令人分心嘅手機都係擺番落袋啦.
對侍應有禮
話晒去到高級餐廳食飯,落茶餐廳嗰種截然不同嘅豪邁落單方式一定要收起,落單嘅時候千祈唔好粗魯大叫waiter又或者指指點點.
點餐量一致
為免出現尷尬局面,要確保點餐量數同對方一致,千祈唔好因為想慳荷包就只點少量嘅食物,食物數量少過女方仲會令對方有壓力錯覺自己食量大或者貪心,所以一定要留意番!
了解餐巾位置
食飯時將餐巾擺放大脾之上,記住無須要好似口水肩咁掛喺領口前,至於要離開座位嘅話餐巾可以放喺櫈上,到最後離開餐廳就可以摺好整齊放喺餐碟旁邊.
邀請者作客
如果你身為約會飯局嘅邀請者,就盡量唔好要對方拎荷包出嚟,特別係約會心儀女仔的話就更加應該大方請客以示誠意.


text:
家姐最鍾意嘅沙律汁
天婦羅盛合 - 麻麻地
黑椒糖脆雞翼 - 柚子蜜糖 + 黑胡椒 甜甜辣辣唔錯 仲要係單骨 食落好方便呢
和民拉麵 ( 照燒雞 / 叉燒 ) - 必食 但無以前咁好味 lu
和民拉麵 ( 豬骨湯 ) - 里奧大人獨享 因為佢生痱滋 唔食炸嘢同辣嘢喎
空 nel nel @.@
枝豆 ( 熱 ) - 媽咪要熱食 oh 滑潺潺咁 下次凍食好 d
紫薯雲厘拿奶昔 - 好香蕃薯味 好飲
( 26-FEB-2013 TUE )
今日係我同媽咪嘅舊曆生日 好難得係同一日呢 所以覺得今年好特別咁呀 ~
祝自己同媽咪生日大快樂 身體超健康 日日都開開心心 咁樣已經好足夠架喇 ~
早餐食沙爹牛肉炒蛋長壽公仔麵 平日好小食麵 所以覺得好飽 但假期嘅早餐食麵又 ok 架 瞓多 2 個鐘 真係唔同 d 喎 ~
菇場靜 lu 呢排天氣潮濕 個人有 d 攰 ~
Lunch 出去食粥 知足常樂也 呢間係舊式粥舖 依家好難搵架喇 好有舊時嘅味道呢 所以食得好開心呀 ~
艇仔粥 + 炸兩
woo 今晚同媽咪 家姐 里奧大人一齊去和民食生日飯呀 媽咪同工人 6 點左右已經到咗和民 媽咪又煲咗湯比我 所以我番上屋企拎盒就即去和民 lu ~
家姐 6 點 45 分到 感恩里奧大人 7 點 10 分都到埋 因為無預佢今晚會到嘛 公司咁多嘢做 所以我又好開心呢 ~
食完差唔多 8 點半喇 媽咪同工人就番屋企 咁我叫家姐一定要上黎我屋企 幫手食蛋糕呀 佢食咗半個 勁呀 ~
佢打埋機 10 點先走 我睇多陣電視 11 點就瞓喇 呢 d 潮濕天氣 成日瞓唔夠咁 所以都係早 d 瞓好 d ~


text:
《脫獨工程》謎之錯重點
嗱,未睇到最後,但我估啦,呢個節目應該係想帶出「樣衰都有市場」既訊息,因為如果係想證明人都係以貌取人既話,係人都知啦,其實都唔使做咁長既show.
「樣衰都有市場」,係絕撚對岩既,街上撞過好多其貌不揚既人都拖住另一半卿卿我我,甚至身邊換女/仔快過換季既朋友好多時個樣都麻麻地.好多原因既,例如樣貌一般既人對另一半既樣要求都會無咁高,知道自己sell唔到樣咪sell內涵囉,平日無人埋身通常就會主動啲,為左令自己market大啲盡量行啲大眾路線.
講到呢度,你應該都大概估到點解呢個實驗帶唔出呢個message.老老實實,通常真人show 啲受助對象都唔係普通人黎嫁啦,樣都其次,但呢四樣必殺技:要求勁高/無內涵/被動/個性太尖銳,至少衰一樣(嗱唔好話係人都會衰一樣啊,你可以要求唔低但唔至於勁高,唔至於好有內涵但未到好無內涵,唔主動但都有啲反應,唔係樣樣野都大眾口味但都唔係太偏).尤其當你個人無餡,我咪唯有睇你個皮囊囉係咪?偏偏你仲要樣都唔太得(但公道D講,我覺得個6個人入面有4個個樣問題都不大).
其實個節目既focus唔係啲嘉賓點揀,係6個主角點react.眼前既獵物,如果個樣好得,係咪同你價值觀幾唔同,個格幾差,你都仲要搖頭擺尾,甚至扭曲自己,千方百計咁討好佢?其實人睇樣真係好正常,畢竟起碼都想搵個同自己差唔多既,望住都唔會太難受,但你自己副尊容咁,叫人地唔好以貌取人令自己唔至於無肉食,點知自己都係外貌協會,我屌你,有無廉恥之心?
有個網絡笑話講得好好,成日有港女語錄話搵男人(假設你係完全擁有主導權啦下)唔好搵有錢/靚仔既,但what if你搵左個又窮又唔靚仔既,仲要發現佢個格仆街?
最後真係想講,有特別幾個人,Robot唔係淨係樣,連表情都自然過真人好多,講野語調又舒服好多,其實比人既印象唔係淨係你面上個幾舊野係咩形狀,仲有你點控制你啲面部肌肉,黎人搵幫佢地執執佢啦.
偏差值
常常在發掘離經叛道的可能,長期與體內因社教化留下的痕跡搏鬥.
Related Articles
[影評] 《胭脂扣》:願得一心人,白頭不相離
(1.8.2014 第八期 作者:泠然)
《偽裝者》﹕非生為惡人,而為惡人
「邪惡的平庸性」是漢娜‧鄂蘭(Hanna
《Shameless》第二季11集觀後感
這或許是第二季裡全劇衝突最厲害的一集.


text:
24 June 2012
灣仔黃屋
又參加左睇灣仔舊樓,今次有得上埋樓睇,原本以為係睇藍屋但因仲有人住所以就去左黃屋,上一次睇時已知佢係二十年代既樓,所以上到去都大約知係舊成點,而且知道一間屋係住好多伙人既
係好黑既樓梯上去,第一間參觀既係一樓轉左既屋一,入到去一個好細既area,基本上咩都冇,大約企到8-10個人度,guide話依度係公眾空間,前少少係兩間好細既房,已經住左兩伙人,再上面係一個閣樓再過少少門頂既都有一個小閣樓,相信再住多二伙,一間好細既堅已經住左四伙人,面積應該冇三百尺,但樓底高而且多窗,所以都算做光猛通風
再過對面係屋二,因拆晒d板,所以感覺上大d,睇地下既痕跡,應該都住左三伙人,樓梯底有好得意既皮裝飾,問過原來係隔聲用既,因上上落落訓樓梯底會好嘈,所以整左d皮落去,而且仲有好多釘,guide話依伙人物盡其用,用晒樓梯底既空間放野,因眼見只得一張床既範圍,真係比較細,出少少介紹左個門口,門頂有個自製既頂架,原來係怕人由樓梯頂爬入,所以整左個頂架,前少少係一個比較隱蔽既防盜眼,幾特別
再過對面係另一間,基本上同之前一間差不多,但依度既廚房(屋一既廚房係屋出面樓梯對上既位置屋二既就係屋入面)有條樓梯可以上天台,但因日久失修所以冇得上去
落番去既樓梯都幾特別,雖然睇木板已經係加鋪或重新整過既,但頂同中間既位置仍幾古舊下,聽講遲下整好後,設計係藍黃燈屋中間既空地整電梯再加一個小平台打通晒三座樓,話會租比人,價錢大約20蚊尺,即係六千蚊,對比起出面既二萬蚊真係平好多,但好在都係比原居民優先,唔係又唔知變左咩樣,希望幾年後唔好太大改變就好了

Photo Link <<<<<<
2 comments:
- 茉拉球 said...
-
拍片都應該幾有FEEL..
- 24 June, 2012 22:15
-
-
yes,話晒80幾年歷史,而且我相當改動唔大,雖然冇藍屋咁正,但同佢差唔多歷史,都幾古老下架,不過遲下唔知整成點lu,不過好在係街坊攪都算仲有少少希望
- 25 June, 2012 21:51


text:
上篇blog提過,燒腩仔嘅暑假好多時係跟住艾菲留喺屋企,除咗玩玩具同做暑期作業之外,艾菲總要畀D嘢佢做來消耗吓精力嘛,之前試過同佢包餃子整蛋糕,睇得出佢對整嘢食好有興趣,不過艾菲今時唔同往日,宜家連煮餐飯都要偷時間出來先煮到,仲邊有閒情整D大堆頭嘢,所以索性叫佢跟艾菲入廚房做學廚,畀D簡單濕星嘢佢幫吓手.
好似呢晚煮蕃茄蛋,艾菲就先叫燒腩仔幫手打蛋,入廚房睇完艾菲點樣煎D蛋皮,攤凍後再交返畀佢幫手將D蛋皮切成長方形,起初以為佢會切到求求其其,估唔到佢又切得幾似模似樣㗎喎,唔知係因為佢D小手肌進步咗,定因為把刀好用呢(把兒童刀係今年初路過青衣間zakkaya買,十二蚊把堅係切唔傷手但又切到蘿蔔呢類較硬嘅食物,讚﹗)?
切完D蛋皮就交返畀艾菲埋尾,不過燒腩仔嘅任務仲未完㗎,佢要喺開飯前幫手抹枱同放餐具,記得自己細個時燒腩仔婆婆都會要求我哋幫手開枱,但我哋三兄妹次次推得就推唔願做,難得燒腩仔勁enjoy呢個小任務,或者佢認為呢D就係大個仔嘅表現掛,哈哈...
將D蛋皮回一回鑊,煮埋八爪魚腸仔同塊豬柳漢堡,呢碗蕃茄蛋碟頭飯就完成啦(勁hea碟頭飯:P),燒腩仔本身鐘意食蕃茄,再加埋今次有份幫手切蛋皮,呢餐飯佢食得異常地起勁呢﹗
鏡頭一轉又去咗第二日嘅下午,天氣又熱又焗又只得我哋兩母子開飯,真係諗到頭爆都唔知食咩好,口痕問燒腩仔想食咩,佢答艾菲話要食「凍嘅嘢」,終於靈機一觸畀艾菲諗到整吞拿魚三文治,由於呢日嘅朝早有事出咗去,所以無時間畀佢幫手整個沙律,但艾菲開飯前只係拎麵包同沙律出來,佢話咁快已經自動波將D沙律搽上麵包到再夾埋放落口食,仲好乖咁肯整多一份畀艾菲一齊食﹗
見佢咁鐘意食沙律,之後艾菲都同佢encore咗次整薯仔沙律,薯仔底當然係艾菲包辦,但剝雞蛋殼,切蛋,整碎D吞拿魚,唧沙律醬同最後撈埋呢D功夫艾菲都好放心交畀燒腩仔去做,整完就雪落雪櫃專登等埋米高返來先一齊食,等米高有機會試吓個仔嘅手勢,浮誇地讚賞吓佢畀多D信心佢,果然燒腩仔相當受落,仲好搞笑地寧願食沙律都唔願食個主菜fish filet添呀﹗


text:
話說,媽媽上星期有一日出咗去半日,搞到我中午果餐無得食粥仔要轉飲奶,然後佢下午三點幾四點返到來,我一瞓醒見到佢就即刻撲埋去攬住佢狂喊,佢初初以為我掛住佢所以冧爆咁款,但後尾發現我喊咗半個鐘都唔收聲先開始覺得唔對路,拿拿聲走入廚房整嘢畀我食,然後我已經一路食一路喊來投訴佢餵得慢,點知佢居然餵餵吓停晒手係到眼甘甘咁望實我,仲嘗試用隻無嘢食嘅匙𡙡撬開我個口,後尾仲伸埋隻手指入我口撩來撩去,然後就自己係到偷笑...喂,你有無搞錯呀﹗想餓死我咩﹗
食飽打咗個飽嗝之後我終於收聲(艾菲要澄清吓,其實佢已經食咗成大碗糊仔同果蓉,都仲話自己唔飽喊住要繼續食),媽媽就笑住咁同我講話我唔再係無牙佬啦,佢話佢由我六個月開始日等夜等終於等到我出牙喎,仲鬼咁開心即刻whatsapp爸爸同婆婆報喜添,然後佢成個下午幾乎咩都唔做,只係好專心咁嘗試撩開我個口來影相,我當然唔會陪佢一齊癲啦,所以佢搞咗我個口成日都係乜都影唔到﹗
等到夜晚爸爸放工返來,媽媽又第一時間同爸爸介紹我隻牙,佢不停話我隻牙好尖好利好拮手,然後爸爸又學佢咁伸隻手指入我個口到撩,跟住又要我show隻牙畀佢睇,唉...我隻牙係用來咬嘢,唔係用來表演㗎,你哋再搞佢我收錢㗎﹗之後爸爸就同媽媽講我隻牙只係出咗個角所以咁拮手,媽媽就好無聊咁問出個角先會唔會係歪咗打橫生,好彩爸爸都無佢咁好氣只係應佢一句乳齒無乜所謂就無再理佢.
到咗第二日,我諗住媽媽搞咗一日之後,應該唔會再打我隻牙主意啦,點知...就係我扭緊計唔想瞓晏覺時,媽媽竟然變態到專登整喊我等我打開個口,佢就襯呢個時候影低咗我隻牙﹗﹗﹗大家見唔見到呀?牙肉中間有條白色線呀,呢條線就係我隻牙啦,你哋快D話睇到啦,我好怕媽媽話無人睇到又要整喊我來畀佢再影清楚D呀﹗
艾菲有say:
知道個仔出牙,做媽媽當然好興奮啦﹗不過出牙緊接而來就係牙仔屎同輕微發燒...
Touch wood好彩燒腩仔都唔係好嚴重,最近poo poo比平日多咗同唔靚(平日佢一日一次,固體狀好靚仔),但有酸宿味嘅暫時只得一次,輕微發燒亦只係試過一次兼好快就退,至於情緒同脾氣都無乜依然食得瞓得玩得,艾菲無帶佢睇醫生因為知道睇醫生都未必幫到佢,但話唔擔心就一定假嘅,宜家一得閒就同佢探熱,每次poo poo都好緊張咁望吓有無事,知佢辛苦但都做唔到D咩幫佢,只可以祝佢快D打完呢場硬仗隻牙快D出晒來啦﹗
發完燒之後隻牙又出多咗啦,燒腩仔要繼續加油呀﹗


text:
多得波媽之前放波哥玩煮飯仔D相出來,成功毒到艾菲心思思去淘寶,左睇右睇套套Mother Garden嘅煮飯仔都想要,終於趁住呢排天氣越來越熱,淘咗套雪糕組合返來消吓暑,有齊雪糕水果棒同雪條仲連埋個架,都係六十幾蚊人仔咋﹗實在抵到爛呀﹗艾菲一收貨即刻拆出來玩,最意外係連燒腩仔都好like,日日一起身就塞D雪條雪糕畀艾菲食,Sweet到呢...
見呢期興搵D肌肉男來賣豬肉賣生果,睇到D姨姨們個個心心眼,艾菲都要出動屋企個背心男,等佢賣雪糕順便賣吓萌來吸引吓視線先﹗
艾菲:唔該,我想要個抹茶扭紋筒
燒腩仔:好,即刻整畀你
燒腩仔:搞掂﹗Cheers!
燒腩仔:趁宜家無客幫襯,等我試真吓D味先﹗
燒腩仔:唔...呢個朱古力波波都幾好味喎﹗
燒腩仔:西瓜就又甜又多汁﹗
燒腩仔:識得食一定係趴喺到食啦﹗kakaka...
燒腩仔:偷食?嘻...無呀﹗
除咗呢個雪糕組,艾菲其實仲淘咗另一套tea set送畀燒腩仔表妹,但唔知點解呢套嘅quality麻麻地,一來唔係Mother Garden以前用開嘅磁石而係魔術貼(艾菲淘之前上官網研究咗一輪,新出嘅Mother Garden好似已經變晒魔術貼唔再用磁石),二來個texture有D「鞋手」,瑕疵位都明顯比雪糕組多,最失望係其中一隻茶杯去到燒腩仔表妹手時竟然斷咗耳仔,即時同賣家講返,話係運輸上碰撞問題(但燒腩仔之前D Woody Puddy同新買呢個雪糕組又跌極都唔爛喎),唯有退返十蚊人仔補數(因為唔可以補寄來香港).
咁淘開嘢,艾菲又忍唔住淘咗兩對鞋畀自己襯夏天衫,花花一字扣涼鞋同啱晒落雨天著嘅透明膠鞋,兩對加埋都唔使八十蚊人仔,完全無臭膠味兼唔刮腳,讚﹗
另外仲淘咗兩本寶麗來相簿返來放D即影即有相,之前喺log on望過,一本要八十幾九十蚊,係就係靚好多,但艾菲唔求花巧只求實用,宜家淘寶價連運費都係十蚊人仔左右一本.
集運黑店:神州集運﹗永不錄用﹗
淘咗一輪嘢,艾菲又要集運返香港啦,之前用過神州集運嘅敏感專線送到上門,覺得佢哋價錢合理服務都叫做OK,咁今次就諗住試吓去佢哋喺艾菲屋企附近嘅自取點拎慳返D送住宅運費啦,點知竟然係貼錢買難受,真係用過咁多間集運公司,從未見過一間嘅態度係可以咁差﹗
話說佢哋喺淘寶到大大隻字寫話「全年無休,方便下班後提貨」,艾菲confirm order前都再三同客服聯絡,問清楚係16:30-20:00可以攞貨先揀呢到,結果件貨上星期二去到自取點,收到whatsapp通知只可以喺星期三,星期五,星期六同跟住個星期一拎,等等先,唔係話全年無休㗎咩?星期日放假都能夠理解,咁星期四點解唔拎得呢?仲要服務時間忽然少咗半個鐘,唔該都無聲就改咗做16:30-19:30,搞到一心預米高放工返來幫手拎件嘅艾菲失晒預算,皆因米高正正就係19:30-20:00呢段期間先返到來﹗
睇完msg,艾菲好自然就whatsapp問返時間點解唔同咗,等極都無回覆就打去問,接電話個女仔能度十級惡劣,只係一再重申一切以whatsapp資訊為準,仲好晦氣咁話趕唔切拎可以幫艾菲send件貨去其他自取點,叫艾菲過主唔好阻住佢收工嘅意思,跟住就索性叫艾菲自己打去神州集運投訴兼cut電話,之後再打去神州集運,接線個阿嬸只係不停重複自取點個服務時間係16:30-20:00,艾菲講咗三四次自取點個人講咩,佢先識答同自取點了解返,最終當然係了解咗成日都無回音啦,好彩米高唔想艾菲再動氣,第二日專登早D收工趕過去拎先解決咗個問題.
安全收到件貨後艾菲當然第一時間上淘寶畀個差評佢啦﹗不過對一間零誠信,當客人投訴無到,完全唔在乎客人差評嘅公司來講,一個半個差評係絕對唔夠,最有用嘅方法都係用行動去直接表達不滿,將佢列入永不錄用嘅黑名單﹗


text:
Sunday, March 30, 2008
櫻花節
櫻花節係1912年日本將櫻花送比美國以示友好後既一個節日(送完花先再打丈)﹐為期兩星期﹐呢幾日岩岩囉番件粉紅TEE囉黎著﹐又見到雜誌既報導﹐令我錦秀故鄉色變﹐烏胡惡湖.令我稔番起餅娘個次帶隊既慘痛被奚落既一次經驗.
餅娘當日帶住拒新買既HANDFREE做領隊成個特工造型﹐好不威風﹐電話一個接一個﹐我當日都係比面拒而出席﹐拒一早BOOK定晒車係強人街落DC﹐我去麵飽鋪同唔知邊個執左好大堆麵飽比班友食(侍奉一種)﹐之後就上車落去喇﹐同行無FRIEND去﹐最親係餅娘同亞花﹐我自己一個坐係差唔多最前既位置﹐D FRIEND個日都唔得閒有事要做﹐我自己就一個人揀左D好味既飽自己係到食.
去到分組同D唔知咩人一齊﹐第二組好似有大衰同亞DEEP係度﹐不過個時唔熟﹐未收大衰為靚.我組D人好似有十鴿﹐不過十鴿掛住追亞花或者淨係同D蕾女傾計﹐都無乜野同拒好講﹐唔多岩傾.另外就有賈思樂嫂﹐又係係度四處張羅男性朋友﹐我當然無理拒﹐拒亦無理我.最後應該係有帶章﹐拒有自己FRIEND啦﹐唔通同我呢個老餅傾咩﹐岩數既﹐無話拒唔岩.
個日幾大風下﹐係室外都唔頂得幾耐﹐我有PROFESSIONAL既靚褸梗係無事﹐我記得帶章件衫都幾薄下﹐不過拒頂得順﹐好野.下晝個餐要局住同班友食﹐不過好彩係自己買自己﹐好多攤當﹐好多人﹐排晒長龍﹐見無乜野好食﹐自己走去買左個燒雞飯盒食﹐串燒雞好鬼大碌﹐賣相唔多好﹐D凍風重好快吹到舊雞凍晒﹐所以唔多好味﹐班友就懶FRIEND禁夾錢食壽司﹐周圍人又多﹐又無臺﹐最後局住係某間商場邊係條街到食﹐臺凳都無張﹐禁大個仔都未試過.
體完花之後去左間MUSEUM排隊入去﹐自己一條友體野﹐之後又係攤當同餅同花買左件TEE留念﹐最尾集合原車番費形.唔知當時華頭係邊同做緊乜野呢﹖
禮拜六蕉
今朝七點起身﹐行去窗邊望下落街﹐望下對面海﹐舒服到呢.
中午係澤記食左個腩河﹐夜晚又買左半斤蝦翻黎煮﹐食下毛油介蘭﹐冬菰蒸肉絲﹐體導火線﹐滿足.最衰係租唔到I AM LEGENG同灌籃遮.
Labels: 香港生活
禮拜六的YURK定
禮拜六媽必好應該YURK係奧海城食下飯﹐或者係SOHO間MOMA商店行下既﹐之後再過去UNIQLO﹐無印禁﹐個感覺幾好﹐一時係美國﹐一時係香港就最好.太耐係同一地方又會太悶.
沉晚就體左我們這一家既電影版﹐今日我親華頭唔係屋企就租左CREAM樂既導火線體下﹐唔錯喎﹐第一好過陳木勝D動作片先﹐CREAM樂飾演餓底﹐夾鄒少龍﹐林國賓﹐呂良偉﹐差佬方面就係則士同子彈.我同亞媽不褸都鐘意體子彈﹐因為動作夠快﹐由皇家師姐之直擊證人開始體拒.拒做人拍戲有D似屎提分屎葛STEVEN SEAGAL﹐即係有拒打無人打個隻﹐比拒威晒﹐比拒打晒.ONE MAN SHOW﹐ ONE MAN BANK﹐衰然比D記者﹐市民係禁串拒都依然故我先好笑﹐所以我仍然鐘意體拒﹐禁拒實在係打得丫嗎﹐似住識打囉.
套野無令我失望﹐無ON居野﹐無做埋D多餘野﹐子彈一句問鄒少龍“講野﹐係邊”﹐就渣車去﹐廢話小說最好.打得最真實同最震憾係係大排當個幕﹐打到個犯死為止﹐最尾結局未隻揪之前玩槍都唔錯﹐反而最後打大佬就好似殺破狼對吳京好體D.CREAM樂都係做行行企企角色﹐但係拒有對白個D都算幾好笑﹐比子彈老點左捧拒為動作巨星.
點會丫﹐套野編劇﹐導演﹐演員﹐動作導演﹐茶水﹐剪接﹐燈光都係甄子丹﹐捧自己就會.
係時候喇
後起﹐冠BAPE﹐周董﹐CREAM樂﹐電腦
Labels: 狗UP
Monday, March 24, 2008
電影節之古CREAM樂
囉完出左去尖嘴體戲﹐之前要食野就去左SOGO個FOOD COURT食﹐我逢FOOD COURT都唔禁叫日本野﹐因為覺得唔荒整得好﹐於是乎我就買左煥越南牛肉窩河食喇﹐點知重衰﹐D強得D咸味無肉味既﹐D炸春卷蔗蝦又非常難食﹐炸野好少禁衰.華頭塊比薩多料但淡而無味﹐都真係渣得幾離普﹐無下次.
跟住壓根兒去太空館體兩套大陸戲﹐請投我一票同我的鄰居說鬼子﹐第一套唔錯﹐第二套有人頂唔順離場﹐完左有分享會﹐點知係第二套個導演分享﹐D友毫不比面離場﹐包埋我同華頭﹐我地第一個行出黎添﹐D友係女廁話如果係第一套個導演都會留低聽既.
體完過左TIFFANY買野比媽媽.之後又番番去文化﹐見到有車到﹐D友尖叫﹐知道亞CREAM黎左﹐我即刻走埋去﹐點知都係影得亞CREAM個背脊.
入場﹐揀靚位﹐坐左無耐﹐林雪﹐曾志偉個仔﹐陳惠敏﹐道理龍﹐陳自強﹐楊生﹐鄒文懷入黎﹐再一陣見到劉YURK英黎﹐知道亞CREAM就出﹐開定機一影﹐亞CREAM行得好快﹐一渣矇影.
部戲OK﹐不過出品人係成龍同楊生華頭已經減左90分﹐唔算太好又唔算太衰﹐即係幾好﹐頭段幾好﹐後段有少少TALL長﹐有D悶﹐艾嘉電影弊病同地久天長一樣禁悶﹐無乜經典場口﹐對白﹐亞CREAM無黑社會2禁好﹐但都幾好﹐最好體係拒同拒老母苗可秀母子情﹐拒同個女同老婆既感情反而麻麻﹐由其做拒大左既女個段最差﹐個個國語女仔交唔到戲﹐有大眼莫少同林雪都係交普通料﹐反而昨晚套神探重好體D﹐由其林家棟有七個內心鬼吹口哨行出黎個段﹐好型﹐其中一個係劉錦玲.
體完出到黎見到有個爆炸頭﹐係場裡面CREAM樂同拒傾左兩句話做咩整個禁既頭﹐個個原來係周俊偉.華頭有靚女飲野局(麻麻遮﹐我唔岩胃口)﹐我自己番大角嘴食安格斯牛柳飯﹐飲凍檸水﹐紅強.
復活節係愛黎體電影既
Saturday, March 22, 2008
定位﹐標簽
如果一個朋友送一D好貴既禮物或者一D你好岩心水既禮物﹐個個一定係你好既朋友.
如果一條友平日WEEKDAY得閒去飲茶既﹐拒一定係無野撈或者係黑社會無野撈.
人生最慘既莫過於局住一連食兩個酸橙.切左出黎無人食﹐自己要啃兩個.
禮拜四晚開心到爆禁放工﹐梗係啦一連四日假期﹐全世界都無禁好﹐之後自己係大X樂食章魚蒸雞飯﹐喝例強﹐食菜﹐之後同反美華頭搭多一個站去九龍站GRAND CINEMA體美國既電影﹐美國清一SICK當案﹐一套講下美國醫療制度既電影﹐去到好早﹐未有人排隊﹐行下行下﹐望下冰場﹐又望下書局﹐之後先見到有個鬼婆係到發爛渣話無SIGN比拒知係邊度排隊體戲﹐因為係無劃位既﹐先到先得.
隔左一陣﹐我地兩個都排隊喇﹐九點三度就比人入﹐華頭飛禁快沖入去﹐我都未見過拒行得禁快﹐一定好心急體下美國點衰法.一入到去我就拿拿聲揀左最後排﹐後面無人位置﹐正正中間既皇帝位﹐九點半準時開場﹐試音片段非常正豆﹐座位都有WOOFER﹐體過香港暫時最靚聲戲院.之後無廣告直隊﹐整左個驕陽電影﹐嚇死我﹐唔通播徐小明﹐好彩唔係.
電影係禁講美國醫療制度唔惦﹐如果無錢就等如唔使醫﹐你醫到訓街都唔惦﹐我相信﹐唔係一飛都唔會番黎香港醫﹐我亦相信醒目既鬼佬真係非常古惑﹐因為我見過﹐遇過.蠢既鬼佬亦都係好蠢﹐ON居到震個隻都有﹐基本上香港所有既古惑橋都係來自美國﹐係班鬼佬稔出黎既﹐我係度都講過超過十萬次﹐例如一年分租層樓﹐手提電話既合YURK﹐保險﹐次按﹐股票﹐所有關於到利益既錢既通通都係.
之後肥佬又去到其他唔同國家﹐體下人地國家有幾禁好﹐加拿大﹐英國﹐法國﹐重係FLORIDA坐船落古巴添﹐手法上當然有誇大既地方﹐但係我作為係香港最熟識美國文化既人黎講﹐呢套電影的而且確導出左好多美國既社會問題﹐值得一看﹐如果你關心美國既屋企人﹐媽必﹐妹﹐老牧﹐等等既人.
Thursday, March 20, 2008
快D過埋聽日
昨日下午去左海麗村當野食午飯﹐個鮮菰雞球飯唔係好惦﹐D雞好大舊﹐有雪味﹐連皮﹐唔好食.逢親D雞太大舊有D味我就好驚.
今日晏晝食大家樂煎蛋免治牛郁飯﹐紅強.夜晚番屋企食埋個牛腩飯之後出左旺角朗豪接華頭﹐見到IT CARHARTT又賣番我之前減價個個袋﹐正價.
AF1真係唔係禁好著﹐個底好梗下.
劉美君賣480﹐祖兒都係賣400﹐人地爆晒﹐拒重可以買到第一行握手位﹐遲D實要半價散飛﹐關淑怡都唔好得好多.軒仔就兩野賣晒﹐而家老鬼唔係禁惦架喇﹐後生仔世界.
Labels: 香港生活
Monday, March 17, 2008
過去一周
上星期五失驚無神要我番夜﹐我最歡迎喇﹐之後有假放﹐放工之後自己買飯番黎食﹐之後出左太子搭車過去﹐做通頂﹐做完訓左陣﹐晨早七點半先番到屋企訓﹐下晝去左沙田沙禁同華會合﹐點知教會都柵門﹐原來沙禁三十周年係第二度搞﹐唯有出番屋企啦.夜晚食豉油婆既車仔麵作為晚餐.
星期日全日係屋企清雜誌同錄影﹐夜晚煮海難雞飯食.
星期一兩點幾出左油麻地食九州麵﹐去工聯會﹐百老匯電影中心入會﹐自己行油麻地﹐MK﹐花園街後回家﹐夜晚在家食飯.今個星期只番三日﹐星期五再度放假.
Labels: 香港生活
Sunday, March 16, 2008
對咪講野
好多人渣住支咪唔識對住黎講﹐手有手拿住﹐講有拒講﹐總知唔對咪﹐咪收唔到D聲﹐等如無用.瘋收介紹新人係禁﹐無線都會﹐全世界都會.
我地呢D用慣咪既人見到會好掹.曾志偉都好憎﹐所以見拒係節目見到D嘉賓唔對咪﹐拒都會串爆拒﹐不過就用串笑既方法.
不過好可惜既一樣野係掌門人又做﹐不過真係好無聊﹐一做﹐我即刻熄電視.
最慘既一樣野係﹐連亞撈都無埋﹐過左亞視同顧老版﹐谷一蕉做奧運﹐一齊唱主題曲.
Labels: 鬧狗
破事兒
飛鷹唔係套戲﹐係JUNO個角色﹐破事兒終於體左﹐香港慘淡收場﹐台灣提早落畫﹐不無原因﹐呢D戲如果比我亞爸亞媽體﹐一定鬧到飛起兼最多崖到十分鐘﹐之後我亞媽會入房體萍果﹐我老豆會訓覺﹐一定會留番我係到體.
七個小小故事﹐有D長D﹐有D短到得幾分鐘﹐題材離不開涉及性﹐為左年青人鐘意體.第一場找黎林狗﹐輝雄﹐蕊妮﹐當然係講性﹐好笑不足﹐粗俗有餘﹐由其蕊妮無拿拿講野夾D粗口﹐完全對故事無幫助.
第二場冠希出場﹐有冠希果然係唔同﹐拒同融姨兩個係DISCO對話﹐聽得出老融D英文唔係美式英文﹐冠希就係.
第三場奕迅﹐又講性﹐女角係BELLA﹐BELLA二號﹐唔係梁洛B﹐係陳逸寧﹐BOBO格既一位女孩﹐網友推介的一個故事﹐屬不過不失.
第四場我們的關智衰+ANGELA BABY+谷一蕉既旁白﹐講一本便利既無聊星星茗名﹐體完都唔覺體過.
第五JUNO﹐嬌﹐吉澤出場﹐選角貼切﹐嬌做SOR女﹐吉澤做番小器屋村女﹐JUNO扮車房仔最好笑﹐拒認真做一個角色都唔錯﹐當然某程度係因為我同拒個外型有D似﹐不過我都想好似拒禁住淺水灣同有禁多車玩有禁多衫鞋著.
第六場講SOR強叫濟﹐最無聊既裸露﹐最無聊既故事﹐徙時間.
第七場余人樂﹐陳子聰﹐更加無聊﹐更加徙時間.
意見
媽必有時真係要堅持己見﹐衰然禁樣會比人話唔合群﹐唔肯接受別人意見﹐盟室﹐但係如果我地每次一太好人﹐心軟左既時候﹐就好多時都會賴野﹐昨日體番蕭沾去加州食蟹﹐一心軟聽個部長話要整DOUBLE ORDER個時﹐換來既就只係一堆無用既廢蟹﹐錢故然徙左﹐唔好食﹐食唔晒先係最大既問題.
所以除左華頭同板頭呢D聰明人既TASTE同意見可以信得之外﹐其他真係不可能盡信.
Labels: 鬧狗
Sunday, March 09, 2008
生日禮物
Labels: 讚狗
Saturday, March 08, 2008
周日派出所
周日去左石夾尾同快必打BALL比賽﹐之前食間越南野﹐我食左個生牛肉窩河﹐都唔錯﹐識得落青檸.練BALL都練左兩個鐘先開BALL﹐贏左﹐不過我無入過BALL.
之後同快必行番屋企﹐經過大角嘴廟會﹐見到大王﹐我自己買宋之後番屋企煮飯吃.
星期一至五照常番工﹐星期二打過籃球﹐星期四用左華頭贏既贈卷去奧海體左誘心唔怕遲I COULD NEVER BE YOUR WOMAN﹐低成本C 級片﹐七點五十都幾多人體﹐起碼周圍都係人﹐故事設定在LA.米雪菲花主演﹐UNITED AIRLINE飛機戲一套﹐不過不失﹐見到譯字幕條友自把自為加本地文化落字幕度﹐例如沒有吳尊的飛輪海同埋講BEN STILLER譯左星爺﹐驚D港友唔明﹐專燈講白D.
體完九點三十去左麥九買DOUBLE QUARTER POUND CHEESE港譯足三兩﹐唔好食﹐太乾.
禮拜五晚番屋企煮飯食﹐休息﹐係MSN周圍亂SEND MESSAGE話比人知我既心聲﹐吳浩康膚顯左我一句REALLY.
星期六上晝同華頭食椰林閣早餐﹐之後拒番工﹐我兩點自己出左去新港買生日禮物比自己﹐見到區錦強同拒老婆﹐拒帶左頂賊仔帽先係高我少少﹐我都唔算矮.我自後體NIKE SHOP﹐體AIR ZOOM FLIGHT 95﹐96﹐CPU間野D AF1只係賣四舊零水﹐好平﹐不過我著過麻麻好著﹐都係D跑鞋舒服﹐輕D.
行左上去IT OUTLET﹐竟然要排隊入﹐無去啦梗係﹐對面頂泰窿都排架啦﹐未排過咩.終於係個層紐左隻蛋比華頭﹐之後自己行左去加記方向.係厚福街食左個泰式海南雞飯﹐麻麻﹐D雞好UN.係利時兜左個圈﹐得D女人野﹐行過黎既目的﹐其實係想體下STUSSY﹐去到都無減價﹐又體左百利﹐嘩﹐呢邊D地方真係好唔惦﹐十年如一日﹐無變過﹐無進步過﹐我禁盟膝都唔留一生不變頭整JUNO頭啦﹐呢邊真係好唔好行﹐BLACK LIST.行行下體體下BALL鞋亞丈打比我話係德國買左D HAND MADE豬古力比我YURK我聽日係青衣寧﹐我咪話得囉.
體完D渣野﹐都係行番去新港XLARGE﹐買左件粉藍色衛衣﹐好靚﹐頂帽好挺﹐MADE IN USA﹐係我前面條友買左件NIKE SB背心﹐係底衫個隻﹐又細件又盛都二百幾﹐都唔知著係邊好﹐洗兩洗變童裝.買夠三百重有野送﹐一係FINGERCOXX MUG一係CARHARTT煙灰缸﹐我要左煙灰缸﹐好靚﹐好型﹐我會囉黎裝HAPPY NUT殼.隻杯太核突﹐LOCAL野﹐我唔會要.
Labels: 香港生活
上星期的周末
美金既咖哩牛飯
Labels: 香港生活
Thursday, March 06, 2008
最美麗的第七天
NIKI最尾患CANCER﹐SAD ENDING喎﹐咩年代呀﹐重玩呢D橋﹐未做完架套野﹐不過最近我無點體D電視﹐玩電腦多﹐直頭熄左部電視﹐費是噪住我.
酒店風雲﹐光頭婆個電話竟然用套劇既主題曲做聆聲﹐你唔嚇死呀.
係禁先﹐要訓覺.
美國的肥婆生活
你地識唔識架﹐我驚呢個題材深得濟呀﹐你知你地無知架啦﹐淨係識驚比人LAY OFF同點抄股﹐體下其他野啦﹐求求你地.
你地知唔知美國D女人點生活架﹐一早預備D早餐比仔女bagel oreo﹐叫醒拒地番學﹐天都未光一朕霧氣就走出去送晒D仔女上黃巴士﹐之後就會番入屋﹐體電視﹐體REGIS + KELLY 或者體NBC10 TODAY﹐晏少少就會體個個全個女人做既ABC台清談節目.之後就會親屋企無人﹐D細路番晒學就出去行MALL﹐去GROCERY買奶﹐記住係GROCERY唔係SUPERMARKET.亦都唔係GREGORY.D女人通常食少少野就算﹐不過男人都係﹐求其雪櫃有咩就食咩﹐會用個鑊黎煎麵飽﹐有多士爐都唔用個隻﹐係要用鑊煎既﹐之後求其擺D COLD CUT﹐是但夾D野落塊飽度就食.
傍晚D細路玩完AFTER SCHOOL PROGRAM番黎﹐個女人就會整晚餐﹐通常買隻SAMS﹐ SHOPRITE﹐WEGMAN﹐COSTCO燒雞﹐整少少沙律就隊比D屋企人食﹐六點到就食架喇﹐六點﹖我都未放工.食完無乜野做﹐或者體下D HIGH SCHOOL MUSICAL DVD﹐之後十點全屋熄晒燈﹐又一日﹐一日復一日﹐日日如是.
周末同村有個師奶帶D仔女去體戲﹐你又識拒又想隊D細路同拒D細路玩﹐係可以既﹐拒係會帶埋你D細路去體戲或者去打BASEBALL.